બાળકના શારીરિક, માનસિક, ઇમોશનલ ગ્રોથ પર અસર પડે છે અસ્થમાને કારણે\nYou are here :HOME >> LIFE >> HEALTH & LIFESTYLE >> બાળકના શારીરિક, માનસિક, ઇમોશનલ ગ્રોથ પર અસર પડે છે અસ્થમાને કારણે\nપાંચ વર્ષ પછી પણ જો શ્વાસની તકલીફ હોય તો બાળકને ડૉક્ટર પાસે લઈ જઈ એનું યોગ્ય નિદાન કરાવવું જરૂરી છે. અસ્થમા થતો અટકાવવો અઘરો છે, પરંતુ આ બાબતે સાવધાન રહીએ અને ઇલાજ ચાલુ રાખીએ તો અસ્થમા સાથે બાળક એક સંપૂર્ણ નૉર્મલ લાઇફ જીવી શકે છે. આજે વર્લ્ડ અસ્થમા ડેના દિવસે જાણીએ બાળકોમાં થતા અસ્થમા અને એની અસર વિશે\nWorld Asthma Day - જિગીષા જૈન\nભારતમાં ૧૫-૨૦ મિલ્યન લોકોને અસ્થમા છે. એમાં પણ જો બાળકોની વાત કરીએ તો ભારતમાં ૫-૧૧ વર્ષનાં બાળકોમાં ૧૦-૧૫ ટકા બાળકોને અસ્થમાની તકલીફ છે. આ આંકડાઓ વર્લ્ડ હેલ્થ ઑર્ગેનાઇઝેશન દ્વારા જાહેર કરવામાં આવેલા છે. જ્યારે આપણે સ્કૂલ જતાં બાળકોના હાથમાં બૅટ-બૉલની જગ્યાએ ઇન્હેલર્સ જોઈએ છીએ ત્યારે તકલીફ થાય છે. એ બાળકને શ્વાસની તકલીફમાં પીડાતા જોઈએ છીએ ત્યારે લાગે કે આટલી નાની ઉંમરે આવી તકલીફ! સૌથી વધુ તકલીફની વાત તો એ છે કે અસ્થમાનો વ્યાપ પહેલાં કરતાં ઘણો વધતો જાય છે. એનાં આમ તો ઘણાં કારણો છે, પરંતુ મુખ્ય કારણ હવાનું પ્રદૂષણ છે. આ પ્રદૂષણ તો આપણે ઇચ્છીએ તો પણ રોકી નથી શકવાના, પરંતુ આપણાં બાળકોને આ તકલીફથી બચાવી શકીએ ખરા. કદાચ સઘન પ્રયત્નોથી આપણે તેમને અસ્થમા તરફ જતાં અટકાવી શકીએ અથવા તો અસ્થમા હોય, પરંતુ એને સંપૂર્ણ કન્ટ્રોલમાં રાખીને બાળકને એના અટૅકથી બચાવી શકીએ તો એક મોટું કામ કર્યું ગણાશે. આજે વર્લ્ડ અસ્થમા ડે પર આપણે આ વિશે જાણીએ.\nપાંચ વર્ષની ઉંમર પછી\nપાંચ વર્ષની ઉંમર સુધી બાળકોમાં શ્વાસની જે સમસ્યા રહે છે જેમાં ખાસ કરીને શ્વાસમાં સિસોટી જેવો અવાજ આવે, શ્વાસ લેવામાં પ્રૉબ્લેમ થાય, બાળક થોડું નબળું હોય, વારંવાર થાકી જતું હોય તો આ બધાં લક્ષણોને લઈને એમ ન કહી શકાય કે તેને અસ્થમા છે. આ વાત સ્પષ્ટ કરતાં ચિયર્સ ચાઇલ્ડ કૅર, કેમ્પ્સ કૉર્નરના પીડિયાટ્રીશ્યન ડૉ. પંકજ પારેખ કહે છે, ‘પાંચ વર્ષથી નાના બાળકને શ્વાસની જે તકલીફ થતી હોય છે એને બ્રૉન્કાઇટિસ કહે છે. આજકાલ બાળકોમાં આ તકલીફ ઘણી સામાન્ય બનતી જાય છે. મોટા ભાગે એવું બનતું હોય છે કે ઉંમરની સાથે આ તકલીફ જતી રહે છે. લગભગ ૬૦-૬૫ ટકા બાળકોમાં આ તકલીફ પાંચ વર્ષની ઉંમર પછી જતી રહે છે અથવા ઘણી ઓછી થઈ જાય છે અને ધીમે-ધીમે જતી રહે છે. આમ પાંચ વર્ષની ઉંમર પહેલાં કોઈ બાળકને અસ્થમા હોતો નથી. જો શ્વાસની આ તકલીફ આગળનાં વર્ષોમાં પણ લંબાય તો એ અસ્થમાનું સ્વરૂપ લે છે.’\nઅસ્થમાનાં ચિહ્નોમાં જે મહત્વનું છે એ ચિહ્ન છે ખાંસી. ખાસ કરીને જ્યારે રાત્રે સૂતી વખતે, રમતી વખતે, હસતી કે રડતી વખતે ખાંસીની તકલીફ વધે તો સમજવું કે શ્વાસની તકલીફ છે. લાંબા ગાળાથી કફની સમસ્યા હોય તો, રમતી વખતે બાળક એકદમ શક્તિ વગરનું લાગે ત્યારે, ખૂબ જલદી કે ટૂંકા શ્વાસ લેતું હોય કે શ્વાસ ખૂટી જતો લાગે ત્યારે, છાતી એકદમ ટાઇટ થઈ જાય કે છાતીમાં કંઈક વાગતું હોય ત્યારે, શ્વાસ લે ત્યારે સિસોટી જેવો અવાજ આવે ત્યારે આ બધાં લક્ષણોને અવગણવાં નહીં. ડૉક્ટર પાસે તરત જ જવું અને નિદાન કરાવી દવા લેવી.\nબાળક પર અસર\nજે બાળકને અસ્થમા થાય એ બાળકને આ અસ્થમાની અસર કેવી થાય એ બાબતે વાત કરતાં ડૉ. ઉપેન્દ્ર કીંજવાડેકર કહે છે, ‘દરેક રોગ એની અસર લઈને આવે છે. અસ્થમા પણ બાળકના જીવન પર ઘણી અસર કરે છે. ઍવરેજ મહિનામાં જો એક વાર પણ અસ્થમાનો અટૅક આવતો હોય તો બાળકના ૩-૪ દિવસ એમાં જાય છે. એ દિવસોમાં બાળક વ્યવસ્થિત ખાઈ નથી શકતું, ભણી નથી શકતું અને એને કારણે બાળકના શારીરિક અને માનસિક વિકાસને અસર પહોંચે છે. આ સિવાય અસ્થમા સાથે અમુક પ્રકારની શરમ પણ જોડાયેલી છે. જો બાળકના હાથમાં પમ્પ જોઈ લીધો તો તેની આજુબાજુનો સમાજ બાળકને બિચારું બનાવી દે છે. તેની દયા ખાય છે અને એની અસર બાળક પર સાઇકોલૉજિકલી થાય છે. આ સિવાય બાળક તેના મિત્રોની સાથે વધુ ભાગી-દોડી નથી શકતું કે વધુ સમય રમી નથી શકતું તો એને કારણે તે એકલું પડી જાય છે. અસ્થમાની બાળકના શારીરિક, માનસિક અને ઇમોશનલ ત્રણેય ગ્રોથ પર અસર પડે છે. જરૂરી છે એને સમયસર સમજવું અને એનો ઇલાજ કરવો, જેથી બાળકની આ અસરને આપણે ઘટાડી શકીએ.’\nઆજે વિશ્વમાં અસ્થમા માટે એટલો અકસીર ઇલાજ છે કે જેને લીધે અસ્થમા ધરાવતી વ્યક્તિ તદ્દન સમાન્ય જીવન જીવી શકે છે. આ બાબતે વાત કરતાં ડૉ. રૉય હેલ્થ સોલ્યુશન્સ ક્લિનિક, દાદરના અમેરિકન બોર્ડ સર્ટિફાઇડ અસ્થમા-ઍલર્જી સ્પેશ્યલિસ્ટ ઇમ્યુનોલૉજિસ્ટ ડૉ. સીતેશ રૉય કહે છે, ‘આ બાબતે કોઈ શંકા નથી કે આજની તારીખે અસ્થમા એક એવો રોગ છે જેની સાથે એક નૉર્મલ લાઇફ જીવવી સહજ છે. હું તો ત્યાં સુધી કહીશ કે એની સાથે જો વ્યક્તિ ઇચ્છે તો સ્પોટ્ર્સને કરીઅર તરીકે પણ લઈ શકે છે. જો તે પોતાનું ધ્યાન રાખે તો તેને ક્યારેય હૉસ્પિટલમાં દાખલ થવા જેવી ઇમર્જન્સીનો પણ સામનો ન કરવો પડે પછી મૃત્યુ તો ઘણી દૂરની વાત છે. અસ્થમા માટે એ સમજવાની જરૂર છે કે આ એક લાંબા ગાળાનો રોગ છે. અમુક કેસમાં એવું બને છે કે દવા સાવ બંધ જ થઈ જાય અને અસ્થમા સાવ જતો રહે. પરંતુ એ પાછો પણ આવી શકે છે. આવા લોકોએ જીવનભર સચેત રહેવું જરૂરી છે. ગફલતમાં રહેવાથી તમે તમારું જ નુકસાન કરી બેસશો. મોટા ભાગે અસ્થમાનો ઇલાજ જીવનપર્યંત ચાલે છે.’\nબાળકોમાં અસ્થમા થવાનાં કારણો\nબાળકોમાં અસ્થમા થવાનાં કારણો ઘણાં જુદાં-જુદાં હોઈ શકે છે. વળી એક જ કારણ હોય એ પણ જરૂરી નથી. એકસાથે જુદાં-જુદાં ઘણાં કારણો હોઈ શકે છે. વળી આમાંથી બધાં કારણો એવાં નથી જેના વિશે આપણે જાણતા હોઈએ અને પહેલેથી એને રોકી શકીએ, જેને કારણે આપણે બાળકને અસ્થમા થાય જ નહીં એ બાબતે કંઈ કરી શકીએ. પરંતુ અમુક કારણો છે, જે બાબતે આપણે સાવધાન થઈ શકીએ. કમલેશ મધર ઍન્ડ ચાઇલ્ડ હૉસ્પિટલ, નેરુલના ડૉ. ઉપેન્દ્ર કિંજવાડેકર પાસેથી જાણીએ બાળકોને અસ્થમા થવાનાં જાણીતાં કારણો.\nઅસ્થમા થવા પાછળ એક નહીં, મલ્ટિપલ ફૅક્ટર્સ કામ કરતાં હોય છે. એમાંનો એક ફૅક્ટર જિનેટિક છે. એટલે કે મમ્મી અને પપ્પા કે ફૅમિલીમાંથી કોઈને પણ અસ્થમા હોય તો બાળકને આ રોગ આવવાની શક્યતા ઘણી વધારે છે.\nજન્મ સમયે જો બાળક ઓછા વજનનું જન્મે તો તે મોટું થાય ત્યારે તેને અસ્થમા થવાની શક્યતા ઘણી વધુ છે.\nઆ સિવાય બાળકોને જન્મથી અમુક પ્રકારની ઍલર્જી હોય છે અથવા તો થોડાં મોટાં થાય ત્યારે તે આ પ્રકારની ઍલર્જી ડેવલપ કરે છે. ખાસ કરીને પરાગરજની, ધૂળની, ઘરમાં પાળતુ પ્રાણી હોય તો એના વાળની, ફૂગની, અમુક પ્રકારના ખોરાકની જેમ કે દૂધ અને દૂધની બનાવટોની, ચણાના લોટની, ઘઉંની વગેરે. આ ઍલર્જિક ટેન્ડન્સી જેનામાં હોય એ બાળકોને અસ્થમા થવાનું રિસ્ક ઘણું વધુ રહે છે.\nજે બાળકો ઓબીસ છે એ બાળકોને પણ અસ્થમા થવાનું રિસ્ક ઘણું વધુ હોય છે.\nગર્ભાવસ્થા દરમ્યાન જો મા સ્મોકિંગની આદત ધરાવતી હોય કે પૅસિવ સ્મોકિંગનો પણ શિકાર બની હોય તો બાળકને અસ્થમા થવાની શક્યતા ઘણી વધારે છે.\nહવામાં વધતું પ્રદૂષણ પણ એક કારણ છે, જેને લીધે અસ્થમા આટલી હદે ફેલાઈ રહ્યો છે.\nજે બાળકો ૧ વર્ષથી પણ નાનાં છે તેમને ઍન્ટિબાયોટિક દવાઓ ન આપીએ એટલું સારું, પરંતુ બાળક જો માંદું જ રહેતું હોય તો આ દવાઓ આપવી પડે છે. નાની ઉંમરમાં લેવામાં આવતી ઍન્ટિબાયોટિક દવાઓને કારણે બાળકને થોડું મોટું થયા પછી અસ્થમા આવી શકે છે.\nઆજકાલ ખોરાક ઘણો જ બગડ્યો છે. ખાસ કરીને ખોરાકમાં ઍલર્જિક તkવો જેવાં કે ફૂડકલર, ઍડિટિવ્સ, પ્રિઝર્વેટિવ્સ નાખવામાં આવે છે; જે નાની ઉંમરે બાળકોની રોગપ્રતિકારક શક્તિ પર સીધી અસર કરે છે. આવા ખોરાકથી બાળકોને દૂર જ રાખવાં.


શેરબજારમાં શુષ્ક ચાલ નોંધાતી જોવાઈ | bse nse india stock market - Sambhaav News\nઅમદાવાદ: આજે શરૂઆતે શેરબજારમાં શુષ્ક ચાલ નોંધાતી જોવા મળી હતી. બીએસઇ સેન્સેક્સ ૧૫૬ પોઇન્ટના ઘટાડે ૨૮,૦૨૨, જ્યારે એનએસઇ નિફ્ટી ૪૩ પોઇન્ટના ઘટાડે ૮,૬૬૫ પોઇન્ટની સપાટીએ ટ્રેડિંગમાં જોવા મળ્યો હતો. આજે શરૂઆતે આઇટી, મેટલ, ઓઇલ એન્ડ ગેસ સેક્ટરના શેરમાં ઘટાડાની ચાલ નોંધાઇ હતી. તો બીજી બાજુ બેન્ક અને ઓટોમોબાઇલ કંપનીના શેરમાં સુધારાની ચાલ નોંધાઇ હતી.\nટાટા ગ્રૂપમાંથી સાયરસ મિસ્ત્રીને ચેરમેનપદેથી હટાવતાં ટાટા ગ્રૂપની કેટલીક કંપનીઓના શેરમાં ઘટાડાની ચાલ જોવા મળી હતી. આજે શરૂઆતે ટાટા સ્ટીલની કંપનીના શેરમાં ૨.૦૨ ટકા, જ્યારે ટીસીએસ કંપનીના શેરમાં એક ટકાનો ઘટાડો જોવા મળ્યો હતો. એ જ પ્રમાણે એચડીએફસી બેન્ક, ગેઇલ, એચડીએફસી, ભારતી એરટેલ કંપનીના શેરમાં પણ એક ટકા સુધીનો ઘટાડો જોવાયો હતો.\nબીજી બાજુ આઇસીઆઇસીઆઇ બેન્કના શેરમાં ૧.૭૭ ટકા, સન ફાર્મા કંપનીના શેરમાં ૧.૪૫ ટકા, જ્યારે સિપ્લા કંપનીના શેરમાં ૧.૧૯ ટકાનો સુધારો નોંધાતો જોવાયો છે. બજારના જાણકારોના જણાવ્યા પ્રમાણે ઓક્ટોબર એક્સપાયરી આગામી ગુરુવારે આવે તે પૂર્વે બજારમાં પ્રેશર જોવા મળી રહ્યું છે તો બીજી બાજુ સકારાત્મક પરિબળના અભાવ વચ્ચે શેરબજારમાં નરમાઇની ચાલ નોંધાતી જોવા મળી રહી છે. દરમિયાન એશિયાઇ બજારમાં પણ આજે મિશ્ર ચાલ નોંધાતી જોવા મળી છે.\nગુજરાતના યુવાનોની અસલી સમસ્યાઓની કોઈને ચિંતા છે?


અમિષા પટેલ -વિક્રમ ભટ્ટના અફેર ઉપર ફિલ્મ બનશે !\nહિન્દી ફિલ્મ ઉદ્યોગમાં નિર્માણ થતી ફિલ્મોના વિષયો અંગે દરેક નિર્માતાને ઝઝુમવું પડતું જ હોય છે. તદ્દન નવી કહી શકાય તેવી કહાણી હવે બોલીવુડમાં મળવી ભારે મુશ્કેલ બની ગઈ હોય તેમ લાગી રહ્યું છે. બીજી બાજુ નિર્માતાઓને ફિલ્મનું નિર્માણકાર્ય તો ચાલુ જ રાખવું હોય છે. પરીણામે ઘણા નિર્માતાઓ પોતાની અથવા પોતાના આસપાસના વર્તુળોમાં ઘટેલી ઘટનાઓ અને લવસ્ટોરીઓ ઉપર ફિલ્મ બનાવી કાઢવામાં, પોતાને વઘુ સુરક્ષિત મહેસુસ કરવા માંડ્યા છે. અત્યારે બોલીવુડમાં એ વાતની ચર્ચાએ જોર પકડવા માંડ્યુ છે કે ભટ્ટ-કેમ્પ હવે પોતાની એક તદ્દન નવી ફિલ્મની તૈયારીઓ કરવામાં ગુંથાઈ ગયો છે.\n‘અંદર ખાને’ એવું જાણવા મળ્યું છે કે ભટ્ટ-કેમ્પમાં જે નવી ફિલ્મની તડામાર તૈયારીઓ થવા માંડી છે તે ફિલ્મમાં નિર્દેશક વિક્રમ ભટ્ટ અને અભિનેત્રી અમિષા પટેલની રીયલ લવસ્ટોરીને ઓન સ્કીન બતાવામાં આવશે !\nએ વાત તો આપ જાણતા જ હશો કે વિક્રમ ભટ્ટ અને અમિષા પટેલનો લવ અફેયર ઘણા વર્ષો ચાલ્યો હતો અને ૨૦૦૮ની સાલમાં તેઓ છુટા પડ્યા હતા. અહંિયા આપ સર્વેનું ઘ્યાન એ બાબતે પણ દોરી દઈએ કે વિક્રમ ભટ્ટ આ અગાઉ પોતાની રીઅલ લવસ્ટોરીને ઓન-સ્ક્રીન બતાવી ચુક્યો છે. ૨૦૦૬ની સાલમાં આવેલી ફિલ્મ ‘આંખે’માં તેણે પોતાની અને સુષ્મિતા સેનની લવસ્ટોરી બનાવી હતી !\nભટ્ટ-કેમ્પની જે ફિલ્મની તૈયારીઓ થવા માંડી છે તેમાં અમિષા પટેલની ભૂમિકા બિપાશા બસુ ભજવશે. કહેવાય છે કે અમિષા પટેલે પોતાની ફિલ્મી કેરિયર બનાવવા માટે વિક્રમ ભટ્ટ સાથે લવ-અફેયર ચલાવ્યો હતો ! જો કે અમિષા પટેલના મિત્રોનું તો એવું કહે છે કે આવું કશું જ નહોતું. વિક્રમ અને અમિષાના લવ-અફેયર પહેલા જ અમિષા પટેલ તો ફિલ્મ ઈન્ડસ્ટ્રીમાં પુરેપુરી સેટલ થઈ જ ચુકી હતી !\nવેલ ત્યારે હવે જોવાનુ બાકીએ રહી ગયુ છે કે લોકોને આ ફિલ્મ ગમશે કે કેમ?


Sachin Waze discusses with commissioner for two hours, refuses to comment on transfer proceedings | સચિન વાઝેની બે કલાક સુધી કમિશનર સાથે ચર્ચા, બદલીની કાર્યવાહી બાબતે ટિપ્પણીનો ઈનકાર - Divya Bhaskar\nSachin Waze Discusses With Commissioner For Two Hours, Refuses To Comment On Transfer Proceedings\nવિસ્ફોટક પ્રકરણ:સચિન વાઝેની બે કલાક સુધી કમિશનર સાથે ચર્ચા, બદલીની કાર્યવાહી બાબતે ટિપ્પણીનો ઈનકાર\nઅંબાણીના ઘર નજીકથી મળી આવેલા વિસ્ફોટકો પ્રકરણમાં થાણેના રહેવાસી મનસુખ હિરનના મૃત્યુને લઈને કોકડું ગૂંચવાયું છે. મનસુખની પત્ની વિમલાએ વાઝેએ જ પોતાના પતિને મારી નાખ્યો છે એવું એટીએસમાં નોંધાવવામાં આવેલા જવાબમાં જણાવ્યું હોવાથી આ પ્રકરણને નવો જ વળાંક આવ્યો છે. આ મામલો રાજ્ય વિધાનમંડળનાં બંને ગૃહોમાં વિરોધી પક્ષે પકડી રાખતાં સત્તાધારીઓ ભીંસમાં આવી ગયા છે. આને કારણે બુધવારે રાજ્યના ગૃહમંત્રી અનિલ દેશમુખે વાઝેની બદલી કરવાની ઘોષણા કરવાની ફરજ પડી હતી.\nઝડપથી બની રહેલા ઘટનાક્રમમાં બીજી બાજુ વાઝેએ પોલીસ કમિશનર પરમવીર સિંહ સાથે બુધવારે પોલીસ મુખ્યાલયમાં બે કલાક સુધી ચર્ચા કરી હતી. તેઓ બહાર આવ્યા પછી બદલી વિશે પ્રતિક્રિયા પૂછતાં કશું પણ બોલવાનો ઈનકાર કરી દીધો હતો. હું અધિકૃત રીતે મારું નિવેદન આપીશ એમ જણાવીને તેમણે વાત ટાળી હતી.\nજોકે વાઝેની બદલીથી વિરોધી પક્ષને સંતોષ નથી. તેઓ વાઝેને સસ્પેન્ડ કરવામાં આવે, તેમની સામે ગુનો દાખલ કરવામાં આવે અને તેમની ધરપકડ કરવામાં આવે એવી માગણી કરી રહ્યા છે. ખાસ કરીને મનસુખ હિરનની પત્ની વિમલાએ વાઝે વિશે આપેલી માહિતીને આધારે વિરોધી પક્ષે માગણી પકડી રાખી છે, જેને લીધે સરકાર પણ ભીંસમાં આવી ગઈ છે.


President’s Massage – Purusharth School Bhanvad\n``Something Think Incredible and Beyond the Level``\nIf you think, you can you can\nIf you think, you can't you can't.\nવિચારવાન વ્યક્તિના વિચારો આપણા જીવનને ઉજાગર કરે છે. ચારિત્ર્યવાન વ્યક્તિના જીવનના પ્રસંગો આપણા જીવનને સુગંધીતતા આપે છે. ત્યારે પુરુષાર્થ શૈક્ષણિક સંકુલ દ્વારા વિદ્યાર્થી, કર્મચારી તથા વાલી પરિવારને ઓજસ અને સુવાસ મળશે તેવી શ્રદ્ધા છે.\nવ્યક્તિત્વને ઉજાળે તે વિદ્યા, વ્યક્તિત્વને ઉજાડે તે અવિદ્યા.\nચાલો , વ્યક્તિત્વને ઉજાગરનારી વિદ્યાના ઉપાસક બનીએ.\n।। ભવતું સર્વ મંગલમ ।।\nSome Massage From Our Trusty\nપુરુષાર્થ શાળા દ્વારા અનેકવિધ સમાજલક્ષી અને વિકાસલક્ષી પ્રવૃતિઓ દ્વારા વિદ્યાર્થીઓનું સરસ ઘડતર થઈ રહ્યું છે. કંઈક નવું શીખવાની-કરવાની તાલાવેલી અને ઉત્સાહ અહીંનો મજબૂત આધાર બની રહશે\n(ચેરમૈન શ્રી ગ્રામગૃહ નિર્માણ બોર્ડ)\nઆપણો દેશ આજે માત્ર રાજ્ય છે, તે રાષ્ટ્ર ક્યારે બને? રાષ્ટ્ર એને કહેવાય જેમાં સુસંવાદિતા અને પ્રત્યેક પ્રજાજનને નાગરિક તરીકેની એની આગવી ગરિમા હોય, શિક્ષણ સંસ્થાની જવાબદારી સંતાનોને નાગરિક બનાવવાની છે. પુરુષાર્થ વિદ્યાલય ભાણવડ આવી સેવા બજાવતી એક ઉત્તમ શિક્ષણ સંસ્થા છે. એના ટ્રસ્ટી અને સંચાલક ભીમશીભાઈ કરમુર, શિક્ષણને સમર્પિત ખાદીધારી યુવા છે. ખાદી એટલે વિચાર, ભીમશીભાઈ સદ્દભાવથી સર્વોદયને ઝંખતા વિચારને વરેલા સંચાલક છે. એનું એક સ્વપન છે : સમાજમા મમતા અને મમતાની સુવાસ હોય, સતા અને સંપત્તિની નહિ, સંસ્કારથી જેનું શિર ઉંચુ હોય એવા નાગરિક નું ઘડતર એમનું જીવનધ્યેય છે. સુખદ આશ્ચર્ય તો એ છે કે પુરુષાર્થ વિદ્યાલયનો પ્રત્યેક કર્મચારી આ ધેય્યમાં સહભાગી છે. અહીં એક સત્ર પૂરું કરાનાર વિદ્યાર્થી પણ પરિવારનો બની રહે છે. આવા આ પુરુષાર્થ પરિવારને લાખ લાખ દુવા.\nનરોત્તમ પલાણ સાહેબ\n(ઇતિહાસ વિદ્દ )\nશાળાનું વાતાવરણ અને શિક્ષણનું વર્તન પ્રેમાળ હોય તો વિદ્યાર્થીઓને ભણવામાં આકર્ષણ જાગશે. શાળાનું પર્યાવરણ ગુરુત્વાકર્ષણ જેવું હોય છે. જ્યાં વિદ્યાર્થી સ્વયં ખેંચાઈને શાળાએ આવવા આકર્ષયાય. પુરુષાર્થ શૈક્ષણિક સંસ્થા મારી દ્રષ્ટિએ વિદ્યાર્થીઓ માટે આવું ગુરુત્વાકર્ષણ છે. આ સંસ્થાને હું સ્કૂલ કહેવા કરતા પ્રયોગશાળા કહેવાનું પસંદ કરીશ. શિક્ષણ અને શિક્ષક પ્રોયગલક્ષી જ હોવા જોઇએ.\n(ફાઉન્ડર પીસ ઓફ માઈન્ડ રાજકોટ)


બીજી વિકેટ પડી, રેશ્મા પટેલ પછી ભાજપના બીજા કદાવર નેતાએ કહ્યું, ‘હું તમારી સાથે નથી રહી શકતો’ - GSTV\nHome » News » બીજી વિકેટ પડી, રેશ્મા પટેલ પછી ભાજપના બીજા કદાવર નેતાએ કહ્યું, ‘હું તમારી સાથે નથી રહી શકતો’\nભાજપમાં રહીને પાર્ટી વિરુદ્ધ બોલનાર બળવાખોર નેતા અને વડા પ્રધાન નરેન્દ્ર મોદીને ખૂલેઆમ કહી શકનાર પટના સાહિબનાં સાંસદ શત્રુઘ્ન સિન્હાએ પાર્ટી છોડી દેવાનાં સીધા સંકેત આપ્યા છે. શત્રુઘ્ન સિન્હાએ તેના ટ્વિટર એકાઉન્ટ પર બે ટ્વીટ્સ લખી છે. જેમાં તેમણે કહ્યું હતું કે સાહેબ રાષ્ટ્ર તમને માન આપે છે પરંતુ કમારા નેતૃત્વમાં વિશ્વસનીયતા અને વિશ્વાસનો અભાવ છે.\nશત્રુઘ્ન સિન્હાએ આગળ કહ્યું હતું કે નેતૃત્વ જે કરી રહ્યું છે અને કહી રહ્યું છે તેનાં પર લોકો વિશ્વાસ કરે છે ખરા? કદાચ નથી કરતા. લોકોને આપવામાં આવેલ વચનો હજી પૂરા થયાં નથી. જે હવે પૂર્ણ થશે પણ નહીં. આશા ઇચ્છા અને પ્રાર્થના છે કે હું તમારી સાથે હવે નથી રહેવા માંગતો. સિન્હાએ પોતાની શાયરાની શૈલીના ટ્વીટ કરતી વખતે ભાજપને તેમનું મહત્વ સમજાવવાનો પ્રયાસ કર્યો. તેઓએ કહ્યું કે મોહબ્બત કરનાર લોકો ઓછા નહીં હોય, પણ તારી એ મહેફિલમાં અમે નહીં હોઈએ.\nસિન્હાએ જણાવ્યું હતું કે વિશ્વની લોકશાહીના ઇતિહાસમાં તે એક માત્ર વડાપ્રધાન હશે કે જેનાં કાર્યકાળમાં એક પણ પ્રશ્ન અને જવાહનું સત્ર ન થયું. તેમણે પૂછ્યું તે ‘તમને નથી લાગતું કે આ સરકારને બદલવાની અને વધુ સારી નેતાગીરીનો હવાલો લેવાનો આ યોગ્ય સમય છે.’ તમારે તમારા બધા રંગ-ઢંગથ બહાર આવવું જોઈએ. તમારા કાર્યકાળના છેલ્લા અઠવાડિયા / મહિનામાં, તમે ઉત્તર પ્રદેશ, બનારસ અને દેશના અન્ય ભાગોમાં 150 પ્રોજેક્ટ્સની જાહેરાત કરી છે.\nNaredra Modishatrughan shinha\nસુરત ભાજપમાં ઉમેદવારી નોંધાવવા6લોકો વચ્ચે ખરાખરીનો ખેલ


article by ankit trivedi|‘સનાતન શ્રાવણ…’\nમાનવીનાં રે જીવન!\nઘડી અષાઢ ને ઘડીક ફાગણ\nએક આંખે આંસુની ધારા\nએક અંધારથી આવવું,\nબીજા અંધારામાં જઈ સમાવું;\nબીચમાં બાંધીએ આંખે પાટા,\nજાય કરેથી મર્મ સરી ત્યાં\nએક સનાતન શ્રાવણ,\nહસવું અને રડવું મનની અવસ્થા છે અને જીવનની વ્યવસ્થા છે. હસીએ છીએ કે રડીએ છીએ એનું મનમાં કારણ હોય છે. આ કારણમાં કાં તો સુખ છે અને કાં તો દુ:ખ છે. આંસુ ક્યાંક અષાઢનું આભ થઈને ઘેરાય છે, ક્યાંક ફાગણનો ગુલાલ થઈને રંગાય છે પણ આ બધાંની વચ્ચે શ્રાવણનાં સરવડિયાં તો સનાતન છે... ચિરંતન છે...જીવનમાં એકલું સુખ પણ આપણને અકળાવે છે. એકલું દુ:ખ પણ ગૂંગળાવે છે. માનવી અને જીવનની વચ્ચે ‘રે’ મૂકીને મનસુખલાલ ઝવેરીએ જીવનની ખરેખરી વ્યાખ્યાને ‘સનાતન શ્રાવણ’ની ખરાઈમાં ઉતારી છે.\nક્યાંક આંસુનું ચોમાસું છે, ક્યાંક સ્મિતનો ફુવારો છે, અંધારું અને અજવાળું દૃશ્ય-અદૃશ્યનું ચિતરામણ કર્યા જ કરે છે. અંધારું અંધારાને-અજવાળું પણ અંધારાને સમાવે છે. જ્યારે જીવતરનો અર્થ સમજાય છે ત્યાં જ મર્મ હાથમાંથી સરી જાય છે. રોજ નસીબની હાથમાં ઉપસેલી રેખાઓને જોઈને આશ્ચર્ય થાય છે.\nજીવનમાં સેકંડનો સિક્કો રોજ ઊછળે છે, રોજ અષાઢ અને ફાગણને જામે છે અને રોજ આંખોમાં, પરસેવાના બિંદુમાં પાણીનો આકાર સનાતન શ્રાવણને માણે છે. દિવસ બદલાય છે, ક્ષણ અને વાતાવરણ બદલાય છે, સુખ અને દુ:ખ પણ ક્યારેક આપણી જોડેથી રજા માંગ્યા વગર બીજે જતું રહે છે. આપણી પાસે સનાતન શ્રાવણનો નાતો છે... આ નાતો આપણો ખરો ભાઈબંધ છે...\n‘જીવનના હકારની કવિતા’ વાંચીને આવતા ફોન, ઈમેલ, પત્રો દ્વારા ખ્યાલ આવે છે કે આપણી મૂળ પ્રકૃતિ તો ભરેલા રહેવાની, ઊભરાઈ જવાની, ઉત્સવને આનંદવાની છે. સનાતન શ્રાવણનાં ઝરમરિયાનાં ઝાંઝર પહેરીને નરસિંહ અને મીરાંની જેમ નાચવાની છે. આપણે ઇચ્છાઓમાં રાચવાનું ભૂલીશું તો જ જીવનમાં જીવવાનું વધુ સનાતન અને સચરાચર થશે. મનસુખલાલ ઝવેરી આપણી કવિતાની પેઢીના પાયાના વિચારક- કવિ અને આસ્વાદક છે.\nજીવનના હકારની આ કવિતા સનાતન મૂલ્યોને સ્વીકારીને બારેમાસના શ્રાવણમાં સુખના પાંદડાને ઉછેરતી, દુ:ખનાં પાંદડાંને ખેરવતી કવિતા છે. જે સહજ મળે- સામે આવે એનો સ્વીકાર એ જ કવિતાનો સ્વભાવ છે. આપણા દુ:ખને રડવું એનાં કરતાં બીજાના દુ:ખને ‘જડવું’ એમાં આપણા સુખની શોભા અને દુ:ખની વિજયગાથા છે.


હિટમેને શેર કર્યો ફોટોશૂટનો બિહાઈન્ડ ધ સીનનો VIDEO, દીકરી સમાયરાએ ખૂબ મસ્તી કરી | Hitman shared VIDEO of Behind the Scenes of the photoshoot, daughter Samaira hadalot of fun - Divya Bhaskar\nHitman Shared VIDEO Of Behind The Scenes Of The Photoshoot, Daughter Samaira Had A Lot Of Fun\nદીકરી સાથે રોહિત શર્માનો મસ્ત મસ્ત ડાન્સ:હિટમેને શેર કર્યો ફોટોશૂટનો બિહાઈન્ડ ધ સીનનો VIDEO, દીકરી સમાયરાએ ખૂબ મસ્તી કરી\nમુંબઈ ઈન્ડિયન્સના કેપ્ટન રોહિત શર્માએ પોતાની ટીમ માટે ફોટોશૂટ કરાવ્યું છે, આ દરમિયાન તે પોતાની દીકરીની સાથે ડાન્સ કરતા જોવા મળ્યો. રોહિતે પોતાના ઈન્સ્ટાગ્રામ પર ફોટોશૂટનો બિહાઈન્ડ ધ સીન વીડિયો શેર કર્યો છે. તેમને કેપ્શનમાં લખ્યું કે કેમ્પેનનો તે ભાગ છે તમે નથી જોઈ શકતા.\nઆ ઉપરાંત વીડિયોમાં રોહિત કેમેરામેનની સાથે મજાક-મસ્તી કરતાં જોવા મળ્યો. દીકરીની સાથે હિટમેનનો ડાન્સનો વીડિયો સોશિયલ મીડિયા પર વાયરલ થઈ રહ્યો છે.\nMI એરિનામાં પણ મસ્તી કરતા નજરે પડ્યો હતો\nઆ પહેલા મુંબઈ ઈન્ડિયન્સે પોતાના સોશિયલ મીડિયા એકાઉન્ટમાં 'MI એરિના'નો પણ એક વીડિયો શેર કર્યો હતો, જેમાં રોહિત શર્મા 'પુષ્પા સ્ટાઈલ'માં ચાલતા જોવા મળ્યો હતો. સાથે જ તેને અન્ય ખેલાડીઓની સાથે કિડ્સ સેક્શનમાં ફાયરિંગ કરતા પણ દેખાયો હતો. જસપ્રીત બુમરાહ પણ હાથમાં ગન લઈને દેખાયો. ટીમના અન્ય પ્લેયર્સ પણ MI એરિનામાં ફાયરિંગ કરતા અને પોલો રમતા જોવા મળ્યા હતા.\nપહેલા પણ કરી ચુક્યો છે કમાલનો ડાન્સ\nરોહિત શર્માએ શાર્દૂલ ઠાકુર અને શ્રેયસ અય્યરનો ડાન્સ સોશિયલ મીડિયામાં ઘણો જ વાયરલ થયો હતો.\nથોડાં દિવસ પહેલા રોહિતે શ્રેયસ અય્યર અને શાર્દૂલ ઠાકુરની સાથે 'શહેરી બાબૂ'ના ગીત પર ડાન્સ કર્યો હતો.રોહિત શર્માએ શ્રેયસની જોરદાર પ્રશંસા કરી હતી. વીડિયોની સાથે રોહિત શર્માએ કેપ્શનમાં લખ્યું હતું, 'ઘણું જ સુંદર શ્રેયસ અય્યર. દરેક મૂવ એકદમ પરફેક્ટ.'\n27 માર્ચે દિલ્હી સાથે પહેલી મેચ\nરેકોર્ડ5વખતની ચેમ્પિયન મુંબઈ ઈન્ડિયન્સ પોતાની પહેલી મેચ દિલ્હી કેપિટલ્સ વિરૂદ્ધ બ્રેબોર્ન સ્ટેડિયમમાં રમશે. ટીમમાં રોહિત શર્મા ઉપરાંત જસપ્રિત બુમરાહ, કીરોન પોલાર્ડ, ઈશાન કિશન અને સૂર્યકુમાર યાદવ જેવા સ્ટાર ખેલાડી છે. રોહિતને આ સીઝનમાં નવા પડકારનો સામનો કરવો પડશે\nટીમમાં અનેક નવા ખેલાડીઓ છે, એવામાં તેમની સાથે ટીમનું સંયોજન બેસાડવું પડશે. તો રોહિતે પોતાના બેટથી સારું પ્રદર્શન પણ કરવાનું રહેશે. મુંબઈની ટીમ છેલ્લી સીઝન પ્લે ઓફમાં પણ પહોંચી શકી ન હતી. જે બાદ ટીમે ઓક્શનમાં તેમના સૌથી સારા ઓલરાઉન્ડર હાર્દિક અને કૃણાલ પંડયાને ખરીદ્યા ન હતા.


વિજ્ઞાનીઓ મચ્છરોની કેવી નસબંધી કરી રહ્યા છે ! - Western Times News\nવિજ્ઞાનીઓ મચ્છરોની કેવી નસબંધી કરી રહ્યા છે !\nNovember 18, 2021 [email protected] Western Times\nસૌથી વધારે માણસોનો ભોગ લેનારા માનવજાતના સૌથી મોટા દુશ્મનોમાં એક મચ્છર છે. ચપટીમાં ચોળાઈ જાય એવા આ તુચ્છ જંતુને કારણે દર વર્ષે દુનિયામાં સરેરાશ ૭૦ કરોડ લોકો માંદા પડે છે અને ઓછામાં ઓછા ૧૦ લાખ માણસો મૃત્યુ પામે છે\nદિવાળી વિદાય થઈ ગઈ છે, પરંતુ મચ્છરો વિદાય નથી થયા. દાયકાઓ અગાઉ એવુ બનતું હતું કે ચોમાસામાં જન્મેલા પાર વગરના જંતુઓ, બેકટેરિયા, વાઈરસ વગેરે દિવાળીની રાત્રે થનારા ધૂમધડાકાના ધુમાડામાં ગૂંગળાઈને કાંતો મૃત્યુ પામતા હતા અથવા દૂર દૂર વગડામાં જતા રહેતા હતા, કારણ કે માણસો વસતા હોય ત્યાં તો ફટાકડા અને દારૂખાનું ધૂમધડાકા કરતા જ.\nહવે આપણે દારૂખાનું ભયાનક પ્રદુષણ ફેલાવે છે એમ માનીને ફટાકડા ફોડતા નથી, અન્ય આતશબાજી કરતા નથી; એટલે મચ્છરો આપણી આસપાસ જ રહી જાય છે. એ ભાગતા નથી અને મરતા પણ નથી. મચ્છર તો સદીઓથી આપણી આસપાસ રહે છે, એ આપણી આસપાસ રહે તો શું ?\nએવો સવાલ મનમાં જાગતો હોય તો જાણી લઈએ કે સૌથી વધુ માણસોનો ભોગ લેનારા માનવજાતના સૌથી મોટા દુશ્મનોમાં એક મચ્છર છે. તે દર વર્ષે ઓછામાં ઓછા ૧૦ લાખ માણસોનો ભોગ લે છે.\nકોરોનાએ બે વર્ષમાં આ લખાય છે ત્યાં સુધી આખા વિશ્વમાં પચાસ લાખથી વધુ માણસોનો ભોગ લીધો છે. જયારે કે મચ્છરના કારણે દર વર્ષે ઓછામાં ઓછા ૧૦ લાખ માણસો મૃત્યુ પામે છે. એટલે કે કોરોનાએ બે વર્ષમાં પ૦ લાખ માણસોનો ભોગ લીધો એ દરમિયાન મચ્છરોએ યલો ફીવર, ડેન્ગ્યૂ અને ઝિકા જેવી બીમારીઓ ફેલાવીને ર૦ લાખ માણસોને મૃત્યુના ખપ્પરમાં હોમી દીધા છે.\nમાત્ર વિશ્વના ચાર વિજ્ઞાનીઓ સતત મચ્છરનો ઉપાય શોધવા કમર કસી રહ્યા છે. પહેલાં તો પાવરફુલ જંતુનાશક દવાઓ છાંટીને મચ્છરોનો સફાયો કરવાના અભિયાન ચલાવવામાં આવ્યા હતાં. પછીથી સમજાયું કે આ તીવ્ર જંતુનાશક દવાઓ જંતુઓનો નાશ તો કરે જ છે,\nપરંતુ આમતેમ છંટાઈ ગયેલી દવા કોઈ ને કોઈ રસ્તે અનાજમાં કે પાણીમાં ભળીને આપણા શરીરમાં પણ આવી જાય છે અને કેન્સર જેવા ઘાતક રોગોને જન્મ આપે છે. એટલે હવે મચ્છરોનો નાશ કરવાને બદલે આ વિજ્ઞાનીઓએ મચ્છરોની નસબંધી કરવાનો પ્લાન બનાવ્યો છે. આ નસબંધી આપણા માણસોમાં કરવામાં આવે છે તેવી નહોતી, જંતુઓમાં નસબંધી કરવાની ટેકનિક જુદી હોય છે.\nતેમાં જંતુને એવું બનાવી દેવામાં આવે છે કે તેના સંસર્ગથી બચ્ચાં ન જન્મે એની સાથે સાથે એ જેની સાથે સંસર્ગ કરે એ નર કે માદાની પણ નસબંધી થઈ જાય. પછીથી એ પણ સંવનન કરે તો બચ્ચાંને જન્મ ન આપી શકે. તેને સ્ટરાઈલ ઈન્સેક્ટ ટેક્‌નિક કહે છે. વિજ્ઞાનીઓ નસબંધી માટે મચ્છરોને ચોકકસ પ્રકારના વિકિરણોમાંથી પસાર કરાવવાનો પ્રયોગ કરી ચૂક્યા છે.\nતેમાં પણ સફળ નથી થઈ શક્યા. અભ્યાસ કરતાં જાણવા મળ્યું કે રસાયણ તથા રેડિયેશનથી નસબંધી થયેલા મચ્છરો એટલા માંદા પડી જતા હતા કે બહુ મોટી સંખ્યામાં સંવનન કરી શકતા નહોતા. નસબંધી ત્યારે જ સફળ થાય જયારે નસબંધી કરેલા મચ્છર નર-માદા વધારેમાં વધારે નર-માદા સાથે સંવનન કરે.\nતેથી આ વખતે નસબંધીનો જુદો જ પ્રકાર તેમણે અપનાવ્યો છે. ફલોરિડા ઈન્ટરનેશનલ યુનિવર્સિટીના બાયોલોજિકલ સાયન્સીઝ વિભાગના પ્રોફેસર ફર્નાન્ડો નોરિગા, યુનિવર્સિટી સાન્તા બાર્બરાના પ્રોફેસર ક્રેગ મોન્ટેલ અને તેમના સાથીઓએ મચ્છરોને નસબંધી કરવાનો પ્રયોગ જરાક જુદી રીતે ડિઝાઈન કર્યો છે. માણસોનું મૃત્યુ નીપજાવનાર મોટાભાગના રોગ એડિસ એજિપ્તી પ્રકારનો મચ્છર જ ફેલાવે છે. મૂળ તો તેઓ આફ્રિકામાં જ થતા હતા. તેથી બાકીના જગતમાં તેમનો હાહાકાર નહોતો, પરંતુ વિમાનો, વહાણોની અવરજવર મારફત એડિસ એજિપ્તી મચ્છરો આખી દુનિયામાં ફરી વળ્યા છે.\nવિજ્ઞાનીઓએ હજારો એડિસ એજિપ્તી મચ્છર પકડીને પ્રયોગશાળામાં પૂરી દીધા. અહીં તેમના જીનમાં એવો ફેરફાર કર્યો કે તેના શુક્રમાં ગરબડ થઈ જાય. પછી તેમને ખુલ્લા વગડામાં છોડી દીધા. આ નસબંદી કરેલા મચ્છર ખુલ્લા વગડામાં જેટલી માદાઓ સાથે પ્રજનન કરે એ બધી માદાઓના શરીરમાં નરનું જેનેટિક રીતે ચોક્કસ ખામીવાળું બનાવાયેલું પ્રજનન દ્રવ્ય જાય. એ પછી માદાના શરીરમાં એવા ફેરફાર થાય કે તેનાં બીજ (ઈડાં) પણ થોડાંક ખામીભર્યા બનવા લાગે.\nએટલ કે તેની પણ થોડા પ્રમાણમાં જેનેટિક નસબંધી થઈ જાય. પ્રથમ સંવનનથી જે બચ્ચાં જન્મે એ બધાં થોડું ખામીભર્યું પ્રજનન દ્રવ્ય ધરાવતા હોય એટલે તેઓ પ્રજનન કરે ત્યારે વધુ એક પેઢી અંશતઃ નસબંધીવાળી જન્મે. આ બાજુ નસબંધી થયેલી માદાઓ જે નવા નર સાથે સંવનન કરે તે\nનર થકી બચ્ચાં ગરબડવાળાં જ જન્મે અને પેલા જંગલી નરની પણ નસબંધી થઈ જાય. આમ, ધીમેધીમે મચ્છરોમાં થોડીક નસબંધી થયેલાની સંખ્યા વધતી જાય. વળી દરેક પ્રજનન પછી મચ્છરોમાં નસબંધીની અસર પણ વધતી જાય. જેટલી અસર વધે એટલો નવા બચ્ચાંનો જન્મ ઘટતો જાય. ધીમે ધીમે મચ્છરોની વસતી ઓછી થવા લાગે.\nદરેક નવી પેઢી ઉત્તરોત્તર વધારે મચ્છર-મચ્છરાણીઓને નસબંધી કરાવતા જાય તો એક સમય એવો આવે કે કોઈ મચ્છર પ્રજનન કરવા સક્ષમ નહીં બચે. વિજ્ઞાનીઓ માને છે કે આ સ્થિતિ આવતાં પાંચથી સાત વર્ષ લાગશે, પછી આપણને એડિસ એજિપ્તી મચ્છરોથી છુટકારો મળી જશે. તેમનાથી ફેલાતા યલો ફીવર, ઝિકા, ડેન્ગ્યૂ વગેરેથી મુક્તિ મળી જશે.\nPrevious આવક વધારીને તથા જાવક ઘટાડીને બચત કરીને જીવન ઉજાળો\nNext ફૂલો ખર્યાનું કારણ કહેવાય એમ ક્યાં છે..?\nહેલીકોપ્ટર ક્રેશઃ સંરક્ષણમંત્રી સંસદમાં આજે માહિતી આપશે\nDecember 9, 2021 Dy.Editor Western Times\nદેશની એક ટકા વસતી પાસે આવકનો ૨૨ ટકા હિસ્સો છે\nકેસ પાછા ખેંચાય પછી જ આંદોલન સમેટાશે: ટિકૈત\nરિઝવીનું માથું કાપી લાવનારને ૨૫ લાખના ઈનામની જાહેરાત\nવર્લ્ડ એલપીજી એસો.ના અધ્યક્ષ તરીકે વૈદ્ય ચૂંટાયા\nફાઈઝરના ૨ ડોઝની ઓમિક્રોન પર આંશિક અસર હોવાનો દાવો\nDecember 8, 2021 Dy.Editor Western Times\nછેલ્લા ૧૦ વર્ષમાં પાકિસ્તાનનું દેવું ૬ હજાર ટ્રિલિયન રૂપિયાથી વધીને ૩૦ ટ્રિલિયન રૂપિયા થઈ ગયું છે\nDecember 8, 2021 Gujarat News Desk\n૧૬ વર્ષનો છોકરો મિત્ર સાથે ભૂતિયા ઘરમાં પહોંચ્યો\nOASISના ટ્રસ્ટીઓને ક્રાઈમ બ્રાન્ચનું સમન્સ\nવડોદરા, વલસાડ રેલ્વે સ્ટેશન પર ટ્રેનમાં કથિત રીતે આપઘાત કરનાર ૧૮ વર્ષીય યુવતી જ્યાં અભ્યાસ કરતી હતી તે OASIS સંસ્થાના ટ્રસ્ટીઓને ક્રાઈમ બ્રાંચ દ્વારા સમન્સ...\nજામનગરના ઉદ્યોગપતિના પરિવારના ચારને કોરોના\nજામનગર, ગુજરાતમા ઓમિક્રોનનો પ્રથમ કેસ જામનગર શહેરમાં આવ્યો છે. ઝિમ્બાબ્વેથી આવેલ ૭૨ વર્ષીય વૃદ્ધનો ઓમિક્રોન રિપોર્ટ પોઝિટિવ આવ્યો હતો. જેના બાદ ધીરે ધીરે જામનગરમાં કોરોના...\nઅમદાવાદઃ સાલ હૉસ્પિ.ના ચેરમેનના ઘરે ITના દરોડા\nઅમદાવાદ, અમદાવાદમાં સાલ હૉસ્પિટલના ચેરમેનના ઘરે આવકવેરા વિભાગના દરોડા પડ્યા છે. સાલ હૉસ્પિટલના ચેરમેન રાજેન્દ્ર શાહના ઘરે આઈટીનું સર્ચ ચાલી રહ્યું છે. આજે સવારે છ...\nનર્સની ફેક ID બનાવી બિભત્સ મેસેજ કરનારની ધરપકડ\nસુરત, શહેરના ઉધના વિસ્તારમાં આવેલી હોસ્પિટલમાં નોકરી કરતી ૨૨ વર્ષીય નર્સનું ફેક આઈડી બનાવીને બિભત્સ મેસેજ કરનાર ૧૭ વર્ષીય ટીનએજરની સાયબર ક્રાઈમ ગુનો નોંધીને અટકાયત...\nસ્વર્ણિમ જયંતિ મુખ્યમંત્રી યોજના ગ્રાન્ટમાંથી કોવિડ-૧૯ માટે રૂા.૪૮ કરોડની ફાળવણી\nપાંચ તળાવના ડેવલપમેન્ટ થશે: વીએસ અને શારદાબેન હોસ્પિટલના નવીનીકરણ માટે રૂા.૧૦-૧૦ કરોડનો ખર્ચ કરવામાં આવશે (દેવેન્દ્ર શાહ ) અમદાવાદ, રાજયની આઠ મહાનગર પાલિકાઓ નગરપાલિકાઓ તથા...


દાદાવાણી માર્ચ 2018\nગમતા - ના ગમતામાં સમતા\nપરમ પૂજ્ય દાદા ભગવાન જગતની વાસ્તવિકતા ખુલ્લી કરતા કહે છે કે જગતમાં શુદ્ધાત્મા અને સંયોગ બે જ વસ્તુ છે. ‘શુદ્ધાત્મા’ શાશ્વત છે અને સંયોગો વિનાશી છે, પર ને પરાધીન છે. એ સંયોગો નિરંતર બદલાયા જ કરે છે. પણ આ બુદ્ધિએ તો સંયોગના જાતજાતના ભેદ પાડ્યા. એકને જલેબીનો સંયોગ ગમે તો તેને એ સારું કહે ને બીજાને ના ગમે તો એ ખરાબ કહે, એમાં અભિપ્રાય આપી રાગ-દ્વેષ ઊભા થાય. એથી તો આ સંસાર ઊભો છે.\nહવે આપણે મહાત્માઓને એ સંયોગોનો સમભાવે ને સમતાભાવે નિકાલ કરવાનો મોટો પુરુષાર્થ બાકી રહે છે. ગમતામાં તન્મયાકાર થઈ જવાય ને ના ગમતામાં દ્વેષમાં પડીએ, ભોગવટામાં રહીએ એ બધી કચાશો છે હજુ. આમાં ભૂલ ક્યાં થાય છે કે કેરીનો રસ ગમે છે માટે કારેલાનો કડવો રસ નથી ગમતો. હવે કડવો રસ ગમતો થઈ જાય એવા ભાગાકાર કરીને કડવો રસ પણ લેતા જઈશું તો નોર્માલિટી આવશે.\nએ માટે અભિપ્રાય બદલવાના છે. વસ્તુ છોડવાની નથી કે ગ્રહણ કરવાની કડાકૂટમાં પડવાનું નથી. અભિપ્રાય બદલાશે તો ગમતા-ના ગમતામાં સમભાવ રહેશે. આપણે જાગૃતિ રાખી અકળામણ કે મીઠું બેઉમાં સમભાવ લાવવાનો છે. વિષય, પાંચ ઇન્દ્રિયોના સુખો, માન, ધાર્યું કરવું, ચલણ, સત્તામાં ક્યાંક સુખ લાગે છે માટે પેલું અપમાન, શરીરની વેદના કડવી લાગે છે. એટલે જેમ અભિપ્રાય બદલાય કે વસ્તુ કે વ્યક્તિમાં નહીં પણ શુદ્ધાત્મામાં જ સુખ છે, આ તો કર્મનો હિસાબ છે. પૂર્વે પુણ્ય કર્મ બાંધ્યું હોય તો મીઠું ભેગું થાય અને પાપ કર્મે, કડવું ભેગું થાય.\nના ગમતું ચોખ્ખા મને સહેવાશે એટલે આપણને તો સમભાવ રહ્યો પણ ચંદુને હજુ સમભાવ નથી રહેતો. એટલે ફર્સ્ટ સ્ટેપ આપણને સમભાવ રહ્યો અને સેકન્ડ સ્ટેપમાં ચંદુને ગમતા-ના ગમતામાં કશી અસર ના થવી જોઈએ. ના ગમતું ચોખ્ખા મને સહેવાશે એટલે શું ? કે ના ગમતી વ્યક્તિ માટે સહેજે અભાવ, ફરિયાદ, દ્વેષ ના હોય. એને ગુનેગાર તરીકે બચકા ભરવા ના જોઈએ. ના ગમતું ચોખ્ખા મને સહેવાય ગયું એટલે મનથી, બુદ્ધિથી પણ ડખલ ના થઈ ત્યારે ખરેખરી ફાઈલ પૂરી થઈ આપણી.\nપ્રસ્તુત સંકલનમાં દાદાશ્રી, મહાત્માઓને ગમતા કે ના ગમતા સંયોગોમાં જ્ઞાને કરી સમતા રાખવાના પુરુષાર્થ પ્રત્યે અંગૂલી નિર્દેશ કરે છે. હવે આ ધ્યેયમાં જાગૃત રહી પુરુષાર્થ માંડીશું. સમતાપૂર્વક ફાઈલ પૂરી કરીશું તો આગળ સ્પષ્ટવેદન અને વીતરાગનું સ્ટેશન ચોક્કસ આવી ઊભું રહેશે એ જ અભ્યર્થના.\nકર્મ ભોગવ્યે જ છૂટકો\nપ્રશ્નકર્તા : દાદા, હું સત્સંગમાં આવું છું તે ઘરવાળાને ગમતું નથી. બાકી આપણે એમની સાથે કોઈ દહાડો અવળો વ્યવહાર કરતાં નથી, છતાંય ખુશ કેમ થતાં નથી ?\nદાદાશ્રી : તારે હિસાબ ભોગવવાનો છે, ત્યાં સુધી તેઓ ખુશ કેમ કરીને થાય?\nપ્રશ્નકર્તા : ખુશ ના થાય તોય વાંધો નહીં, પણ નોર્મલ રહેને તોય આપણને ગમે.\nદાદાશ્રી : નોર્મલ રહે જ નહીં. નોર્મલ ના હોય તોય આપણે ‘ખુશ જ છે’ એમ માનવું. એમને આપણે નથી ગમતા. આપણા આચાર-વિચાર છે એ એમને ગમતા નથી એવું જાણીએ છતાંય આપણે એમની જોડે બેસીને ખાવું પડે, રહેવું પડે, ઊંઘવું પડે, હા કહેવી પડે. શું થાય, છૂટકો જ નહીં ને ? એ કર્મ ભોગવ્યે જ છૂટકો. જે કાળે, જે ક્ષેત્રે, જે દ્રવ્ય-ભાવ બધુંય સાથે થઈને જે ભોગવવું, એમાં ચાલે જ નહીં.\nસંયોગ માત્ર દુઃખદાયી\nસંયોગો બે જાતના; ગમતા અને ના ગમતા. ના ગમતા સંયોગો એ અધર્મનું ફળ-પાપનું ફળ છે અને ગમતા સંયોગો એ ધર્મનું-પુણ્યનું ફળ છે અને સ્વધર્મનું ફળ મોક્ષ છે.\nએકના એક સંયોગો, એકને ગમતા આવે અને બીજાને ના ગમતા આવે. દરેક સંયોગનું આવું છે. એકને ગમે ને બીજાને ના ગમે. જે ગમતું ભેગું કરી રાખ્યું, તેનો વિયોગ ક્યારે થશે તેનું શું ઠેકાણું ? પાછું એવું છે કે એક સંયોગ આવે ને બીજો આવે, પાછો ત્રીજો આવે. પણ એક આવ્યો તેનો વિયોગ થયા વગર બીજો સંયોગ ના આવે.\nસંયોગ માત્ર દુઃખદાયી છે, પછી તે ગમતા હો કે ના ગમતા હો. ગમતાનો વિયોગ થાય તે દુઃખ અને ના ગમતાનો સંયોગ થાય તેય દુઃખ, અને નિયમથી તો બંનેયનો સંયોગ-વિયોગ, વિયોગ-સંયોગ જ છે.\nભગવાને કહ્યું કે સુસંયોગો છે અને કુસંયોગો છે, જ્યારે કુસંયોગને લોક એમ કહે છે કે આની બુદ્ધિ બગડી છે. ફોજદાર આવીને પકડી જાય તે કુસંયોગ ને સત્સંગમાં જવા મળે તે સુસંયોગ. આ જગતમાં સંયોગ એટલે કે પૂરણ અને વિયોગ એટલે કે ગલન, એ સિવાય બીજું કશું જનથી.\nમાત્ર ‘અ’ નો ‘સ’ જ કરવાનો છે\nપ્રશ્નકર્તા : ના ગમતાને ગમતું કેવી રીતે કરવાનું ?\nદાદાશ્રી : અગવડનો ‘અ’ કાઢીને ‘સ’ મૂકી દીધું. ગમતું ને ના ગમતું છૂટી ગયું એટલે અંતરાય તૂટ્યા. અમારી પાસે બધા અંતરાય તૂટી જાય ને પછી ! પછી તો ભોગના અંતરાય તૂટે. પછી ઉપભોગના અંતરાય તૂટે. જમવા બેસે તો સારી ચીજો લોક મૂકી જાય.\nપ્રશ્નકર્તા : ગમતું-ના ગમતું છૂટી ગયું એટલે ?\nદાદાશ્રી : ના ગમતાને ગમતું કર્યું તે. છૂટી ગયું નહિ પણ ના ગમતાને ગમતું કર્યું, તે પછી અંતરાય તૂટે ને !\nસંજોગોના સાયન્સની સમજ\nપ્રશ્નકર્તા : આ ના ગમતા-ગમતા સંજોગો ઊભા કોણ કરે છે ?\nદાદાશ્રી : એ તો આપણું છે તે લાઈક-ડિસ્લાઈક જુએ છે કે આપણને શું ગમે છે ! જે\nગમે છે એ જાતના સંજોગ ઊભા થાય, આપણને ગમતા. જેમ ચોરી કરવી એ જ ગમે, તો ચોરનો સંગ મળી આવે અને આજુબાજુમાં ફ્રેન્ડ સર્કલ, બીજું બધું મળી આવે. હવે અહીં જેને ચોરી કરવી ના ગમતી હોય, એ ડિસ્લાઈક કર્યું હોય, એણે દ્વેષ કર્યો હોય એ ચોર લોકો જોડે, તોય એ ભેગા થઈ જાય. રાગ-દ્વેષ કર્યા તેનાથી આ બધાં સંજોગો ભેગા થાય છે. રાગ-દ્વેષ ના કરો તો કશાં સંજોગ ભેગા ના થાય. અમને એવા સંજોગ ભેગા ના થાય, અમને રાગ-દ્વેષ નહીં ને ! અમને ધોલ મારો તોય અમને એની ઉપર દ્વેષ ના આવે, અમે એને આશીર્વાદ આપીએ. એટલે રાગ-દ્વેષથી આ થાય છે. તે આ ‘જ્ઞાન’ મળ્યા પછી રાગ-દ્વેષ ના થાય. રાગ-દ્વેષ એ કૉઝીઝ છે, એમાંથી ઈફેક્ટમાં સંજોગો ઊભા થાય છે.\nઆ સંજોગો ઊભા થાય છે એ તમારા ગયા અવતારના બધા કૉઝીઝ છે, એનું આ પરિણામ છે. ગયા અવતારે કૉઝીઝ ભેગા કર્યા છે, એ કૉઝીઝના આધારે તમને મા-બાપનો સંજોગ ભેગો થાય. મા-બાપ સારા ભેગા થાય, ભઈઓ સારા ભેગા થાય. નહીં તો મા-બાપ કકળાટવાળા હોય. મા-બાપ ચોર હઉ મળે. એટલે તમારે કૉઝીઝ સારાં જ કરવાં જોઈએ કે જેથી તમને બધા સંજોગો ઓલરાઈટ (બરાબર) હોય અને ત્યાં જતાં પહેલાં ગાડી-બાડી મળે એવું જોઈએ. આ તો ગાડી તો ના મળે પરંતુ પગમાં બૂટ પણ ના મળે ઈન્ડિયામાં, એવા સંજોગો લઈને આવ્યા !\nએ સંજોગો શેનાથી ઊભા થાય છે ? ત્યારે કહે, ‘તમે જગતને સુખ આપો, મનુષ્ય, જીવમાત્રને, તો સંજોગો બધા સારા થાય. દુઃખ આપો તો સંજોગો બગડે.’ એટલે ભગવાનની આમાં લેવાદેવા નથી. તમારું જ આ ક્રિએશન છે અને તમારું જ છે તે પ્રોજેક્શન છે.\nનાનાં છોકરાંને કડવી દવા પીવડાવો ત્યારે શું કરે ? મોઢું બગાડે ને ! અને ગળી ખવડાવીએ તો? ખુશ થાય. આ જગતમાં જીવમાત્ર રાગ-દ્વેષ કરે છે એ કૉઝ છે બધા અને તેમાંથી આ કર્મો ઊભાં થયાં છે. જે પોતાને ગમે છે એ અને ના ગમતા, એ બેઉ કર્મ આવે છે. ના ગમતા કૈડીને જાય, એટલે દુઃખ આપીને જાય અને ગમતા સુખ આપીને જાય. એટલે કૉઝીઝ ગયા અવતારે થયેલા છે, તે આ ભવમાં ફળ આપે છે.\nગમતામાં તન્મયાકાર ત્યાં પડે બીજ\nઆપણે ગયા અવતારે જે ભાવ કરેલાં ને, એટલે અહંકાર જે છે ને, તે મનમાં તન્મયાકાર થાય છે પોતાને ગમતી વાત આવે ત્યારે. અને ના ગમતી વાત હોય ત્યારે તન્મયાકાર થાય?\nપ્રશ્નકર્તા : ના ગમતું હોય તો ઊલટો સામો થાય.\nદાદાશ્રી : હા, ત્યાં ભેગા ના થાય અને પછી કહે, ‘મને ના ગમતા વિચાર આવે છે.’ એટલે ના ગમતા વિચાર આવે છે ત્યારે એ છૂટો રહે છે. ના ગમતામાં એટલો વખત છૂટો રહે છે. જ્યારે ગમતામાં તું ફસાઈ જઈશ. તો એ ગમતું આવે ને, એટલે તન્મયાકાર થાય અને એટલે એ વખતે કર્મનું બીજ પડે છે. એને અવસ્થિત કહે છે. મનની અવસ્થામાં ‘પોતે’ અવસ્થિત થઈ ગયો અને તેનું આ ફળ ‘વ્યવસ્થિત’ આપે છે. ત્યાંથી પછી ‘વ્યવસ્થિત’ના તાબામાં, ‘કોમ્પ્યુટર’ના તાબામાં જાય છે. એટલે કોમ્પ્યુટર પછી ફળ આપે છે.\nગમો અને અણગમો, એ બે ભાગ છે. ગમતું એટલે ઠંડક ને અણગમતું એટલે અકળામણ. આ ગમતું જો વધારે પ્રમાણમાં થઈ જાય તો તે પાછું અણગમતું થઈ જાય. તમને જલેબી ખૂબ ભાવતી હોય ને તમને રોજ આઠ દિવસ સુધી રાત-દા’ડો જલેબી જ જમાડ જમાડ કરે, તો તમને શું થાય ?\nપ્રશ્નકર્તા : તો પછી એ ના ગમે, કંટાળો આવે એનો.\nદાદાશ્રી : ગમો-અણગમો જો એક્સેસ થઈ જાય તો તે રાગ-દ્વેષમાં પરિણમે અને એ જો સહજ જ રહે તો કશું નડતું નથી. કારણ કે ગમો-અણગમો એ નોકર્મ છે, હળવા કર્મ છે, ચીકણા નથી. એનાથી કોઈને નુકસાન ના થાય.\nપ્રશ્નકર્તા : દાદા, ગમો-અણગમો એ જ રાગ-દ્વેષ છે ને ?\nદાદાશ્રી : ના, એ રાગ-દ્વેષ ન કહેવાય. ગમો અને અણગમો એ જ્ઞાની પુરુષનેય હોય. આ જ્ઞાની પુરુષ પણ ગાદી અહીં હોય ને બાજુમાં ચટાઈ હોય તો તે ગાદી પર બેસે. કારણ કે વિવેક છે અને તે સર્વને માન્ય છે. પણ કોઈ કહે કે ‘અહીંથી ઊઠીને ત્યાં બેસો.’ તો અમે તેય કરીએ. અમારે પણ ગમો-અણગમો હોય. તમે અહીંથી ઊઠાડીને ભોંયે બેસાડો તો અમે ત્યાં લાઈક કરીને (ગમાડીને) બેસીએ. અમારે લાઈક-ડિસ્લાઈકનો સહેજ પૂર્વપર્યાય (ભરેલો માલ) હોય. બાકી, આત્માને એમ ના હોય. ગમો-અણગમો એ ચેતનતાનું ફળ નથી.\nગમા-અણગમાની વિશેષ સમજણ\nપ્રશ્નકર્તા : આપે કહ્યું કે જ્ઞાનીને પણ ગમો-અણગમો હોય એ કેવી રીતે ?\nદાદાશ્રી : અત્યારે હું ત્યાં આગળ આવું, બેસવા તમારે ત્યાં, તે મારે માટે તમે જગ્યા કરી હોય ત્યાં હું બેસું. પણ એથી કરીને અમને એ ગમે છે તેવું નથી. આ મૂળ ત્યાં જ ગમે છે અમને અને પછી કોઈ કહેશે, ‘ના, અહીં નહીં બેસવાનું’, તો વાંધો નથી અમને.\nપ્રશ્નકર્તા : તો એ એમાં વીતરાગ રહ્યા બરાબર છે.\nદાદાશ્રી : એટલે એને લાઈક-ડિસ્લાઈક કહે છે. આને રાગ-દ્વેષ નથી કહેતા, લાઈક-ડિસ્લાઈક.\nપ્રશ્નકર્તા : બરાબર દાદા, પણ જે ગમો-અણગમો, જેમાં થોડું તન્મયાકારપણું હોય છે.\nદાદાશ્રી : ગમો-અણગમો વિવેક ઉપર જાય છે.\nપ્રશ્નકર્તા : હા, વિવેક ઉપર જાય ત્યાં સુધી બરાબર છે ત્યાં સુધી રાગ-દ્વેષ નથી. પણ ગમા-અણગમામાં જે થોડું તન્મયાકારપણું થાય છે !\nદાદાશ્રી : થાય, તન્મયાકાર થાય.\nપ્રશ્નકર્તા : એટલે ત્યાં થોડા ભલે મંદ પણ રાગ-દ્વેષ થયા ને ?\nદાદાશ્રી : રાગ-દ્વેષ શબ્દ જ ના હોય. રાગ-દ્વેષ ક્યારે કહેવાય કે ‘હું પોતે જ છું ચંદુલાલ’ ને ‘એ જ છું’ એમ ડિસીઝન આ પાછું આવી જાય, મૂળ આવી જાય અને આજ્ઞા ના પાળતો હોય ત્યારે રાગ-દ્વેષ કહેવાય. રાગ-દ્વેષ એ પોતે કર્મ કહેવાય. આને (જ્ઞાન પામેલાને) કર્મ બંધાય નહીં.\nપ્રશ્નકર્તા : બરાબર.\nદાદાશ્રી : ગમે તેવું રાગ-દ્વેષ છે એવું દેખાય ખરું પણ જીવંત નથી એ, એ અજીવ ભાગ છે. પેલા રાગ-દ્વેષ અને આના રાગ-દ્વેષમાં ફેરફાર ના હોય એવું લાગે પણ આ અજીવ ભાગ છે.\nપ્રશ્નકર્તા : તો દાદા, ગમો-અણગમો અને રાગ-દ્વેષ એમાં કેવો તફાવત છે ?\nદાદાશ્રી : ગમો-અણગમો તો રતિ-અરતિ જેવી વાત, લાઈક એન્ડ ડિસ્લાઈક જેવું.\nપ્રશ્નકર્તા : લાઈક હોય ત્યારે ? રાગ હોય ત્યારે લાઈક હોય ને ?\nદાદાશ્રી : એનો સવાલ જ નહીં. લાઈક-\nડિસ્લાઈકનો વાંધો નહીં. પણ રાગ એટલે શું ? આ ગમામાં આત્મા ભળે તો રાગ કહેવાય ને આત્મા ના ભળે તો રાગ ના કહેવાય. અને અણગમો થાય પણ આત્મા ભળે તો દ્વેષ કહેવાય ને અણગમો થાય ત્યાં આત્મા ભળે નહીં ને જાણે તો દ્વેષ ના કહેવાય. આ ગમો-અણગમો એને ભગવાને રાગ-દ્વેષ નથી કહ્યા. રતિ-અરતિ કહ્યું. આ રતિ-અરતિ એ તો નો કષાય છે, એનો વાંધો નથી. રાગ-દ્વેષનો ભગવાને વાંધો કહ્યો.\nજગતમાં ‘શુદ્ધાત્મા’ અને ‘સંયોગ’ બે જ વસ્તુ છે. બહાર ભેગા થાય તે સંયોગ. હવા ઠંડી લાગે, વિચારો આવે એ સંયોગ, પણ બુદ્ધિથી ‘આ ખરાબ છે અને આ સારું છે’ તેમ દેખાય, અને તેનાથી રાગ-દ્વેષ કર્યા કરે છે. જ્ઞાન શું કહે છે કે ‘બંને સંયોગ સરખા જ છે. સંયોગથી તું પોતે મુક્ત જ છે, તો પછી ડખો શું કામ કરે છે ? આ સંયોગ તને પોતાને શું કરવાનો છે ?’ આ તો સંયોગ છે તે કશું જ કરનાર નથી, પણ બુદ્ધિ ડખો કરાવે છે. બુદ્ધિ તો સંસારનું કામ કરી આપે.\nઆ બુદ્ધિએ તો જાતજાતના સંયોગના ભેદ પાડ્યા. કોઈ કહે કે ‘આ સારું’, ત્યારે કોઈ કહેશે કે ‘આ ખરાબ !’ એકને જલેબીનો સંયોગ ગમે તો તેને એ સારું કહે ને બીજાને એ ના ગમે તો એને એ ખરાબ કહે. એમાં પાછો અભિપ્રાય આપે કે ‘આ સારું ને આ ખરાબ’, તે પછી રાગ-દ્વેષ ઊભા થઈ જાય, એથી તો સંસાર ઊભો છે. આ નાના છોકરાને હીરો અને કાચ આપ્યો હોય તો એ કાચ રાખે અને એનો બાપ હીરો લઈ લે, કારણ કે બુદ્ધિથી બાપ હીરો લે. બુદ્ધિથી તો સંસારફળ મળે એવું છે.\nલોકોને ના ભાવતું નથી ગમતું અને ભાવતું ગમે છે પણ વસ્તુ એક જ છે, બેઉ સંયોગો જ છે. પણ આ તો એકને ફાવતું, ઈષ્ટ સંયોગ અને બીજાને ના ફાવતું, અનિષ્ટ સંયોગ કર્યા; તે કોઈ અનિષ્ટ સંયોગ આવ્યો હોય તો કહે, ‘આ ક્યાં ચા પીવા આવ્યો ?’ અને ઈષ્ટ સંયોગ આવ્યો હોય તો ના પીવી હોય તોય પરાણે એને ચા પીવડાવે. આની પાછળ રૂટ કોઝ શું છે ? ‘આ સારું અને આ ખોટું’ એમ કહે છે તે ? ના, પણ પેલી મિથ્યાત્વ દ્રષ્ટિ છે તેથી આમ કરે છે. મિથ્યાત્વ દ્રષ્ટિને લીધે ખરું શું ને ખોટું શું એનું ભાન જ નથી.\nકેટલાકને દિવસ ફાવે ને રાત ના ફાવે, પણ આ બંને સંયોગો રિલેટિવ છે. રાત છે તો દિવસની કિંમત છે અને દિવસ છે તો રાતની કિંમત છે !\nવીતરાગ ભગવાન શું કહે છે કે ‘આ બધાં સંયોગો જ છે અને બીજો આત્મા છે, એ સિવાય ત્રીજું કશું જ નથી.’ એમને ખરું-ખોટું, સારું-નરસું કશું જ ના હોય. ‘વ્યવસ્થિત’ શું કહે છે કે ‘આ સંયોગોમાં તો કોઈનું કિંચિત્માત્ર પણ વળે નહીં, બધો પાછલા ચોપડાનો હિસાબ માત્ર જ છે.’ વીતરાગોએ શું કહ્યું કે બધા સંયોગો એક સરખા જ છે. આપવા આવ્યો કે લેવા આવ્યો, બધું એક જ છે, પણ અહીં બુદ્ધિ ડખો કરે છે. સંયોગોના માત્ર ‘જ્ઞાતા-દ્રષ્ટા’ જ રહેવા જેવું છે. આ સંયોગો પાછા વિયોગી સ્વભાવના છે. ભેળા થવાના સંયોગ પૂરા થાય એટલે વિખરાય ત્યારે જે મણનું હતું તે પછી ૩૮ શેર થાય, ૩૬ શેર થાય, પછી ક્રમશઃ તે પૂરું થાય.\nપરાધીન વસ્તુમાં હાથ ઘાલીને શું કામ\nસંયોગો પર ને પરાધીન છે એટલે એ તમારાથી ફરશે નહીં, એકુંય સંજોગ. એ તમારાથી જુદા છે, એ તમારી નાતના નથી કે તમારી જાતના નથી. એટલે પર અને પરાધીન છે, એટલે તમારાથી ફરી શકે એવા નથી. એ ઊલટા તમને ફેરવશે. માટે એના તરફ દુર્લક્ષ સેવો એમ કહેવા માગે છે. એ આવે ને જતા રહે એની મેળે, વખત થાય એટલે જતા રહે.\nએ સંયોગ ટાઈમ-મુદત બધું લઈને આવ્યો હોય, તો આપણે કહીએ કે ‘ધીરજ પકડજો ને !’ ના પકડાય ધીરજ આપણે જાણ્યા પછી ? અને પેલું કંઈ હેલ્પ નથી કરતું. આપણે એની માળા ભજ ભજ કરીએ ‘ક્યારે જાય ? ક્યારે જાય ? ક્યારે જાય ?’ એ કંઈ હેલ્પ કરે છે માણસને ? દરેક મનુષ્યનો સ્વભાવ એવો હોય કે ના ગમતી વસ્તુ કે કોઈ માણસ આવે, તો ‘ક્યારે જાય’ એવું મનમાં હોય જ. ના હોય એને ? ‘આ અહીંથી ક્યારે ટળે ?’ એમ તો એ ટળે જ નહીંને ? એના કરતા આપણું દાદાનું વિજ્ઞાન શું ખોટું કે ‘ભઈ, પર ને પરાધીન છે. છો ને સૂઈ રહ્યા એની રૂમમાં.’ આપણે આપણું કામ કર્યા કરવું. વખત થશે એટલે જતો રહેશે. તેથી અમે લખ્યું ‘પર ને પરાધીન’ એટલે એમાં છે તે હાથ ક્યાં ઘાલો છો ? જે પરાધીન વસ્તુ, સ્વાધીન હોય તો ફેરવીએય ખરા. પણ આ પરાધીન વસ્તુમાં હાથ ઘાલીને શું કામ છે ? એની મેળે એ ઊઠીને જતો રહેશે.\nઅજાગૃતિ અટકાવે સ્વભાવ સુખ\nપ્રશ્નકર્તા : દાદા, એ પર ને પરાધીન છે એ વિશે મહાત્માઓની જો જાગૃતિ ન રહી, તો એને આપણે ચાર્જિંગ કહીશું ?\nદાદાશ્રી : ના, ચાર્જિંગ નહીં. આપણી આજ્ઞા જે પાળતો હોય એ તેને ચાર્જિંગ કહેવાય જ નહીં. પણ એ જાગૃતિ ના રહી એટલે તમને એટલી પીડા થાય. એટલે પેલું જે સુખ આવતું તે અંતરાયું.\nપ્રશ્નકર્તા : એટલું ડિસ્ચાર્જિંગ અટક્યું ?\nદાદાશ્રી : ના, એ ડિસ્ચાર્જ તો થઈ ગયું, પણ આવતું સુખ અટક્યું તમને. એક માણસ એમ નક્કી કરે કે ભઈ, એ તો સંયોગ વિયોગી જ છે સ્વભાવના, એટલે એમાં આપણે ડખલ કરવાની જરૂર નથી. એટલે પોતાના સ્વભાવનું સુખ આવ્યા કરે. પણ જો એના નામની માળા ગણવા માંડી કે ‘આ ક્યારે જાય, ક્યારે જાય,’ તો એ પેલું સુખ આવતું બંધ થઈ જાય.’ એટલે એટલું સુખ તમને બંધ થયું અને તમારો વખત બગડે ઊલટો. એટલે ડખો કરવાની જરૂર જ ક્યાં છેતે ?\nપ્રશ્નકર્તા : દાદા, આમાં બે વાત છે. એક તો તમે એમ કહો છો કે ગલનમાં જો જાગૃતિ રાખીએ તો એક-બે ભવમાં પતી જાય અને જો જાગૃતિ ન રાખીએ તો વધુ ભવ થાય.\nદાદાશ્રી : તો બે-ચાર ભવ થાય. એ તો આ જાગૃતિનો નિયમ એવો છે કે આ ભવમાં વખતે બીજા આગળના ભવોના કારણને લીધે જરા જોર રહેતું હોય તો વખતે ના રહે બહુ જાગૃતિ. પણ આ ભવમાં જેને જાગૃતિ થઈ ગયેલી છે ને જેને આ જ્ઞાન મળ્યું છે ને, તે આવતા ભવમાં તો ભભૂકશે, લાઈટ થઈ જશે, એક જ અવતારમાં. પણ એ પાંચ આજ્ઞા પાળતો હોવો જોઈએ.\nપ્રશ્નકર્તા : એ પાંચ આજ્ઞા પાળવાની જાગૃતિ મંદ થઈ, તો પછી તે આપણું ગલન અટક્યું ને ?\nદાદાશ્રી : ગલન તો અટકે જ નહીં. ગલન તો, આ આયુષ્ય કર્મ પૂરું થાય ત્યારે બધું ગલન થઈ રહે એની મેળે અને ગલન જો અટકે ને, તો ઊલટું આયુષ્ય વધે જ, પણ ગલન અટકે જ નહીં.\nપ્રશ્નકર્તા : એ ગલનની ગતિ ઓછી થાય ?\nદાદાશ્રી : ગલનની ગતિ ઓછી થાય, આઘીપાછી થાય, પણ ગલન અટકે નહીં. એ તો ગલન થઈ જ જાય પણ જાગૃતિ નહીં રહેવાથી આપણને સુખ ના આવવા દે એ. એ મોટામાં મોટી ખોટ. આપણને જે સુખ આવતું હોય ને, તે ના આવવા દે. આ અમે મુક્ત મનનું સુખ ભોગવ્યા કરીએ એવું તમારેય આવે. છૂટ છે, પણ તે તમને ના આવવા દે આવું. કારણ અનાદિનો અભ્યાસ અવળો છે ને, તે અભ્યાસ આગળ ફરી વળે.\nજ્ઞાને કરીને નિવેડો તો લાવવો જ પડશે\nપ્રશ્નકર્તા : દાદા, એ સૂક્ષ્મમાં હજુ મનમાં કડવાશ-મીઠાશ રહ્યા કરે છે, તો આ જ્ઞાન પછી જે કડવું અને મીઠું જે રહે છે એ ખરેખર શું રહે છે ?\nદાદાશ્રી : એ તો (બધું) નીકળી જશે આપણે. કારણ કે એ નિકાલી છે. છે તો નિકાલી, પણ તે ત્યાં ચોંટ્યું રહે એટલે એ રહ્યું જોડે ને જોડે જ ને !\nપ્રશ્નકર્તા : એટલે એમાં એને પૂરો નિકાલ ન થયો.\nદાદાશ્રી : નિકાલ થયો નહીં. જ્યારે ત્યારે નિકાલ કર્યે જ છૂટકો ને !\nપ્રશ્નકર્તા : અને સંજોગો જે ભેગા થાય, એ આ કડવું-મીઠું ફળ આપવા માટે અથવા એ કડવું-મીઠું નિર્જરા થવા માટે સંજોગો ભેગા થતા હોય છે ?\nદાદાશ્રી : હં, નિર્જરા થવા માટે તો આવ્યા જ છે, નિર્જરા તો થવાની જ છે.\nપ્રશ્નકર્તા : એટલે કડવા-મીઠાની નિર્જરા તો થવાની જ છે.\nદાદાશ્રી : એ નિર્જરા તો થાય જ. દરેક કર્મ નિર્જરા થઈ જ જાય, પણ કોઈ બીજ નાખીને જાય. અને પૂરી નિર્જરા ક્યારે કહેવાય કે બીજ ના નાખે ત્યારે.\nપ્રશ્નકર્તા : તો એમાં નવું નખાઈ જાય છે કે નવું નથી નાખવું એ માટેનો પુરુષાર્થ વચ્ચે કેવો હોય છે?\nદાદાશ્રી : એ તો જાગૃતિ જોઈએ, બધું નિકાલ કરતા આવડવું જોઈએ. જાગૃતિ જોઈએ અને પોતાની રુચિ ના હોવી જોઈએ. રુચિ હોય તો નિકાલ ના કરે. જવા દે ગમતું હોય એને.\nપ્રશ્નકર્તા : એટલે આમાં એવું બને ને કે સંજોગો ભેગા થાય તે ઘડીએ એને પોતાને પેલી કડવાશ અથવા મીઠાશ ઊભી થાય, તો તે ઘડીએ એને નિકાલ લાવવો જોઈએ ને જ્ઞાને કરીને ? તો એ નિકાલની પદ્ધતિમાં શું હોય છે અંદર ? એક તરફ નક્કી કર્યું હોય, આપણે આ મોક્ષે જ જવું છે, આ સંસાર પ્રસંગથી છૂટવું જ છે.\nદાદાશ્રી : પણ એ રુચિ ના હોય તો. રુચિ ના હોય તો પેલાની નિર્જરા થઈ અને જ્ઞાન હાજર હોય તો બીજ ના પડે.\nપ્રશ્નકર્તા : આ જ્ઞાન પ્રાપ્ત થયેલું હોય, તો પણ એને આવી રુચિ રહી જાય તો બીજ પડવાના ?\nદાદાશ્રી : તો બીજ પડતું નથી પણ એને એ જ ફાઈલ એમ ને એમ બાકી રહે છે, નિવેડો આવ્યા સિવાય. એટલે જ્યારે ત્યારે નિવેડો તો કરવો જ પડશે ને !\nરુચિ-અરુચિમાં સમતા રહે તો સાચું\nપ્રશ્નકર્તા : હવે એ રુચિવાળી ફાઈલ છે, એ પાછી એને અરુચિ કરાવીને છૂટશે એવો નિયમ ખરો ?\nદાદાશ્રી : અરુચિ નહીં.\nપ્રશ્નકર્તા : તો શું થાય ?\nદાદાશ્રી : રુચિ એટલે જ્ઞાનથી છૂટી જાય. અરુચિ કરે એટલે તો પાછો દ્વેષ થાય.\nપ્રશ્નકર્તા : અરુચિ કરાવવાની એટલે રુચિવાળા નિમિત્ત ઉપર અરુચિ કરવી એવું નહીં, પણ રુચિવાળું નિમિત્ત એને જ્યારે ત્યારે અરુચિ કરાવશે ખરું?\nદાદાશ્રી : એ તો કરાવ્યા વગર રહે જ નહીં ને ?\nપ્રશ્નકર્તા : તો તે ઘડીએ પછી એનો નિકાલ આવશે એવો ?\nદાદાશ્રી : એ ઘડીએ સમતા રાખે ત્યારે ને ! દરેક રુચિવાળો અરુચિ કરાવ્યા વગર રહે જ નહીં અને તે વખતે સમતા રહે તો સાચું.\nપ્રશ્નકર્તા : પણ એવો નિયમ ખરો કે અરુચિ થતી હોય જે નિમિત્ત ઉપર, એથી એની ઉપર રુચિ થાય છે એવું ખરું ?\nપ્રશ્નકર્તા : એટલે રુચિના જ પરિણામે અરુચિ હોય છે ?\nદાદાશ્રી : એ રુચિના પરિણામમાં જ્યારે બહારથી ઝાટકા વાગેને ત્યારે અરુચિ થાય, કે બળ્યું, આ ક્યાં ફસાયા ?\nપ્રશ્નકર્તા : એ શું કહ્યું ?\nદાદાશ્રી : રુચિ જ્યાં કરીએ, ત્યાં ગોદા વાગે એટલે પછી અરુચિ થાય એની મેળે.\nપ્રશ્નકર્તા : ગોદા વાગે એટલે ? એ રુચિવાળો નિમિત્ત જ એને ગોદા મારે ?\nદાદાશ્રી : નિમિત્ત ગોદા આપ્યા વગર રહે જ નહીં. જ્યાં રુચિ હોય ત્યાં ગોદા મળે જ.\nપ્રશ્નકર્તા : એટલે એનું એ જ નિમિત્ત એને ગોદા મારે.\nદાદાશ્રી : એનું એ જ નિમિત્ત, ગોદા જ મારે છે. હંમેશાં રુચિ થઈ તે નિમિત્ત ગોદા મારવા માટે જ આવે. થોડા દહાડા ના મારે, પણ પછી છેવટે ગોદા જ મારે અને ગોદા મારે એટલે અરુચિ થાય. પછી આ છૂટવા ફરે પણ એના કેટલા તાંતણા બંધાઈ ગયા હશે, એની શું ખબર પડે ? કેટલા રોલ (આંટા) માર્યા છે શું ખબર પડે ? પછી છૂટવા જાય, સમતા રાખે, પણ કંઈ વળે નહીં એકદમ.\nસમતા ભાવ ઉત્પન્ન થાય જ્ઞાનથી\nપ્રશ્નકર્તા : દાદા, એ સમતા કેવી રીતે આવે ?\nદાદાશ્રી : વિષમતા કેવી રીતે આવે ? વિષમતા વેચાતી લાવ્યા ?\nપ્રશ્નકર્તા : ના, એ ચાલુ જ છે.\nદાદાશ્રી : ના, પણ એ કેવી રીતે લાવ્યા ? એની મહેનત કરવી પડે તમારે ?\nદાદાશ્રી : ત્યારે સમતા માટેય મહેનત નહીં કરવી પડે. ‘અહીં’ તમને સમતા ઉત્પન્ન થશે.\nએ સમતા શી રીતે આવે ? કોઈની ચા ના પીવે અને કોઈની ઉપર ગુસ્સે ના થાય, એવી રીતે દરેક કામનો ઉકેલ લાવે એને સમતા આવે. સમતા બીજી શી રીતની ? કંઈ આ તો ધર્મની કોર્ટો છે કે ઈક્વિલિબ્રિયમ (સંતુલન) થવાનું છે ?\nઆ તો ચંદુભાઈ આની પર ગુસ્સે થયા અને ચંદુભાઈ ગુસ્સો કરે છે એને ‘એ પોતે’ જુએ તો એનું નામ સમતા.\nપ્રશ્નકર્તા : સમતા એ મનની સ્થિતિ છે ?\nદાદાશ્રી : મનની સ્થિતિ ખરી, પણ મનની આવી સ્થિતિ ક્યારે રહે ? મહીં જાગૃતિ હોય, જ્ઞાન હોય, તો જ તે રહે. નહીં તો મન હંમેશાં આ બાજુ કે પેલી બાજુ નમેલું જ હોય. સમતા ક્યારે રહે ? આત્મા પ્રાપ્ત થાય ત્યારે. જ્યાં સુધી ‘હું ચંદુલાલ છું’ ત્યાં સુધી વિષમતા થયા વગર રહે જ નહીં અને ‘હું શુદ્ધાત્મા છું’ એનું ભાન થયું એટલે કામ થઈ ગયું.\nસમતા દ્વંદ્વથી પર\nવ્યવહારમાં લોક સહનશીલતાને ‘સમતા’ કહે છે ! પણ સમતા બહુ મોટી વસ્તુ છે. લોકો ઘેર વહુ બોલી હોય ને સાંભળી લે તેને ‘સમતા’ કહે છે. પણ એ સમતા ના કહેવાય. મહીં અજંપો થયા કરે છે એને સમતા કેમ કહેવાય ?\nસમતા તો કોનું નામ કે ફૂલ ચઢાવે તો તેની પર રાગ નથી કે ગાળો દે તેની પર દ્વેષ નથી, ઉપરથી એને આશીર્વાદ આપે એનું નામ સમતા. શુભ હોય કે અશુભ હોય, બન્નેને સમાન ગણે. શુભાશુભમાં રાગ-દ્વેષ નહીં, તેનું નામ સમતા.જેને દ્વંદ્વ નથી તે સમતા. આવું તો વીતરાગો જ સમાન ગણી શકે.\nપ્રાપ્ત સંયોગોમાં સમતા રાખી કરો નિકાલ\nપ્રાપ્ત સંયોગો વિના જગતમાં કોઈ વસ્તુ નથી. ‘પ્રાપ્ત સંયોગોનો સુમેળ રાખીને સમતાભાવે નિકાલ કરો.’ આ ગજબનું વાક્ય નીકળી ગયું છે. આ એક જ વાક્યમાં જગતના તમામે તમામ શાસ્ત્રોના જ્ઞાન સારરૂપે આવી ગયા. પ્રાપ્ત સંયોગોના આપણે જ્ઞાતા-દ્રષ્ટા, અપ્રાપ્તના નહીં.\nહવે પ્રાપ્ત સંયોગો એટલે શું ? જેની જોડે ફાવતું નથી એ માણસ આવીને ઊભો રહ્યો. હવે ત્યાં આ વાક્ય એને ખ્યાલમાં રહે તો નિવેડો આવે.\nઅગિયાર વાગે કોર્ટમાં જવાનું હોય અને અગિયાર વાગે જમવાની થાળી આવી તો તે વખતે તે સંયોગ પ્રાપ્ત થયો કહેવાય. એનો પહેલાં સુમેળ રાખીને સમભાવે નિકાલ કરવો પડે. તે શાંતિથી જમી લેવાનું. ઓછું બે હાથેથી જમાય છે ? શાંતિથી જમવાનું, એટલે તે વખતે ચિત્ત કોર્ટમાં ના જવું જોઈએ. તે ધોકડું (શરીર) અહીં ખાય ને તમે કોર્ટમાં હો. પહેલાં શાંતિથી જમો ને પછી કોર્ટમાં નિરાંતે જાવ. લોક શું કરે છે, કે પ્રાપ્ત સંયોગને ભોગવી જ નથી શકતા ને અપ્રાપ્તની પાછળ રઘવાયા થઈને પડે છે. તે બેઉને ખોઈ નાખે છે. મૂઆ, જમવાનું પ્રાપ્ત થયું છે તેનો સુમેળ કર, તેને ભોગવ, તો જ તેનો નિકાલ થશે. કોર્ટ તો હજી દૂર છે, અપ્રાપ્ત છે. તે એની પાછળ ક્યાં પડ્યો ? સંયોગ પ્રમાણે કામ કાઢી લેવાનું.\nસંયોગો એ પ્રારબ્ધ, સમતા એ પુરુષાર્થ\nપ્રશ્નકર્તા : દાદા, આ જે પ્રાપ્ત સંયોગો એ પ્રારબ્ધ કહેવાય ?\nદાદાશ્રી : હા, પ્રારબ્ધ બધું છે.\nપ્રશ્નકર્તા : અને સમતાભાવે જે નિકાલ કરવો એ પુરુષાર્થ ?\nદાદાશ્રી : પુરુષાર્થ કહેવાય, એ મોટામાં મોટો પુરુષાર્થ. (જ્ઞાન ના લીધું હોય તેને) ભલે ભ્રાંતિ રહી પણ એ (ભ્રાંતિમય) પુરુષાર્થ મોટો છે. એ મોક્ષ તરફ લઈ જાય. હા, મોક્ષના સંયોગો ભેગા કરી આપે.\nસંયોગ બાઝયો એ પ્રારબ્ધ અને સંયોગ અવળો આવે તે ઘડીએ સમતા રાખવી એનું નામ પુરુષાર્થ. સંયોગ જે જે બાઝે છે એ બધું પ્રારબ્ધ છે. તમે ‘ફર્સ્ટ કલાસ’ પાસ થયા તેય પ્રારબ્ધ અને કોઈ ‘ફર્સ્ટ કલાસ’ નાપાસ થાય તેય પ્રારબ્ધ. આ શબ્દો પરથી નોંધ કરજો કે જેટલા સંયોગ બાઝે છે તે બધું જ પ્રારબ્ધ છે. સવારમાં ઊઠાયું તે સંયોગ કહેવાય. સાડા સાતે ઊઠાયું તો સાડા સાતનો સંયોગ કહેવાય. એ પ્રારબ્ધ કહેવાય.\nપ્રશ્નકર્તા : એ માણસ મારા માટે ખરાબ બોલે, મારી સામે જ બોલે અને હું એના માટે સમભાવ રાખી પુરુષાર્થ કરું, તો એ ખરેખર પ્રારબ્ધ કહેવાય કે નહીં ?\nદાદાશ્રી : આપણને સંયોગ બાઝે છે તે ખોટો હોય, આપણને ગાળો ભાંડે ત્યાં આપણા\nલોકો પુરુષાર્થ નથી કરતા અને સામી ગાળો ભાંડે, મોઢું ચઢાવે એવું કરે છે. કોઈ તમને ગાળ ભાંડે તે વખતે તમને મનમાં એમ થાય કે આ મારા જ કર્મનું ફળ છે, સામો તો નિમિત્ત છે, નિર્દોષ છે. એ ભગવાનની આજ્ઞારૂપી પુરુષાર્થ છે. તે ઘડીએ તમે સમતા રાખો તે પુરુષાર્થ છે.\nપ્રારબ્ધ ને પુરુષાર્થમાં તો લોકો એટલું જ જાણે છે કે ‘મારે અગિયાર વાગે જવાનું છે, કેમ મોડું થયું ? કઢી કેમ ઢોળી નાખી ? આમ કર્યું ને તેમ કર્યું.’ અરે, કઢી ઢોળાઈ ગઈ તો તે સંયોગ કહેવાય. આટલાથી બે જુદા ભાગ પડે કે સંયોગ અને વિયોગ બે જ સંસારમાં છે. જેટલા સંયોગ છે તેટલા વિયોગ થવાના જ છે અને સંયોગ જે થયો તેમાં સમતા રાખવી તે પુરુષાર્થ. કોઈ ફૂલાં ચઢાવે તો આમ છાતી ફૂલાવે તે પુરુષાર્થ ના કહેવાય. સ્વાભાવિક જે જે થાય તે પ્રારબ્ધ છે. ફૂલાં ચઢાવ્યાં તે આપણે આમ પદ્ધતિસર રહીએ; એવો પુરુષાર્થ પહેલાં કોઈ દહાડો થયેલો ?\nઅને આ ‘વ્યવસ્થિત’નું જ્ઞાન તો બધા લોક માટે નથી. કારણ કે એની જોડે અહંકાર છે ને ! હવે અહંકાર ‘વ્યવસ્થિત’ના તાબામાં છે અને એ પોતે કહે છે કે ‘હું કરું છું.’ એટલે એ બંનેનો ત્યાં આગળ ડખો થાય છે. વ્યવસ્થિતમાં પણ ડખો કરીને ઊલટું સુખ બગાડે છે. એ અહંકારથી જો એટલો ડખો ના કરતો હોય ને સમતાથી જો પુરુષાર્થ કરતો હોય તો બહુ ફાયદાકારક થઈ પડે.તોય ‘એનાથી’ ‘વ્યવસ્થિત’ તો મનાય જ નહીં. ‘વ્યવસ્થિત’ તો ચોખ્ખું થયા પછી, ‘આત્મા’ પ્રાપ્ત થયા પછી જ સમજાય !\nવિષમતાના સાગરમાં સમતા એ જ જ્ઞાન\nબીજા કશા માટે મહેનત-મજૂરી કરવા જેવી છે જ નહીં. અત્યાર સુધી જે કંઈ કર્યું છે તે પોક મૂકવા જેવું કર્યું છે ! આ છોકરાંને ચોરી કરતાં કોણ શીખવાડે છે ? બધું બીજમાં જ રહેલું છે. આ લીમડો પાને પાને કડવો શાથી છે ? એના બીજમાં જ કડવાશ રહેલી છે. આ મનુષ્યો એકલાં જ દુઃખી-દુઃખી છે, પણ એમાં એમનો દોષ નથી. કારણ કે ચોથા આરા સુધી સુખ હતું અને આ તો પાંચમો આરો, આ આરાનું નામ જ દુષમકાળ ! કાળનું નામ જ દુષમ ! પછી સુષમ ખોળવું એ ભૂલ જ છે ને ?\nએટલે મુશ્કેલી તો આવ્યા જ કરવાની. મુશ્કેલી વગર તો આ ટાઈમ જાય એવો નથી, આનું નામ જ દુષમકાળ ! મહાદુઃખે કરીને સમતા રહે એવો આ કાળ છે. એટલે નવ્વાણું ટકા વિષમતા જ રહે, એમાં થોડી ઘણી સમતા રાખવી એ કંઈ જેવી તેવી વાત છે? વિષમ પરિસ્થિતિમાં સમતા રહે તેનું નામ ‘જ્ઞાન.’ અત્યારે આ તો વિષમતાનો સાગર છે.\nપ્રશ્નકર્તા : એમાં થોડીક સમતા રહી જાય એ આશ્ચર્ય છે !\nદાદાશ્રી : હા, એ આશ્ચર્ય કહેવાય અને એવી સમતા રહે તો એનો આનંદ આપણને ચોખ્ખો માલૂમ પડે.\nબાકી, આ દુનિયામાં કોઈ વસ્તુ તમને કૈડી શકે એમ છે જ નહીં. અને જે કૈડી શકે છે એ જ તમારો હિસાબ છે. માટે હિસાબ ચૂકતે કરી દેજો. અને કૈડી ગયા પછી તમે મનમાં જે ભાવ કરો કે ‘આ કૂતરાંને તો મારી જ નાખવા જોઈએ, આમ કરવા જોઈએ, તેમ કરવા જોઈએ.’ તો એ પાછો નવો હિસાબ ચાલુ કર્યો. ગમે તેવી પરિસ્થિતિમાં સમતા રાખીને ઉકેલ લાવે, મહીં સહેજેય વિષમ ના થાય.\nગમે તે સ્થિતિમાં સમતા તે આંતર તપ\nમહિના ઉપર જ તમે લાખ રૂપિયા જમે મૂક્યા હોય ને એ પાર્ટી ડૂબી તે સાંભળતાની સાથે\nમહીં અદીઠ તપ શરૂ થઈ જાય તમારું. આપણે તે વખતે તપ કરી લેવું. આપણે તપ કરીએ ને સમતા રાખીએ બિલકુલ અને ખરાબ વિચાર એમને માટે આવે તેનું પ્રતિક્રમણ કરીએ, એટલે તમે ક્લિયર (શુદ્ધ) રાખ્યું. એ ક્લિયરનેસ (શુદ્ધતા)ની અસર એમની ઉપર થાય.\nપ્રશ્નકર્તા : તપ એટલે શું, અંદર ઘર્ષણ થાય?\nદાદાશ્રી : નહીં, મહીં અજંપો થાય ને અકળામણ થાય. મોઢે બહાર ના બોલીએ પણ અંદર ને અંદર અકળામણ થઈ જાય. તે તપ સહન કરવું પડે. બહાર તો ફાઈલોનો નિકાલ કરીએ સમભાવે, પણ મહીં અકળામણ થઈ જાય એ સહન કર્યું ને પેલાને, સામાને દઝાડ્યા સિવાય શાંતિથી સહન કર્યું, એનું નામ તપ કહેવાય. એને ‘અદીઠ તપ’ કહ્યું.\nઆપણા મહાત્માઓ લગભગ પાંચ જ ટકા તપ કરે છે. તપ તો કરવું જોઈએ ને ? અત્યારે તમારે સમભાવે નિકાલ કરવો પડે છે, તે ઘડીએ તપ નથી કરતા ?\nપ્રશ્નકર્તા : કરવું જ પડે ને, દાદા.\nદાદાશ્રી : તે નાના નાના, પણ પછી મોટા તપ થવા જોઈએ. આપણો છોકરો મરી જાય, કોઈકે રસ્તામાં દાગીના લૂંટી લીધા એક લાખ રૂપિયાના તોય અસર થાય નહીં, પેટમાં પાણી ના હાલે, તે દાદાનું વિજ્ઞાન. જો બુદ્ધિના કહ્યા પ્રમાણે કર્યું, તો હતા તેના તે જ થયા ને પાછાં ! ત્યાં તપ કરવું. રસ્તામાં લૂંટાયા હોય તો શું કરો તમે ?\nપ્રશ્નકર્તા : હાય હાય તો ના કરીએ, પેલું પાછું આવે કે ના આવે, એની બહુ પડી નહીં પણ મને લૂંટી ગયો એવું તો મનમાં આમ રહ્યા કરે.\nદાદાશ્રી : એ આપણને શો ફાયદો કરે ? એ આપણને હેલ્પ શું કરે એ જોવાનું ને ! એ લૂંટી જતા નથી, એમનું એ લઈ જાય છે. આપણું કોઈ લઈ જાય નહીં.\nપ્રશ્નકર્તા : તપ અંદર કેવી રીતે ઊભું થાય ? લૂંટી ગયા પછી મહીં શું કરવું ?\nદાદાશ્રી : એ પેલું મહીં તપી જાય એટલે તપ સહન ના થાય એટલે એ પોતે બૂમાબૂમ કરે, એ હઉ તપી જાય, ત્યાં જ્ઞાનથી તપ કરવાનું.\nપ્રશ્નકર્તા : જ્ઞાનથી એડજસ્ટ થાય, પાંચ આજ્ઞાથી, પણ પેલું લૂંટી લીધા એવી બૂમો પાડ્યા જ કરે અંદરથી.\nદાદાશ્રી : તે ઘડીએ હૃદય તપે, સહન થાય નહીં. વિચાર ઉપર વિચાર, વમળો ફૂટે બધા. તે ઘડીએ જોયા જ કરવાનું અંદર તપેલું. તે ઘડીએ મન બગડવું ના જોઈએ સામાને માટે. સહેજેય મન બગડે તો તપ જ કેમ કહેવાય ? ગમે તે સ્થિતિમાં સમતા જ રહે તો એ જ અદીઠ તપ ! બીજું શું ? બધું પોતાનું જ છે, પારકાંનું છે નહીં. પારકાંનું હોય તો તમારે ભોગવવું પડે એવું બને નહીં. એટલે એમાં પ્યૉર રહેવાનું. પ્યૉર થવાનું છે, ઈમ્પ્યૉરિટી ના રહેવી જોઈએ. કચરો બધો નીકળી જાય ને ! દાદાની પાસે તો બધું નીકળી જાય છે. દાદા બધાને ભગવાન બનાવે છે, એ તમે ફેરફાર નહીં જોયેલો ?\nપ્રશ્નકર્તા : કોઈ અપમાન કરે ને સહન કરીએ તો એય તપ ગણાય પછી?\nદાદાશ્રી : એય પ્રાપ્ત તપ કહેવાય. તમારું તપ શાથી વહેલું આવ્યું કે જલ્દી ઉકેલ આવવાનો છે, ચોખ્ખા થઈ જવાના છે, સ્પીડિલી ! ઉખાડતી વખતે મહીં તપ થાય છે ને ચિત્તમાં દુઃખ થાય છે ? એ તપ કહેવાય. એ તપને જોયા કરવું. એને દુઃખ નહીં માનવું. દુઃખ માનો તો તપ ઊડી જશે તે ઘડીએ. દુઃખમાં સમતા ધરવી, એનું નામ તપ.\nના ગમતાને ગમતું કરે તો રસ્તો આવશે !\nહસતે મુખે ઝેર પચાવી જાણો\nઅમે નીલકંઠ છીએ. નાનપણથી જે જે કોઈ ઝેર આપી ગયું, તે અમે હસતે મુખે, ઉપરથી તેને આશીર્વાદ આપીને પી ગયા ને તેથી જ નીલકંઠથયા.\nઝેર તો તમારે પીવાં જ પડશે. હિસાબી છે, માટે પ્યાલો તો સામે આવશે જ. પછી તમે હસતા હસતા પીઓ કે મોઢું બગાડીને પીવો. પીવું તો પડશે જ. અરે, તમારે લાખ ના પીવું હોય તોય લોકો બળજબરીથી તમને પાઈ જશે, એનાં કરતા હસતા હસતા પીને, ઉપરથી એને આશીર્વાદ આપીને શા માટે ના પીવું ? તે સિવાય નીલકંઠ થવાય જ શી રીતે? આ પ્યાલા આપી જાય છે, તે તો તમને ઊંચું પદ આપવા આવે છે. ત્યાં જો મોઢું બગાડશો તો એ આઘું જતું રહેશે.\n‘હું ચંદુલાલ છું’ ત્યાં સુધી બધું કડવું લાગે પણ આપણને તો આ બધું અમૃત થઈ પડ્યું છે. માન-અપમાન, કડવું-મીઠું એ બધા દ્વંદ્વ છે. તે હવે આપણને ના રહે. આપણે દ્વંદ્વાતીત છીએ. એટલા માટે તો આ સત્સંગ કરીએ છીએ ને ! છેવટે બધાયને દ્વંદ્વાતીત દશા જ પ્રાપ્ત કરવી છે ને !\nઆ કડવી દવા જો સદી જાય તો બીજો ડખો જ ના રહે ને ! અને પાછાં તમે હવે જાણી ગયા કે આ સંયોગ નફાવાળો છે ! જેટલો મીઠો લાગે છે એટલો જ કડવો ભરેલો છે. માટે કડવો પહેલાં પચાવી જાવ, પછી મીઠો તો સહેજે નીકળે. એને પચાવવાનું બહુ ભારે નહીં લાગે. આ કડવી દવા પચી એટલે બહુ થઈ ગયું ! ફૂલો લેતી વખતે સહુ કોઈ હસે પણ ઢેખાળા પડે ત્યારે ?\nઅપમાન વખતે સમતાની ચાવી\nમાન દે તો પણ સહન થાય તેવું નથી. જેને અપમાન સહન કરતાં આવડે તે જ માન સહન કરી શકે. કોઈ દાદાને કહે, ‘લોકો તમને ફૂલ ચઢાવે છે તે તમે શા માટે સ્વીકારો છો ?’ ત્યારે દાદાએ કહ્યું, ‘લે બા, તને પણ ચઢાવીએ ! પણ સહન નહીં થાય.’ લોકો તો હારોના ઢગલા જોશે તો છક્ક થઈ જશે ! કોઈને પગે લાગો કે તરત જ તે ઊભો થઈ જશે !\n‘જ્યારે અપમાનનો ભય નહીં રહે ત્યારે કોઈ અપમાન નહીં કરે’ એવો નિયમ જ છે. જ્યાં સુધી ભય છે ત્યાં સુધી વેપાર. ભય ગયો એટલે વેપાર બંધ. તમારા ચોપડામાં માન અને અપમાનનું ખાતું રાખો. જે કોઈ માન-અપમાન આપે તેને ચોપડામાં જમે કરી દો, ઉધારશો નહીં. ગમે તેટલો મોટો કે નાનો કડવો ડોઝ કોઈ આપે તે ચોપડામાં જમે કરી લો. નક્કી કરો કે મહિનામાં સો જેટલા અપમાન જમે કરવા છે. તે જેટલા વધારે આવશે, તેટલો વધારે નફો ને સોને બદલે સિત્તેર મળ્યા તો ત્રીસ ખોટમાં. તે બીજે મહિને એકસો ત્રીસ જમે કરવાના. જો ત્રણસો અપમાન જેને ચોપડે જમા થઈ જાય, તેને પછી અપમાનનો ભય ના રહે. એ પછી તરી પાર ઊતરી જાય. પહેલી તારીખથી ચોપડો ચાલુ જ કરી દેવાનો. આટલું થાય કે ના થાય ?\nસમ્યક્ સમજણ વર્તાવે સમતા\nઆ તો કહેશે, ‘આણે મારું અપમાન કર્યું !’ મેલ ને છાલ. અપમાન તો ગળી જવા જેવું છે. ધણી અપમાન કરે ત્યારે યાદ આવવું જોઈએ કે આ તો મારા જ કર્મનો ઉદય છે અને ધણી તો નિમિત્ત છે, નિર્દોષ છે. અને મારા કર્મના ઉદય ફરે ત્યારે ધણી ‘આવો, આવો’ કરે છે. માટે આપણે મનમાં સમતા રાખીને ઉકેલ લાવી નાખવો. જો મનમાં થાય કે ‘મારો દોષ નથી છતાં મને આમ કેમ કહ્યું ?’ એટલે પછી રાતે ત્રણ કલાક જાગે ને પછી થાકીને સૂઈ જાય.\nસ્ત્રી વઢે અને રાતે એ ઘરમાં રહેવું, એ તો મોટામાં મોટી ટેસ્ટ એક્ઝામિનેશન (પરીક્ષા) છે એટલે સ્ત્રી સાથે મોક્ષ હોવો જોઈએ. સ્ત્રીની ગાળો ખાય અને સમતા રહે એવો મોક્ષ થવો જોઈએ.\nઆડાઈરૂપી સમંદરને ઓળંગવાનો છે. આપણે આડાઈની આ પાર ઊભા છીએ અને જવાનું છે સામે પાર. કોઈ આપણી આડાઈ ઉતારવા નિમિત્ત બને તો તેમાં અસહજ ન થતા તે નિમિત્તને પરમ ઉપકારી માની સમતાથી વેદવું.\nસમત્વયોગ ભગવાન પાર્શ્વનાથનો\nસમતા તો પેલી દેખાય પાર્શ્વનાથ ભગવાનની. ફણિધર નાગ રક્ષણ કરે છે ને પેલો છે તે કાંકરાચાળી કરે છે, વરસાદ વરસાવે છે. પેલાં રક્ષણ કરે છે તેની પર રાગ નથી અને પેલો કાંકરાચારી કરે છે તેના પર દ્વેષ નથી, એ સમતા કહેવાય. સમતા ત્યાંથી જ કહેવાય. બાકી આ લોકો સમતા એની નીચી ભાષામાં લઈ ગયા. સમતા શબ્દ જ ના વપરાય. જ્ઞાન મળ્યા પછી સમતા અને જ્ઞાન મળ્યા પહેલાં એ શબ્દને વાપરવો હોય સમતા તો આ સમતા તો ના વપરાય. આ સમતા તો વીતરાગોની સમતા. પેલું શમ ને ઉપશમ. પણ આ સમતા એ તો વીતરાગોની છે. માલિકીની વસ્તુ જ નથી. પેલો સમતા શબ્દ એ સહનશીલતા કહેવાય લોકોની. આ સાધુ-આચાર્યોની બધી સહનશીલતા કહેવાય. એ વીતરાગોની સમતા તો બહુ મોટી વસ્તુ છે. સમતા આ દેખાય છે ને પાર્શ્વનાથની, એનું નામ સમતા. પેલો દેવ છે તે આવીને રક્ષણ કરે છે, તે એની પર કિંચિત્માત્ર રાગ નથી. જે પેલો કમઠ છે તે કાંકરા નાખે છે, તો એની પર કિંચિત્માત્ર દ્વેષ નથી એવા આ પાર્શ્વનાથ ભગવાન ! એક ક્ષણ પણ આવું ધ્યાન રહે, થઈ રહ્યું ! પછી બીજું જોઈએ જ શું તે ?\nએક માણસ જોડે વેર બંધાય તો સાત ભવ બગાડે. એ તો એમ કહેશે કે ‘મારે તો મોક્ષે જવું નથી પણ તનેય હું મોક્ષે જવા નહીં દઉં !’ આ પાર્શ્વનાથ ભગવાનને કમઠ જોડે દસ ભવથી કેવું વેર હતું તે વેર ભગવાન વીતરાગ થયા ત્યારે છૂટ્યું કમઠથી કરાયેલા ઉપસર્ગ તો ભગવાન જ સહન કરી શકે ! આજના મનુષ્યનું તો ગજું જ નહીં. એ પાર્શ્વનાથ ભગવાન ઉપર કમઠે અગ્નિ વરસાવ્યો, મોટા મોટા પથ્થરો નાખ્યા, ધોધમાર વરસાદ વરસાવ્યો; છતાં ભગવાને બધું સમતાભાવે સહન કર્યું ને ઉપરથી આશીર્વાદ આપ્યા ને વેર ધોઈ નાખ્યું.\nસમતાથી ખપ્યા દસ ભવના વેર\nઆપણું આપેલું તે જ પાછું આપે છે એ નક્કી છે. પાર્શ્વનાથ ભગવાનને એટલી તો ખબર પડે ને કે મારું આપેલું છે તે જ આપે છે એ લોકો. તેની મહીં ઉશ્કેરાટ વધતો જાય, એટલે ટાઈમ વધતો જાય, મુદત પૂરી થવામાં.\nપાર્શ્વનાથ ભગવાનને ઉશ્કેરાટ વધ્યો નથી એટલે દસ અવતારમાં પૂરું થયું.\nપ્રશ્નકર્તા : તોય પણ દસ અવતાર સુધી ચાલ્યું એટલે કંઈ ઓછું કહેવાય?\nદાદાશ્રી : આ દસ અવતાર છે એ કેટલા અવતારના આધારે દસ અવતાર છે, એ જાણું છું તું?\nપ્રશ્નકર્તા : એ કશી ખબર નહીં.\nદાદાશ્રી : આ એક વાળ બરાબર. દસ અવતાર એક વાળેય નહીં.\nપ્રશ્નકર્તા : ઓહો ! અનંત અવતારની સામે કશું જ ના કહેવાય. એટલે એમણે દરેક અવતારમાં પેલી સમતા રાખ્યા જ કરી’તી ?\nદાદાશ્રી : ત્યારે પૂરું થયું. પહેલા બે-ત્રણ\nઅવતાર સુધી જરા કાચું પડી જાય, ચિઢાઈ જાય, એટલે થોડું વધતું જાય. એકદમ સમતા રહે એવું આ જગત નથી. આ તો ‘અક્રમ વિજ્ઞાન’ જુદી જાતનું છે, તેથી રહી શકે.\nપ્રશ્નકર્તા : ફાઈલનો નિકાલ કરવો છે પણ એમાં તમે એક જ ભાવ કીધો, સમભાવે.\nદાદાશ્રી : એ સમભાવે મનમાં નક્કી કરો ને, એટલે પેલા માણસની ઉપર અસર થાય, એના મન ઉપર.\nપ્રશ્નકર્તા : પછી બીજા શબ્દનો અર્થ મને સમજાવો. બીજું, સમતા.\nદાદાશ્રી : વીતરાગતા રહે તો બહાર સમતા રહે. ના ગમતા જોડે અભાવ નથી થતો અને ગમતા જોડે ભાવ નથી થતો તેનું નામ વીતરાગ.હજુ વીતરાગતા લાવવા માટે આ સમભાવે નિકાલ કરવાનો કહ્યો છે. સમભાવે નિકાલ કરીએ એટલે એ જે પરિણામ પામે ત્યારે વીતરાગતાના અંશ બાઝે થોડા થોડા. જેમ જેમ સમભાવે નિકાલ કરતો જાય ને તેમ તેમ વીતરાગતાના અંશ બાઝતા જાય.\nપ્રશ્નકર્તા : પણ સમતા અને સમભાવ એ બેમાં શું ફેર ?\nદાદાશ્રી : ફેર, સમભાવે તો નિકાલ કરવાનો છે.\nપ્રશ્નકર્તા : પણ એ સમતા રાખીનેય નિકાલ થાય ને ! આ ભાઈ મને ગોદા મારે, પણ હું એમ કહું કે નમસ્કાર, તો આખી સમતા થઈ ગઈ ને\nદાદાશ્રી : ના, એ સમતા ના કહેવાય. એ સમભાવે નિકાલ કર્યો કહેવાય. સમતા તો કેવું હોય કે પેલો ધોલો મારતો હોય અને પોતે એને આશીર્વાદ આપતો હોય, ત્યારે સમતા હોય. મહીં સહેજેય પરિણામ ફરે નહીં એ સમતા અને આ તો નિકાલ એટલે તો કશું પરિણામ ફરી જાય પણ નિકાલ કરી નાખે. ફરી આગળ વધારે નહીં. એ વધવાનું નહીં, એ ઘટી જાય.\nસમભાવ એટલે શું ? આ ત્રાજવું આ બાજુ નમ્યું એટલે બીજી બાજુ થોડું કશુંક નાખીને સરખું કરે. તે આ દેડકાંની પાંચ શેરી કેટલો વખત ટકે? છતાંય સમભાવને ઉત્તમ ભાવ ગણ્યો છે. બેલેન્સ રાખવા પ્રયત્ન કરે છે ને? અને સમતા એટલે તો ફૂલ ચઢાવે તેની પર રાગ નહીં ને પથ્થર મારે તો તેના પર દ્વેષ નહીં, ઉપરથી એને આશીર્વાદ આપે !\nપ્રશ્નકર્તા : તો હવે ત્રીજો શબ્દ, સહજ ભાવે નિકાલ એ સમજાવો.\nદાદાશ્રી : સહજ ભાવે નિકાલ એ અમારો હોય, કેટલીક બાબતમાં. સહજ ભાવ એટલે વગર પ્રયત્ને જ થઈ જાય.\nસહજ ભાવ એટલે શું ? પ્રગમેલું જોઈએ. પ્રગમેલું એટલે ગયા અવતારમાં ભાવ કરેલો અત્યારે સહજ ઉત્પન્ન થાય. એ નિકાલ એટલે અત્યારે તમારેય બની શકે. તમારામાં જો કંઈક જૂના ભાવ કરેલા હોય, તે આજે હેલ્પ કરે. પણ એ જૂના ભાવો છે, એ બધા સહજ ભાવ. સહજ ભાવ એટલે આજની ક્રિયા નથી એમાં.\nપ્રશ્નકર્તા : બરોબર, તમારે એ બહુ ઈઝીલી (સરળતાથી) થાય છે.\nદાદાશ્રી : સહેજાસહેજ.\nપ્રશ્નકર્તા : હા, હવે ચોથું રહ્યું. ચાતુર્ય, ચતુરાઈ, કૌશલ્ય !\nદાદાશ્રી : હા, એ કૌશલ્ય બે પ્રકારનું : એક સંસારી કૌશલ્ય અને એક અધ્યાત્મ કૌશલ્ય ! જ્ઞાનીનું કૌશલ્ય. જ્ઞાનીનું કૌશલ્ય કેવું હોય કે એક\nમાણસ બોલ્યો તેથી સાત જણને દુઃખ થાય એવું છે, ત્યારે જ્ઞાની એવું કૌશલ્ય વાપરે ને એવો શબ્દ બોલે કે એ બોલનારનેય દુઃખ ના થાય અને પેલા સાતનું દુઃખ ઊડી જાય. એને કૌશલ્યતા કહેવાય. તે એને આપણામાં બુદ્ધિકળા કહે છે. જ્ઞાનકળા અને બુદ્ધિકળા. કૌશલ્ય એ બુદ્ધિકળામાં જાય. એ બુદ્ધિની એક પ્રકારની કળા છે. થોડા શબ્દોમાં બધાં લોકોને સંતોષ થઈ જાય.\nપ્રશ્નકર્તા : હવે જે ફાઈલોનો નિકાલ એ આ ચારમાંથી તમે એક જે કીધો સમભાવે. આ બીજા જે શબ્દો છે, તેને અડવા જેવું નથી.\nદાદાશ્રી : એ સમભાવ રાખવો. સમભાવે નિકાલ કરશો તો એ બધાં પગથિયાં તમને આવશે. સમભાવે નિકાલ સમજી ગયા ને તમે ? એ જ, આપણે બીજું કશુંય નહીં આમાં. એકલું વીતરાગોએ જે કર્યું’તું, તે અમે કરીએ છીએ ને એ તમને દેખાડીએ છીએ.\nના ગમતામાં રાખો ચોખ્ખું મન\nના ગમતું ચોખ્ખા મને સહેવાઈ જશે ત્યારે વીતરાગ થવાશે.\nપ્રશ્નકર્તા : ચોખ્ખું મન એટલે શું ?\nદાદાશ્રી : ચોખ્ખું મન એટલે સામા માટે ખરાબ વિચાર ના આવે તે, એટલે શું ? કે નિમિત્તને બચકા ના ભરે. કદાચ સામા માટે ખરાબ વિચાર આવે તો તરત જ પ્રતિક્રમણ કરે, તેને ધોઈ નાખે.\nપ્રશ્નકર્તા : ચોખ્ખું મન થઈ જાય એ તો છેલ્લા સ્ટેજની વાત ને ? અને જ્યાં સુધી સંપૂર્ણ ચોખ્ખું નથી થયું ત્યાં સુધી પ્રતિક્રમણ કરવા પડે ને ?\nદાદાશ્રી : હા, એ ખરું; પણ અમુક બાબતમાં ચોખ્ખું થઈ ગયું હોય અને અમુક બાબતમાં ના થયું હોય, એ બધાં સ્ટેપિંગ છે. જ્યાં ચોખ્ખું ના થયું હોય ત્યાં પ્રતિક્રમણ કરવું પડે.\nઅમને તો પહેલેથી જ જગતના શબ્દેશબ્દનો વિચાર આવે. પહેલાં ભલે જ્ઞાન નહોતું, પણ વિપુલ મતિ એટલે બોલતાંની સાથે જ ફોડ પડે, ચોગરદમના તોલ થાય. વાત નીકળે તો તરત જ તારણ નીકળી જાય, એને ‘વિપુલ મતિ’ કહેવાય. વિપુલ મતિ હોય જ નહીં કોઈને. ‘આ’ તો એક્સેપ્શન (અપવાદ) કેસ બની ગયો છે ! જગતમાં વિપુલ મતિ ક્યારે કહેવાય ? એવરીવ્હેર એડજસ્ટ કરી આપે એવી મતિ હોય. આ તો કાચું કાપવાનું હોય તેને બાફી નાખે અને બાફવાનું હોય તેને કાચું કાપી નાખે તો ક્યાંથી એડજસ્ટ થાય ? પણ એવરીવ્હેર એડજસ્ટ થવું જોઈએ.\nગમતા-ના ગમતાનો કરો સમભાવે નિકાલ\nજે જે પ્રકારનો સંયોગ ભેગો થયો એ બધી ફાઈલ. અહીંથી જતાં હોય અને વાંદરાની ખાડી આવે એટલે સંયોગ ભેગો થાય. એ ફાઈલ ના કહેવાય ? ત્યાં આપણે કહીએ, ‘આ સરકાર જુઓ ને, ગટરો સમી નથી કરતી ને આ બધું...’ એ બગડ્યું. ફાઈલનો સમભાવે નિકાલ કરવાનો. ના ફાવે તો નાક દાબી રાખ થોડીવાર. નહીં તો પછી આપણે સમભાવે નિકાલ કરવો હોય ને, તો ગંધાતું હોય તોય આપણને વાંધો ના આવે. આ દુનિયા ગંધાતું બધું ચલાવી જ લે છે ને ! સુગંધીવાળું તો કોઈ જગ્યાએ હોતું જ નથી ને ? ઓશીકું ખરાબ આવ્યું, ત્યાં આખી રાત રહેવાનું તો આપણે શું કરવાનું ? કકળાટ કરવાનો ? તો શી રીતે એનો સમભાવે નિકાલ કરો ?\nપ્રશ્નકર્તા : એને એડજસ્ટ થઈ જવાનું.\nદાદાશ્રી : હા, એડજસ્ટ થઈ જવાનું. ‘આ નથી સારું’, ત્યાં આપણે કહેવાનું કે ‘બહુ સારું છે. આ બાજુ સારું છે, આમ ફેરવી નાખો ને !\nઆમ સારું છે’ એમ કહીને પછી સૂઈ જવું.\nના ગમતો માણસ હોય ને, તે એને ‘છીટ, છીટ, હટ’ કરે. ‘અલ્યા મૂઆ, આવું કરવાનું રહેવા દે ને !’ એને બદલે કહીએ, ‘ક્યારના આવ્યા છો ? બેસો. ચા પીશો ?’ ના ગમતું તો આપણે અંદર છે ને ? પણ એને ખબર ના પડે એવું રખાય કે ના રખાય ? સમભાવે નિકાલ કરવો હોય તો રખાય કે ના રખાય ?\nપ્રશ્નકર્તા : રખાય.\nદાદાશ્રી : એ કપટ ગણાતું નથી. કપટ તો આપણે એની પાસે કશું લેવું કે એનો લાભ ઊઠાવવો હોય ત્યારે કપટ કહેવાય. એનો સમભાવે નિકાલ કરવો એ કપટ નથી પણ ઊંચામાં ઊંચી વસ્તુ, થિયરી છે.\nના ગમતું આવે એનો સમભાવે નિકાલ કરવો તે મોટામાં મોટું તપ કહેવાય. સમભાવે નિકાલ કરવો એટલે શું ? સામા માટે અભાવ ના થાય, બીજું કશું ના થાય. ના ગમતાનું પ્રોટેક્શન કરીને જતા રહેવાનો ભાવ ના કરે. જતાં રહેવુંય ના ફાવે. પલાયન થઈ જવું તેય ખોટું કહેવાય. આનો નિકાલ કરવો જ જોઈએ. કેટલાંક માણસો કહે, ‘ના, એ નથી ગમતો. આ હેંડો, ઊઠોને અહીંથી.’ એ બહુ ભયંકર ભૂલ કહેવાય. ના ગમતું આવે, ત્યાં બેસી જ રહેવું પડે.\nરાગ-દ્વેષનો નિકાલ થયે ઉકેલ આવશે\nઆ ‘ના ગમે’, તેનો કંઈ ઉકેલ લાવવાનો કે નહીં લાવવાનો? આ ‘ગમે’ તેનોય ઉકેલ લાવવાનો, સંઘરવાનું નથી. જે બધી વાતો ‘ગમે’ એ સંઘરવાની નહીં, એનોય ઉકેલ લાવવાનો ને આનોય ઉકેલ લાવવાનો છે. ‘ગમે’ એ ભરેલો રાગ નીકળે છે અને ‘ના ગમે’ એ ભરેલો દ્વેષ નીકળે છે. એટલે દ્વેષનો ઉકેલ લાવવાનો છે. એટલે ત્યાં અમારી પેઠે રહેવું, બધાની સાથે ભળતા ને ભળતા ! કારણ કે દ્વેષને લઈને જુદાઈ થઈ જાય. ભળતાં રહેવાથી જુદાઈ મટી જાય ને દ્વેષ ઓગળી જાય.\nપ્રશ્નકર્તા : દ્વેષનો નિકાલ કરવાનો છે એવું તો સામાન્ય સમજમાં આવે, પણ રાગનો નિકાલ કરવાનો છે, એ તો કંઈક ભારે વાત છે.\nદાદાશ્રી : એ તો બધો નિકાલ કરવો પડશે એનો. નિકાલ કર્યા વગર તો કેમ ચાલે તે ? સંઘરેલો માલ સોંપી દેવો પડશે. જે જે પરમાણુ જેના હોય ને, તે એના પરમાણુને સોંપી દઈને છૂટા થઈ જવાનું. ના ગમતા હોય તેય સોંપી દેવા પડશે ને ગમતાય સોંપી દેવા પડશે. પછી વીતરાગ થવાનું છે. હવે આ ચારિત્રમોહનીય એટલે ભરેલો માલ કાઢવો, ભરેલા માલનો હિસાબ ચૂકતે કરવો. એ ચારિત્રમોહનો સમભાવે નિકાલ કરવો.\nએવો વ્યવહાર ખીલવે આત્મશક્તિઓ\nએટલું નિશ્ચિત માનજો કે ના ગમતા સંજોગો આવશે તેમાં જ તમારું શ્રેય છે. ગમતા સંજોગોમાં તમને ડાઘ પડે છે.\nકોઈ રોંગ (ખોટો) વ્યવહાર આવે નહીં તો આપણી શક્તિ ખીલેય નહીં. એટલે આ ઉપકાર માનવો કે ‘ભઈ, તારો ઉપકાર. કંઈક શક્તિ તેં મને ડેવલપ કરી આપી.’\nપ્રશ્નકર્તા : બરોબર છે, હા. એ પરમ સત્ય છે.\nદાદાશ્રી : સમજે તો ઉકેલ આવે. નહીં તો ઉકેલ નથી આવે એવો. ધર્મ તો વ્યવહારમાં જ હોય. ફક્ત તમારે એમ રહેવાનું કે મારે વ્યવહારમાં આદર્શ રહેવું છે. એવી ભાવના રાખવી. વ્યવહાર બગડવો ના જોઈએ. પછી બગડ્યો તો એનો સમભાવે નિકાલ કરી નાખવો જોઈએ.\nઆપણે ત્યાં સહેજે ડખો કે ડખલ કશું હોય છે ? જરા મતભેદ થાય, ભાંજગડ થાય, બધું\nથાય, પણ તે નિકાલી ભાવ, પેલો તાંતો નહીં. અને પછી સવારમાં ચા ફર્સ્ટ ક્લાસ થાય પાછી. સાંજના લડ્યો હોય ને મીઠું નાખ્યું હોય દૂધમાં અને તોય સવારના ચા થાય એ દૂધની. દૂધ ફાટી ગયેલું ના હોય, બાર કલાકમાંય.\nપ્રશ્નકર્તા : આપણે આપણું મોક્ષનું કામ કરી લેવું. ફાઈલો તો આપણને છોડે નહીં.\nદાદાશ્રી : કોઈ આપણું થાય નહીં. આ આત્મા આપણો થાય, બીજું કોઈ ના થાય. મોક્ષે જવાનો એ જ આપણો ભાવ થાય ને ! તે પારકું કામ લાગે ?\nપ્રશ્નકર્તા : ના લાગે.\nદાદાશ્રી : છતાંય વ્યવહાર છોડી ના દેવાય ને ? નિકાલ કરી નાખવો, લોકોને ખોટું ના દેખાય તેવો. અમે ના ગમતા જોડે નિકાલ કરીએ છીએ ને, નથી કરતા ?\nગમતી - ના ગમતી ફાઈલો જોડે\nહવે આપણને ગમતાવાળા એ પણ ‘ફાઈલ’ અને નાગમતાવાળા એ પણ ‘ફાઈલ.’ ના ગમતા જોડે વહેલો નિકાલ કરવો પડે. ગમતાવાળા જોડે નિકાલ થઈ જાય. ના ગમતો છે, માટે પૂર્વભવની જબરજસ્ત ‘ફાઈલ’ છે. આપણને દેખતાં જ ના ગમે. તે આવીને બેસે, ત્યારે આપણે શું કરવું? મનમાં નક્કી કરી નાખવાનું કે ‘ફાઈલનો સમભાવે નિકાલ કરવો છે.’ પછી કહીએ, ‘તમે આવ્યા, બહુ સારું થયું. ઘણાં દિવસે આવ્યા. અમને બહુ ગમ્યું. ભાઈ માટે ચા લઈ આવો, જરા નાસ્તો લઈ આવો.’ ‘ફાઈલનો નિકાલ’ કરવા માંડ્યા એટલે નિકાલ થવા માંડે. પણ બધું સુપરફ્લ્યુઅસ કરવાનું, ડ્રામેટિક ! એ જાણે કે ઓહોહો ! મારા પર બહુ ભાવ દર્શાવે છે ! એ ખુશ થઈ જાય અને વેર બધું ભૂલી જાય. વેર છૂટી જાય એટલે ‘સમભાવે નિકાલ’ થઈ જાય. એ ઊઠે ત્યારે આપણે કહીએ કે ‘જો જો ભઈ, અમારો કંઈ દોષ થયો હોય તો...’ ત્યારે એ જ કહેશે કે ‘નહીં, નહીં, તમે તો બહુ સારા માણસ છો.’ એટલે ચૂકતે થઈ ગયું. આ લોકોને કશું જોઈતું નથી. અહંકાર પોષાયો એટલે બહુ થઈ ગયું.\nકોઈ માણસ તમને મારવા આવ્યો હોય, ખૂન કરવા આવ્યો હોય, પણ ‘ફાઈલનો નિકાલ’ કરવો છે એવા તમારા મનમાં ભાવ ઉત્પન્ન થયા કે તરત એના ભાવ ફરી જશે અને તલવાર કે છરી હશે, તે નીચે મૂકીને જતો રહેશે.\nફાઈલ પ્રત્યે પ્રિજ્યુડીસ (પૂર્વગ્રહ) છોડી દો એટલે એ ફાઈલ તમારા કહ્યા પ્રમાણે કરે એવું છે. અમારા કહેલા શબ્દમાં રહે ને, તો સંસાર સરસ ચાલે એવો છે અને મોક્ષે પણ જવાય એટલું સુંદર વિજ્ઞાન છે આ. ક્ષણે ક્ષણે વિજ્ઞાનનો ઉપયોગ થાય એવું છે, પણ વિજ્ઞાન વાપરતાં આવડવું જોઈએ.\nના ગમતું કાઢી નાખો ડિક્શનરીમાંથી\nતમે આ ચોવીસેય કલાક મારી જોડે રહો છો, તે ના ગમતું કશું જોયું અમારું ?\nપ્રશ્નકર્તા : નથી જોયું.\nદાદાશ્રી : ઘણા ફેરા તો મારે દાદરો ઊતરવો હોય તોય તમે કહો કે ‘ના, બેસી જાવ’ તો હું પાછો બેસી જાઉં. હું ‘વ્યવસ્થિત’ને જોઉં કે ‘વ્યવસ્થિત’ કઈ બાજુ જઈ રહ્યું છે, એવિડન્સ બધા. ‘ના ગમતું’ તો આપણી ડિક્શનરીમાં ના હોવું જોઈએ. તેય ના ગમતું ફક્ત શેના માટે? બ્રાંડી છે, સિગરેટ છે એવી અમુક અમુક વસ્તુઓ, વિકારી સ્વભાવ જે મનુષ્યપણાને બેભાનપણું બનાવે એવી ચીજો ના હોવી જોઈએ. મનુષ્યપણામાંથી ઊતારી પાડે એવું ના હોવું જોઈએ. માનવતા ખલાસ કરી નાખે એ ચીજ ના ગમવી જોઈએ આપણને. મનુષ્યમાં જે ખપતું નથી, તે ના હોવું જોઈએ. આ તો તમારી પાસે છે જ નહીં, પછી શા હારુ ‘ના ગમતું’ રાખો છો?\nતમે તો રાત-દહાડો જુઓ છો, પણ અમે સહેજેય અણગમો બતાવ્યો કશામાં ? મને તો એવું કોઈ બોલે કે મને ગમતું નથી, તો બહુ ચીતરી ચઢે. તે એવું બોલતો હશે કોઈ માણસ ? જો દવા પીવાની ના ગમે, સંડાસ જવાનું ના ગમે. કોઈને ગમતું હશે આ બધું ? પણ કરવું જ પડે એ તો. અને એ તો ગમે છે એમ કરીને કરવું પડે.\nપ્રશ્નકર્તા : ‘ગમે છે’ એમ કરીને કરવું પડે ?\nદાદાશ્રી : ત્યારે શું કરે તે ? ‘નથી ગમતું’ કહે તો બીક લાગે. હંમેશાં જે ચીજ ના ગમે એનો ભય લાગે, એનો ભય પેસી જાય. પોલીસવાળો ના ગમતો હોય તો પોલીસવાળો દેખે ને ભય લાગે. ‘ગમે છે’ કહીએ તો ભય ના લાગે. પોલીસવાળો ‘ના ગમતો’ હોય તો ભય લાગે છે એવું તમે જાણો છો ? નહીં જાણતા હો ?\nપ્રશ્નકર્તા : જાણું છું. અને ‘ગમે છે’ એવું કહીએ તો ?\nદાદાશ્રી : તો ભય ના લાગે. બસ, આ જ છે. જગતમાં કોઈ ચીજ ‘નથી ગમતી’ એ તો બોલવું જ નહીં.\nબગડેલા કેસ સુધરે સમતાથી\nએક ભાઈ હતા. તે રાત્રે બે વાગે શું શું કરીને ઘેર આવતાં હશે તેનું વર્ણન કરવા જેવું નથી. તમે જાણી જાઓ. તે પછી ઘરમાં બધાંએ નિશ્ચય કર્યો કે આમને વઢવું કે ઘરમાં પેસવા ના દેવા. શો ઉપાય કરવો? તે તેનો અનુભવ કરી આવ્યા. મોટાભાઈ કહેવા ગયા, તો એ મોટાભાઈને કહે કે ‘તમને માર્યા વગર છોડીશ નહીં.’ પછી ઘરનાં બધાં મને પૂછવા આવ્યા કે ‘આનું શું કરવું ? આ તો આવું બોલે છે.’ ત્યારે મેં ઘરનાંને કહી દીધું કે ‘કોઈએ તેને અક્ષરેય કહેવાનું નહીં. તમે બોલશો તો એ વધારે ‘ફ્રંટ’ (સામો) થઈ જશે, અને ઘરમાં પેસવા નહીં દો તો એ બહારવટું કરશે. એને જ્યારે આવવું હોય ત્યારે આવે ને જ્યારે જવું હોય ત્યારે જાય. આપણે રાઈટેય (સાચુંય) નહીં બોલવાનું ને રોંગેય (ખોટુંય) નહીં બોલવાનું. રાગેય નહીં રાખવાનો ને દ્વેષેય નહીં રાખવાનો. સમતા રાખવાની, કરુણા રાખવાની.’ તે ત્રણ-ચાર વર્ષ પછી એ ભાઈ સરસ થઈ ગયો ! આજે એ ભાઈ ધંધામાં બહુ મદદરૂપ થાય છે ! જગત નાકામનું નથી, પણ કામ લેતાં આવડવું જોઈએ. બધા જ ભગવાન છે, અને દરેક જુદાં જુદાં કામ લઈને બેઠાં છે. માટે ના ગમતું રાખશો નહીં.\nપરાકાષ્ટા સમતાની, જ્ઞાનીને\nઉદય તો દરેકના બદલાય. ઉદયમાં સમતાભાવે રહેવું તે ‘જ્ઞાની’ઓની ફરજ.\nહમણે મને ધોલો મારે અને હું છંછેડાઉં, તો પછી હું જ્ઞાની જ કેમ કહેવાઉં ? મને ગાળો ભાંડે, કપડાં કાઢી લે, તોય પણ મારા મોઢાં પર જરા પણ ફેરફાર થાય, તો હું જ્ઞાની કેમ કહેવાઉં ? આખા વર્લ્ડની સમતા જ્ઞાનીમાં હોય. કચડી કચડીને મારે-કરે તોય સમતા રાખે અને જોડે જોડે આશીર્વાદ આપે\nસરસ-ખરાબમાં તું બંધાયો પોતે\nકોઈ વાત પોતાને ગમતી આવે છે અને પાછું ના ગમતુંય આવે છે. ‘એને’ સંજોગ ગમતો આવે છે ને ના ગમતો આવે છે. હવે ગમતું આવે છે ત્યારે એમાં વીતરાગો શું કહે છે કે આ કોઈ ચીજ ગમાડવા જેવી નથી અને ના ગમાડવા જેવી પણ નથી, આમાંથી ‘તું’ છેટો રહે. કારણ કે ના ગમાડવા જેવી ચીજ જ નથી. છતાં ‘તું’ તારી મેળે બંધાય છે કે આ વસ્તુ સરસ છે. અને આને ‘સરસ છે’ કહ્યું એટલે બીજાને ‘ખરાબ છે’ બોલીશ. એકને સારું કહ્યું માટે બીજાને ખરાબ કહેવાનો જ. એટલે વીતરાગો શું કહે છે ? ‘બધા સંયોગો જ છે. અને આ તો આપણે ભાગ પાડ્યા કે આ\nસંયોગ બહુ સારો છે ને આ સંયોગ ખરાબ છે. અને એ સંયોગો પાછા વિયોગી સ્વભાવના છે, એટલે કોઈપણ સંયોગને ગમતો કરીશ નહિ અને ના ગમતા સંયોગોને તારે ધક્કો નહિ મારવો પડે. જો તું ધક્કો મારવા જઈશ તો તારો મોક્ષ જતો રહેશે. કોઈપણ ના ગમતો સંયોગ ભેગો થયો તો તે ઘડીએ તું એ સંયોગને ધક્કો મારીશ તો તું ફરી ગૂંચવાડામાં પડીશ. માટે એ સંયોગને ધક્કો મારવા કરતાં એને સમતાભાવે તું પૂરો કર. અને એ વિયોગી સ્વભાવનો જ છે. માટે એની મેળે જ વિયોગ થઈ જ જવાનો છે, તારે કશી ભાંજગડ જ નહિ. અને નહિ તોય એ ના ગમતા સંયોગ સામે તું ઊંધો રસ્તો કરવા જઈશ તો પણ કાળ તને છોડવાનો નથી, એટલો કાળ તારે માર ખાવો જ પડશે. માટે આ સંયોગ એ વિયોગી સ્વભાવવાળો છે, એ આધારે ધીરજ ધરીને તું ચાલવા માંડ.’\nઆ ગજસુકુમારને માટીની પાઘડી બાંધી દીધી હતી ને, એમના સસરાએ ? ને એમાં દેવતા મૂક્યો. તે ઘડીએ ગજસુકુમાર સમજી ગયા કે આ સંયોગ મને ભેગો થયો છે અને તેમાં સસરાએ મોક્ષની પાઘડી બંધાવી છે એવો સંયોગ ભેગો થયો. હવે એ એમણે માનેલું, ‘બીલિફ’માં માનેલું કે આ મોક્ષની પાઘડી બંધાવી છે ને તેમાં દેવતા સળગાવ્યો. હવે નેમીનાથ ભગવાને ગજસુકુમારને કહેલું કે ‘તારું’ સ્વરૂપ ‘આ’ છે અને આ સંયોગો એ ‘તારું’ સ્વરૂપ નથી. સંયોગોનો ‘તું’ જ્ઞાતા છે. સંયોગ એ બધા જ્ઞેય છે.’ એટલે ‘પોતે’ એ સંયોગોમાંય જ્ઞાતા રહ્યા. અને જ્ઞાતા થયા તે છૂટી ગયા ને મોક્ષ પણ થઈ ગયો.\nના ગમતાની રમણતાના જ્ઞાતા એ સ્વરમણતા\nઆ સ્વરૂપનું જ્ઞાન પ્રાપ્ત થયા પછી મોક્ષ તો થઈ જ ગયેલો છે. પણ હવે જે થઈ જાય છે રમણતા તે બે પ્રકારની :\n(૧) ‘હું શુદ્ધાત્મા છું’ તેમ જાણો અને જે નથી ગમતી તેવી રમણતા કરવી પડે છે. બહાર જવાનું ના ગમતું હોય પણ પહેલા સહી કરી આપેલી છે તે રમણતામાં રહેવું પડે.\n(૨) બીજી, સ્વરૂપની રમણતા.\nબીજા લોકો પહેલી રમણતામાં તન્મયાકાર થઈ જાય. ગમતી અવસ્થામાં તન્મયાકાર થાય તોય તે ગમતાનું બાંધે ને ના ગમતી અવસ્થામાં તન્મયાકાર ના થાય તોય તે ના ગમતું બાંધે જ. જ્યારે આપણને પણ (પહેલા પ્રકારની) રમણતા આવે ખરી પણ તેમાં આપણે તેના જ્ઞાતા-દ્રષ્ટા હોઈએ. તેમાં આપણે તન્મયાકાર ન થઈ જઈએ.\nપ્રશ્નકર્તા : હા, બરોબર છે. ચંદુને જોયા કરે.\nદાદાશ્રી : એ ચંદુ જે કરે છે તે જ્ઞેય છે અને તમે જ્ઞાતા છો. તમે જ્ઞાતા એ સ્વરમણતા, જ્ઞેયને જોવું એ સ્વરમણતા.\nતારણ કાઢનારા બને મોક્ષના શોધક\nદરેક સંયોગમાં આપણે પોતે ભળવા જેવું નથી, એના તો ફક્ત જ્ઞાતા-દ્રષ્ટા માત્ર છીએ. સંયોગોની સાથે આપણે ઝઘડો કરવાનીય જરૂર નથી કે તેની સાથે બેસી રહેવાનીય જરૂર નથી. કોઈ પણ સંયોગ આવે તો કહી દઈએ કે ‘ગો ટુ દાદા.’ દરેક સંયોગ તો નિરંતર બદલાયા જ કરવાના અને આપણે તેનાથી ભિન્ન છીએ. વિચાર આવ્યો એ સંયોગ અને તેમાં ભળીને હાલી જાય તે ભ્રાંતિ છે, તેને તો માત્ર જોવા ને જાણવા જોઈએ.\nસંસારમાં રીલેટિવમાં ભય માથે આવે ત્યારે આખો આત્મામાં પેસી જાય ને આત્માનો અનુભવ થઈ જાય ! આ નાનો બાબો હોય તે આમ તો પોતાનું રમકડું છોડે નહીં, ખસેડવા જાય તો હઠે ભરાય ! ને એટલામાં બિલાડી આવે તો બીને બધું છોડીને નાસી જાય ! જેને સ્વરૂપ જ્ઞાન મળ્યું હોય તેને જો કદી મોટો ભય આવે ને, તો તો એને સંપૂર્ણ આત્મ અનુભવ કેવળ જ થઈ જાય ! આપણને પણ સંયોગ આવે છે;\nછતાં આપણે કયા સંયોગ પસંદ કરવાના કે જે રીયલમાં હેલ્પ કરે તે. રીયલનું માર્ગદર્શન આપે તે સંયોગ પસંદ કરવાના, રીલેટિવનું માર્ગદર્શન આપે તે સંયોગ પસંદ નહીં કરવાના. જગતના લોકો સંયોગોના બે ભાગ પાડે : એક નફાના ને બીજા ખોટના; પણ આપણે તો જાણીએ કે નફો-ખોટ એ કોની સત્તા છે ? એ ના હોય આપણી સત્તા ! આપણે તો સત્સંગ મળે એ સંયોગ પસંદ કરવા યોગ્ય ! બીજા તો બધા સંયોગો તે સંયોગો જ છે. અરે, મોટામાં મોટા રાત-દા’ડો જોડે જ સૂઈ રહેનારા સંયોગ - મન-વચન-કાયાના સંયોગ એ જ દુઃખદાયી થઈ પડ્યા છે, તો પછી બીજો કયો સંયોગ સુખ આપશે ? આપણને તો આ સંયોગ છોડે તેમ નથી, પણ ત્યાં સમભાવે નિકાલ કરવાનો છે ! આમાં કેવું છે કે જેમ અવળા સંયોગ વધારે હોય તેમ આ જ્ઞાન વધારે ખીલે તેમ છે ! છતાં અવળા સંયોગ વેચાતા લાવવા જેવું નથી, જે છે તેનો નિકાલ કરી નાખવાનો છે !\nજગતમાં સંયોગો તારણ કાઢવા માટે છે, એક્સપિરિયન્સ (અનુભવ) કરવા માટે છે, પણ લોકો ખાંચામાં પેસી ગયા છે. શાદી કરીને ખોળે કે સુખ શેમાં છે ? બૈરીમાં છે ? બાબામાં છે ? સસરામાં છે ? સાસુમાં છે ? શેમાં સુખ છે ? એનું તારણ કાઢ ને ! લોકોને દ્વેષ થાય, તિરસ્કાર થાય પણ તારણ ના કાઢે. આ જગતની સગાઈઓ એ રિલેટિવ સંબંધો છે, રિયલ નથી. માત્ર તારણ કાઢવા માટે સગાઈઓ છે ! તારણ કાઢનારા માણસોને રાગ-દ્વેષ ઓછા થાય અને મોક્ષના માર્ગનો શોધક થાય.\nવ્યવસ્થિત શક્તિ કેળવે સમતા\nજ્ઞાન તો લીધું પણ હજુ સંસાર તો છે જ અને તેમાં ગમો-અણગમો રહેવાનો. પણ વ્યવસ્થિતનું જ્ઞાન છે તેથી સમતાથી નિકાલ કરીએ. અનિષ્ટ સંયોગોનો નવું ઉપાર્જન કર્યા વગર નિકાલ કરીએ. ચંદુભાઈ નામ એ સંયોગ, ચંદુભાઈનો દેહ છે તેય સંયોગ, ચંદુભાઈની વાણી એય સંયોગ. આ સંયોગોના વિયોગો થવાના.\nઆ જ્ઞાન મળ્યા પછી નવા પર્યાય અશુદ્ધ થાય નહીં, જૂના પર્યાયને શુદ્ધ કરવાના અને સમતા રાખવાની. સમતા એટલે વીતરાગતા. નવા પર્યાય બગડે નહીં, નવા પર્યાય શુદ્ધ જ રહે. જૂના પર્યાય અશુદ્ધ હોય, તેનું શુદ્ધિકરણ કરવાનું. તે અમારી આજ્ઞામાં રહેવાથી તેનું શુદ્ધિકરણ થાય. અને સમતામાં રહેવાનું.\nજેટલો જેટલો સમતાભાવ થાય એટલો અહંકાર ગયો કહેવાય. એટલો ઉઘાડ ઉત્પન્ન થાય. સંપૂર્ણ સમતા થઈ ગઈ એટલે પૂર્ણ ઉઘાડ થઈ જાય


ગાઢ ધુમ્મસને લીધે દર વર્ષે 10 હજાર મૃત્યુ નીપજે છે, સૌથી વધારે UP-બિહારના લોકો જીવ ગુમાવે છે | CN24NEWS\nHomeગાઢ ધુમ્મસને લીધે દર વર્ષે 10 હજાર મૃત્યુ નીપજે છે, સૌથી વધારે...\nગાઢ ધુમ્મસને લીધે દર વર્ષે 10 હજાર મૃત્યુ નીપજે છે, સૌથી વધારે UP-બિહારના લોકો જીવ ગુમાવે છે\nદિલ્હીના પાલમમાં સોમવારે ઝીરો-મીટર વિઝિબિલિટી નોંધવામાં આવી, એટલે કે ધુમ્મસ એટલુંબધું હતું કે નજીક ઊભી રહેલી વ્યક્તિનો ચહેરો પણ જોઈ શકાય એમ ન હતો. આ ઉપરાંત સફદરજંગમાં 200 મીટરની વિઝિબિલિટી નોંધાઈ, એટલે કે 200 મીટર સુધી જ સ્પષ્ટ જોઈ શકાતું હતું. સામાન્ય રીતે 10 કિમીની વિઝિબિલિટી સારી માનવામાં આવે છે. પ્રદૂષણ અને ઠંડીની સીઝનને લીધે વિઝિબિલિટી ઓછી હોય છે.\nસૌથી પહેલા વાત વિઝિબિલિટી શું હોય છે?\nવિઝિબિલિટીને સરળ શબ્દોમાં કહીએ તો તમે કેટલા દૂર અંતર સુધી જોઈ શકો છો. જોકે એની વૈજ્ઞાનિક વ્યાખ્યા પણ છે, જે હવામાન વિભાગ દ્વારા નક્કી કરવામાં આવી છે. હવામાન વિભાગના મતે વિઝિબિલિટી એને કહેવામાં આવે છે કે દિવસના સમયમાં કોઈ વ્યક્તિ ખુલ્લી આંખોથી કેટલા દૂરના અંતર સુધી ડાર્ક ઓબ્જેક્ટને જોઈ શકે છે. એવી જ રીતે રાત્રિના સમયમાં કોઈ વ્યક્તિ ખુલ્લી આંખોથી કેટલા દૂરના અંતર સુધી લાઈટ ઓબ્જેક્ટને જોઈ શકાય છે.\nવિઝિબિલિટી માપવાની એક ખાસ પદ્ધતિ છે\nનિષ્ણાતોના મતે વિઝિબિલિટી કેટલી છે, એને માપવા માટે એક ખાસ પ્રકારનું ઈન્સ્ટ્રુમેન્ટ છે. હવામાન વિભાગ દૃષ્ટિ નામના ડિવાઈસનો ઉપયોગ કરે છે. એને એરપોર્ટ પર લગાવવામાં આવે છે. એના મારફત હોરિઝેન્ટલ વિઝિબિલિટી માપવામાં આવે છે, એટલે કે સામેની તરફથી માલૂમ થાય છે કે કેટલા અંતર સુધી જોઈ શકાય છે.\nહવે આ વિઝિબિલિટી ડિરેક્શનની દૃષ્ટિએ પણ અલગ-અલગ હોઈ શકે છે, એટલે કે એવું બની શકે છે કે તમે પૂર્વ દિશા બાજુ લાંબા અંતર સુધી જોઈ શકો છો, પણ પશ્ચિમ તરફ વિઝિબિલિટી વધારે અંતર સુધી ન હોય.\nહવે કેટલી ખતરનાક છે લો વિઝિબિલિટી?\nઉત્તરપ્રદેશના સંભલમાં ગાઢ ધુમ્મસને લીધે ડિસેમ્બરમાં એક રોડવેઝ બસ અને ગેસ ટેન્કર વચ્ચે ટક્કર થઈ હતી. આ અકસ્માતમાં 12 લોકોનાં મૃત્યુ થયાં હતાં. પહેલી જાન્યુઆરીના રોજ પશ્ચિમી ઉત્તરપ્રદેશના બાગપતમાં ઈસ્ટર્ન પેરિફેરલ એક્સપ્રેસ-વે પર 20થી વધારે ગાડીઓ અથડાઈ હતી. રાહતની વાત હતી તેમાં કોઈનો જીવ ગયો નથી.\nઆ તમામ એવા અકસ્માતના ઉદાહરણ છે કે જે ગાઢ ધુમ્મસ અથવા લો વિઝિબિલિટીને લીધે અકસ્માત સર્જાયા હતા. આપણા દેશમાં પ્રત્યેક વર્ષ આ પ્રકારના હજારોની સંખ્યામાં અકસ્માતો સર્જાય છે, જેમાં હજારો લોકો જીવ ગુમાવે છે. દુઃખદ વાત એ છે કે આ પ્રકારના આંકડા સતત વધી રહ્યા છે.\nમાર્ગ બાબતોના મંત્રાલયના મતે વર્ષ 2019માં લો વિઝિબિલિટીને લીધે દેશમાં 33 હજાર 602 માર્ગ અકસ્માત સર્જાયા હતા, જેમાં 13 હજાર 405 લોકોના જીવ ગયા હતા. જ્યારે વર્ષ 2018માં 28 હજાર 26 અકસ્માતમાં 11 હજાર 841 લોકોએ જીવ ગુમાવ્યા હતા, એટલે કે એક વર્ષમાં માર્ગ દુર્ઘટનામાં અનુક્રમે 20 ટકા અને 14 ટકાનો વધારો થયો છે.\nસૌથી વધારે મૃત્યુ UPમાં, બિહાર બીજા સ્થાન પર\nઉત્તર ભારતમાં પ્રત્યેક વર્ષ ડિસેમ્બર અને જાન્યુઆરી મહિનામાં ગાઢ ધુમ્મસની સમસ્યા રહે છે. એને લીધે પ્રત્યેક વર્ષ આ કારણથી થતાં માર્ગ અકસ્માત અને મૃત્યુ પણ આ વિસ્તારમાં મોટી સમસ્યા બની ગઈ છે.\nવર્ષ 2019માં સૌથી વધારે 8 હજાર 31 માર્ગ અકસ્માત ઉત્તરપ્રદેશમાં સર્જાયા હતા, જેમાં4હજાર 177 લોકોએ જીવ ગુમાવ્યા હતા. બીજા નંબર પર બિહાર હતું, જ્યાં2હજાર 781 લોકોએ જીવ ગુમાવ્યા હતા.\nપ્રત્યેક વર્ષ અનેક ટ્રેનો મોડી પડે છે\nઆપણા દેશમાં ટ્રેનો મોડી પડવી એ નવી વાત નથી. પણ વિલંબ થવા પાછળનું એક કારણ ગાઢ ધુમ્મસ પણ છે. 20 નવેમ્બર 2019ના રોજ લોકસભામાં ધુમ્મસને લીધે મોડી પડતી ટ્રેનોની સંખ્યા અંગે એક પ્રશ્ન પૂછવામાં આવ્યો હતો, જેના જવાબમાં રેલવેમંત્રી પીયૂષ ગોયલે કહ્યું હતું કે પ્રત્યેક વર્ષ દેશના ઉત્તરી વિસ્તારોમાં ઠંડીના મહિનામાં ધુમ્મસને લીધે મોટી સંખ્યામાં ગાડીઓને અસર થાય છે. જોકે હવે ધુમ્મસને લીધે ટ્રેનોનું વિલંબ થવાનું પ્રમાણ ઘણું ઘટી ગયું છે.\nવર્ષ 2018-19માં5ટકાથી વધારે ટ્રેનો ધુમ્મસને લીધે મોડી પડી હતી, જ્યારે વર્ષ 2017-18માં 15 ટકાથી વધારે ટ્રેનો મોડી પડી હતી. ધુમ્મસની ટ્રેનો પર અસર ન થાય એ માટે લોકો-પાયલટોને ફોગ પાસ ડિવાઈસ આપવામાં આવ્યું છે.\nઆ ડિવાઈસ GPS પર આધારિત એક હેન્ડ હેલ્ડ પોર્ટેબલ ડિવાઈસ છે. જ્યારે કોઈ લેન્ડમાર્ક આવે છે તો આ ડિવાઈસ અલાર્મ મારફત ક્રૂની મદદ કરે છે. નવેમ્બર,2019 સુધી ટ્રેનો પર 12 હજાર 205 ફોગ પાસ ડિવાઈસ ઉપલબ્ધ કરાવવામાં આવ્યા છે.\nPrevious articleઅમદાવાદ : વીડિયો વાઇરલ : રામોલ વિસ્તારમાં મોડી રાત સુધી પતંગ બજારો ખુલ્લી : રાત્રી કરફ્યુનો ખુલ્લેઆમ ભંગ.\nNext articleટેસ્લાનું ભારતમાં આગમન : બેંગલુરુમાં યુનિટ સ્થાપ્યું, ટેસ્લાની કાર ચાર્જ કર્યા પછી 500 કિ.મી. દોડશે : કારની કિંમત અંદાજે રૂ. 60 લાખ હશે.


બાળક થયા ને ડીલીવરી પછી કેટલા મહિના પછી સંબધ બાંધવાનું શરુ કરવું જોઈએ? જરૂર ખબર હોવી જોઈએ દરેકને – GujjuBaba.com\nHome > Uncategorized > બાળક થયા ને ડીલીવરી પછી કેટલા મહિના પછી સંબધ બાંધવાનું શરુ કરવું જોઈએ? જરૂર ખબર હોવી જોઈએ દરેકને\nબાળક થયા ને ડીલીવરી પછી કેટલા મહિના પછી સંબધ બાંધવાનું શરુ કરવું જોઈએ? જરૂર ખબર હોવી જોઈએ દરેકને\nby Team Gujjubaba - May 17, 2020 May 17, 2020 0\nનમસ્તે મિત્રો, ઘણા લોકોને આ સવાલ થતા હોય છે કે બાળક થયા પછી કેટલા સમય પછી સંબધ કરવું યોગ્ય ગણાય છે. હકીકત માં એનો કોઈ સમય નક્કી હોતો નથી. બાળક થયા પછી જયારે પત્ની પૂરી રીતે સ્વાસ્થ્ય્મય થઇ જાય ત્યારે સમાગમ કરવું જોઈએ. આજે અમે તમને જણાવવા જઈ રહ્યા છીએ, કે બાળક થયા ના કેટલા મહિના પછી સભોગ કરવો જોઈએ. તો ચાલો જાણી લઈએ એના વિશે ની અમુક માહિતી..\nતો ચાલો જાણીએ કે ડીલીવરી નોર્મલ થઇ છે, તો યૌન સબંધ ક્યારથી બનાવવા નું ચાલુ કરવામાં આવે?\nશારીરિક અને માનસિક થકાવટ\nબાળક ના જન્મ અપચી માનસિક અને શારીરિક રીતે એક સ્ત્રી ને થાક લાગવો સામાન્ય છે. પ્રેગનેન્સી ના ૯ મહિના દરમિયાન એને ઘણા પ્રકાર ના ઉતાર ચડાવ માંથી પસાર થવું પડે છે. બાળકને જન્મ આપ્યા પછી એની અંદર અનેક સવાલ થતા હોય છે. કમજોરી અને બાળક જન્મ ની સાથે વધતી જવાબદારી, આખી રાત જાગવું અને આખો દિવસ બાળક ની સાથે એની જરૂરતે પૂરી કરતા કરતા પસાર થઇ જવો સામાન્ય વાત છે. સ્ત્રી ની અંદર તે સમયે ચીડ્યાપણ આવી જાય છે.\nનવી સ્થિતિ નો સામનો ન કરી શકવા ના કારણે ઘણી વાર તે તનાવ અથવા ડીપ્રેશન નો શિકાર પણ થઇ જાય છે. માં બનીને પછી ઘણા કારણો ના લીધે જાતીય જીવનમાં માં અરુચિ જોવા મળે છે. સૌથી પ્રમુખ કારણ હોય છે ટાંકા માં સોજો હોવો. જો એવું ન પણ હોય તો પણ ગર્ભાશય ની આસપાસ સોજો અથવા દર્દ અમુક સમય માટે તે મેહસૂસ કરે છે. થકાવટ નું બીજું મોટું કારણ છે કે 24 કલાક બાળક નું ધ્યાન રાખવું, જે શારીરિક અને માનસિક રીતે થકાવટ વાળું કામ હોય છે. ઘણી મહિલાઓ ની તો સબંધ બાંધવાની ની ઈચ્છા અમુક મહિના માટે બિલકુલ પૂરી થઇ જાય છે.\nએમના શરીર ના બદલાયેલો આકાર ને લઈને પણ અમુક મહિલાઓ ના મનમાં હીનતા હોય છે. જેનાથી તે સબંધ બનાવવાથી કતરાય છે. એને લાગે છે કે તે પહેલાની જેમ નથી રહી.\nદર્દ હોવાનો ડર : ઘણી વાર પૂછવામાં આવે છે કે જો ડીલીવરી નોર્મલ થઇ છે, તો યૌન સબંધ ક્યારથી બનાવવા નું ચાલુ કરવામાં આવે? એના માટે કોઈ નિર્ધારિત નિયમ અથવા સમય નથી, છતાં પણ ડીલીવરી ના ૧ અથવા ૧/2 મહિના પછી જાતીય જીવન એન્જોય કરી શકાય છે. બાળક ના જન્મ પછી ઘણી સ્ત્રી સહવાસ દરમિયાન થતા દર્દ થી ગભરાય જાય છે જેના કારણે પણ તે તૈયાર ન હોઈ શકે. મહિલા ની અંદર બીજી વાર યૌન સબંધ કાયમ કરવા ની ઈચ્છા ક્યારે જાગૃત થશે, આ એના પર પણ નિર્ભર કરે છે કે એની ડીલીવરી કેવી રીતે થઇ છે.\nજે મહિલા નું પ્રસવ ફોરસેપ્સ ની સહાયતા થી થાય એને સબંધ બાધવા દરમિયાન નિશ્ચિત રહેવામાં ઘણી વાર ઘણો લાંબો સમય લાગે છે. એવું જ એ મહિલા ની સાથે થાય છે, જેના યોનિમાર્ગ ચીરાવ્યું હોય છે. સીજેરિયન પછી ટાંકા ભરવામાં સમય લાગે છે. એ સમયે કોઈ પણ પ્રકાર નો દબાવ કે દર્દ નું કારણ બની શકે છે.\nપતિનો સહયોગ : જયારે મહિલા શારીરિક અને ભાનાત્મક રૂપથી સુદઢ થઇ જાય છે. સબંધ બનાવી શકાય છે. આ દરમિયાન પતિ માટે આ વાતનું ધ્યાન રાખવું ખુબ જ જરૂરી હોય છે કે તે પત્ની પર કોઈ પણ પ્રકારનો દબાવ ન નાખે અથવા જબરદસ્તી સબંધ બનાવવા માટે ન કહે. અઠવાડિયા માં જો એક વાર સબંધ બનાવવામાં આવે છે તો બંને એને એન્જોય કરી શકે છે અને તે પણ કોઈ પણ તનાવ વગર. પતિ ને એવું હોય કે તે આ વિષય માં પત્ની સાથે વાત કરે કે તે સબંધ બનાવવા માટે અત્યારે તૈયાર છે કે નહિ, કારણકે પ્રસવ પછી એની કામેચ્છા માં પણ ઉણપ આવી જાય છે, જે અમુક મહિના પછી જાતે જ સામાન્ય થઇ જાય છે.\nસલમાન પહેલા આ વ્યક્તિને ડેટ કરી રહી હતી એશ્વર્યા, મનીષા કોઈરાલા ના કારણે થઇ ગયું હતું એનું બ્રેકઅપ\nસોમવારની સાંજ પહેલા શિવજીની સામે કરી લો આ ૩ કામ, જલ્દી પૂર્ણ થશે દરેક મનોકામના\nસાનિયા મિર્ઝાએ મોટું નિવેદન આપતાં કહ્યું – મને ખબર નથી કે મારો પુત્ર ફરીથી તેના પિતાને ક્યારે જોશે\nજયારે પણ એની યાદ આવે તો એમની વર્દી પહેરી લવ છું – દરેક લોકોએ વાચવી જોઈએ મેજરની પત્નીની આ કહાની\nજો તમે પણ છો પત્નીથી પીડિત, તો જાણી લ્યો આ છે બધા પતિઓને મળતા અધિકાર…પત્ની પીડિતોએ ખાસ વાંચવું…


હર્બલ ચાનો મસાલો … – "દાદીમા ની પોટલી"….\nહર્બલ ચાનો મસાલો …\nસામન્ય સંજોગમાં મોટાભાગના લોકો ને ‘ચા’ પીવાની આદત સવારે હોય જ છે., અને આપણામાં એક લોક વાયકા પણ છે, કે જેની સવારની ‘ચા’ બગડી તેનો પૂરો દિવસ બગડ્યો. દરરોજ ઉપયોગીમા આવતી ‘ચા’ જો લહેજતદાર બની જાય તો આપણી ખુશી જ વધુ હોય છે. તો ચાલો આજે આપણે ‘ચા’ માટે ઉપયોગી મસાલો અને તે પણ ‘હર્બલ’ ચા મસાલો કઈ રીતે બનાવી શકાય તે જાતે શીખીએ… ‘દાદીમા ની પોટલી’ પર હર્બલ ચા મસાલા ની પોસ્ટ મોકલવા બદલ અમો પૂર્વી મોદી- મલકાણ – યુ.એસ.એ. ના અંતરપૂર્વકથી આભારી છીએ..\nહર્બલ ચા નો મસાલો ….\n૧ ચમચો – કાળા મરીનો પાવડર\n૨ ચમચા – સૂંઠનો પાવડર\n૩ ચમચા – એલચીનો પાવડર\n૧ ચમચો – તજ પાવડર\n૨ ચમચા – સુકાયેલી તુલસીના પાનનો પાવડર\n૧ ચમચો – સુકાયેલા કરી લિવ્સ અથવા મીઠા લીમડાના પાનનો પાવડર\n૨ ચમચા – સુકાયેલા ફુદીનાના પાનનો પાવડર\n૧/૨ ચમચો – પીપરી મૂળનો પાવડર\n૧/૪ ચમચો – જાયફળ પાવડર\nઆ તમામ પાવડરને મિક્સ કરી ઉપયોગમાં લેવું\nનોંધ: સામાન્ય રીતે મરી, સૂંઠ, તજ, એલચીના પાવડરને મિક્સ કરી ચા માટે ઉપયોગમાં લેવાય છે., પરંતુ કરી લિવ્સ, તુલસી, ફુદીના, જાયફળ અને પીપરીમૂળનું મિક્ષણ ચાના મસાલાને એક અનોખો રંગ દઈ જાય છે. વળી તુલસી, ફૂદીનો અને કરીલિવ્સ એ ત્રણેય હર્બ પણ છે તેથી તેની સુગંધ સાથેનો આ મસાલો આપની ચાના ગુણતત્વોને વધારી દે છે.\nપૂર્વી મોદી – મલકાણ – યુ એસ એ.\nઆપને હર્બલ ચા ના મસાલા ની પોસ્ટ પસંદ આવી હોય તો જરૂર આપના અમૂલ્ય પ્રતિભાવ બ્લોગ પોસ્ટ પર મૂકશો, જે સદા અમોને પ્રેરણાદાયી બંને રહે છે અને લેખક ની કલમને બળ પૂરે છે. આભાર … !\nતુલસી, ફૂદીનો અને કરીલિવ્સ એ ત્રણેય હર્બની પણ ચા બને છે. આ ત્રણ સાથે અમુક વસ્તુઓ add કરીએ તો કાવો બને જે વિન્ટરમાં પીવાય. આ કાવા ઉપર જ હાલમાં હું છું. કોઈપણ સ્વરૂપમાં હર્બ હોય પરંતુ ફાયદો તો મળે જ છે. આ ત્રણ વસ્તુઓને ચા સાથે મેળવી with or without મિલ્ક લઈ શકાય છે. હવે કાવા માટે જોઈએ. આ ત્રણ વસ્તુઓનાં સિવાય એમાં બીજી અમુક વસ્તુઓ add કરી છે.\nનાગરવેલનાં પાન ૨-૩\nઆખા સૂકા ધાણા2સૂપ સ્પૂન,\nલવિંગ ૧ -૨\nવરિયાળી ૧ ચમચી\nઆખું જીરું ૧ ચમચી\nસુવા દાણા ૧ ચમચી\nમરી ૨-૩ દાણા\nમેથી દાણા ૧ ચમચી\nઆ વસ્તુઓને પાણીમાં ઉકાળવી અને તે પાણી પીવા માટે લેવું. પાણી ખલાસ થાય ત્યારે આજ પલળેલી સામગ્રીમાં વધુ પાણી નાખી રાખી મૂકવું અને ફરીથી ગરમ કરી તેનો ઉપયોગ કરવો. આ પલળેલી સામગ્રીઓ ૩-૪ દિવસ ચાલે છે. આ તમામ હર્બનો તમામ રસ નીકળે ત્યાં સુધી આ સામગ્રીમાં પાણી નાખી ગરમ કરી આ કાવાનો ઉપયોગ કરવો. આ કાવાથી થતાં ફાયદાઑ.\nપેટમાં રહેલો વાયુ દૂર થઈ જાય છે અને ડ્રાય કફ રહેતો હોય તો તે દૂર થાય છે. આ કાવાનો ઉપયોગ લગભગ ૬ મહિના કર્યા બાદ આ જૂનો કફ દૂર થઈ ગયો. આ ઉપરાંત આ કાવો લેવાથી પિનટ, ખજૂર અને ગાજરની પણ એલર્જી જે મને હતી તે આજે હવે દૂર થઈ ગઈ છે.\nPosted on June 23, 2012 February 19, 2013 Author અશોકકુમાર- 'દાસ'Categories દાદીમા ની રસોઇ .., પૂર્વી મલકાણ (યુ એસ એ), રસોડાની ટીપ્સ\nDear Firozkhan & Bhagvatibhai\n-વિલ જરૂરી છેજ -સમજો ભાઈ સમજો\nહિન્દુસ્તાન ની ૯૯ % વ્યક્તિઓ, જયારે તેઓ હોસ્પિટલ મા દાખલ થયા હોય, ઉમર હોય, જતા રહેવાના છે એવું લાગતું હોય ત્યારે પોતે નહિ પણ અન્ય હિતેચ્છુઓએ જ દોડ દોડી કરી ડોક્ટર ની હાજરી મા વિલ કરવું પડતું હોય છે. કે જયારે પોતે વિચારવા અને પ્રમાણિક રીતે વિચારી શકતો પણ ના હોય !!!!! જે અજુ બાજુ મા હોય એના પ્રમાણે ડ્રાફટ તૈયાર થઇ જાય અને ફક્ત વિલ કરનારે સહી કરવાની હોય એવો વખત હોય !!!!!! શા માટે લોકો વહેલા જાગતા નથી …..? કારણ કે દરેક ની જીજીવિષા એટલી બધી છે કે મરણ વિષે વાંચવું કે લખવું કે વિચારવું પણ ગમતું નથી …..આ બ્લોગ આવ્યા પછી ફક્ત બે વ્યક્તિઓએ વાંચ્યો અને સમજ્યા ( તમે બન્ને ) બાકી હજારો વાંચકો આ બ્લોગ ને ઓમીટ કરી ગયા કારણ કે …..મરણ ણો વિચારજ માણસ ને ગમતો નથી….ઈશ્વર જયારે ઈચ્છે ત્યારેજ જે થવાનું હોય એ થાય છે માટે શા માટે માણસે ડરવું ????? આ વિલ બ્લોગ લેખ હજાર બે હજાર ત્રણ હજાર લોકો વાંચે તોજ અશોકભાઈ દાસ ના બ્લોગ ની મહેનત કામ ની …….ઘણા ફેમીલી ના આશીર્વાદ મળે ….જનારો જતો રહ્યો પણ બાકીના શાંતિ થી જીવે એ ઉદેશ છે……\nRashmikant Raval & Jyotika from St. Louis & Ahmedabad\nભાઈ શ્રી/બહેન જી\nતમારા નીચેના બ્લોગ વાંચ્યા, ચા વિષે અને હર્બલ ચા વિષે\nજોકે હું નડિયાદ/વિદ્યાનગર/અમદાવાદ મા બિરલા કોલેજ મા ભણેલો હોવાથી ” દાસ” શબ્દ વાંચી કોલેજ યાદ આવી ગયી કારણ કે દાસ શબ્દ પ્રિય હતો. ( જો કે જમાઈ/જીજાજી ને સસરા દાસ કઈ ને બોલાવતા હતા – કારણ કે નામબોલવું તોછડું લાગે )\nહું સેન્ટ લુઈસ /ઇન્ડિયા ના પોલીસ /ચિકાગો નો છું અને અમદાવાદ પણ રહું છું.\nનેટ ઉપર વાંચવાની મજા આવે છે. સારો બ્લોગ છે.\nતમારે જો આયુર્વેદ ઉપર માહિતી ની જરૂરત હોય તો જણાવજો.\nઆપણા સમજ મા કોઈ ને બાળકો થતા ના હોય તો એ માટે પુંસવન પ્રયોગ અને દવાઓ બાબત આયુર્વેદ મા શું ઉપાય છે એ જાણવા માટે કે બ્લોગ વાંચનાર ને જણાવવા માટે ઉપયોગી માહિતી જોઈતી હોય તો હું અમદાવાદ મા શ્રેઠ વૈદ બહેન કે જેને બહુ રાષ્ટ્ર્યીય સન્માનો મળેલા છે અને ૬૦ વર્ષ નો બહોળો આ બાબત નો અનુભવ રીસર્ચ કરીને મેળવેલો છે એમનો પરિચય કરાવીશ તો આપણા સમાજ ના ઘણા લોકોની સેવા થઇ શકે.\nબાળક વગર ઝૂરતા ભાઈ કે બહેન ની સેવા થઇ શકે.\nછોકરા વગર ની જીન્દગી નર્ક જેવી લાગે છે એના આશીર્વાદ મળે .અને ભારત મા વાન્જિયા શબ્દ કોઈ બોલે તો અગનજાળ લાગે તે મને ખબર છે.\nહું પોતે તો કન્સલ્ટિંગ એન્જીનીયર છું -પ્રિન્ટેડ સર્કિટ બોર્ડ.\nમારો ઈમૈલ નોંધી લો, કામ હોય તો જણાવજો.\nલખ્યા તારીખ ૨૫/૧૨/૨૦૧૩\nમેરી ક્રીસ્ત્માસ અને નવું વર્ષ મુબારક હો\ni like hurbal tea .\nવળી તુલસી, ફૂદીનો અને કરીલિવ્સ એ ત્રણેય હર્બ પણ છે..aani sathe chha ni patti & milk?..or only without milk Black Tea ?..i never take Tea But i will sure try for her.\nહમણાં તો ચા પીતી નથી. જ્યારે પીવાની શરૂ કરીશ ત્યારે ટ્રાય કરીશ.\nચા ની વાત જ ભાઈ લીજ્જતદાર અને આપણેરામ થોડા ચા રસિયા.આભાર\nPrevious Previous post: ટ્રેકોમાં અને હોમીઓપેથી સારવાર …\nNext Next post: શરીરની સાંકેતિક ભાષા થકી રોગની ઓળખ અને ઉપાય …


new-zealand-pm-jacinda-ardern-wearing-hijab-meets-christchurch-terror-attack-victims-families – News18 Gujarati\nHome » photogallery » national-international » NEW ZEALAND PM JACINDA ARDERN WEARING HIJAB MEETS CHRISTCHURCH TERROR ATTACK VICTIMS FAMILIES\nક્રાઇસ્ટચર્ચ હુમલો: હિજાબ પહેરી પીડિતોને મળ્યા PM, કહ્યું- તમે જે જોયું તે ન્યૂઝીલેન્ડ નથી\n15 માર્ચે ન્યૂઝીલેન્ડના ક્રાઇસ્ટચર્ચની બે મસ્જિદોમાં હુમલાખોરે અંધાધૂંધ ફાયરિંગ કર્યું. 28 વર્ષના ટન ટેરેન્ટ હેલ્મેટ પહેરી મસ્જિદમાં ઘૂસ્યો એન ચલો પાર્ટી શરૂ કરીએ કહીને ફાયરિંગ કરવા લાગ્યો. જે સમયે અ હુમલો થયો મસ્જિદ નમાજ અદા કરવા આવેલા લોકોથી ભરાયેલું હતું. બાંગ્લાદેશની ક્રિકેટ ટીમ પણ ત્યાં હાજર હતી.\n| March 17, 2019, 14:06 IST\nન્યૂઝીલેન્ડની ક્રાઇસ્ટચર્ચાના બે મસ્જિદોમાં થયેલા હુમલામાં અત્યાર સુધી 50 લોકોએ જીવ ગુમાવ્યા છે. હુમલાના એક દિવસ બાદ શનિવારે પીએમ જૈસિંડા અર્ડર્ન હિજાબ પહેરી પીડિત પરિવારને મળી. પીએમે દુ:ખની આ ઘડીમાં પીડિત પરિવારોને આશ્વાસન અને હિંમત આપી.\nપીએમ જેસિંડા અર્ડર્ને હિજાબ પહેરીને મુસ્લિમ સમુદાયની સાથે એકજૂથતા દર્શાવતા કહ્યું કે આ તે ન્યૂઝીલેન્ડ નથી, જેને લોકો ઓળખે છે. તેઓએ ક્રાઇસ્ટચર્ચ કેન્ટરબરી રિફ્યૂજી સેન્ટરમાં પોતાના 40 મિનિટના સંબોધન દરમિયાન આ વાત કહી.\nજેસિંડાએ ઉપસ્થિત મીડિયા અને મુસ્લિમ નેતાઓને કહ્યું કે, તમે જે જોયું તે ન્યૂઝીલેન્ડ નથી. અમે આવા નથી. અમારા દેશમાં નફરત અને આતંકવાદને કોઈ સ્થાન નથી. જેસિંડાએ જાહેરાત કરી કે પોતાના પ્રિયજનોને ગુમાવનારા પરિવારોને વળતર પણ આપવામાં આવશે.\nન્યૂઝીલેન્ડની પીએમે કહ્યું કે, ન્યૂઝીલેન્ડની મસ્જિદોમાં પોલીસ સુરક્ષા ત્યાં સુધી રાખવામાં આવશે જ્યાં સુધી એ સુનિશ્ચિત ન થઈ જાય કે ખતરો ટળી ગયો છે. ક્રાઇસ્ટચર્ચમાં થયેલા હુમલાના આરોપી ઓસ્ટ્રેલિયન વ્યક્તિની વિરુદ્ધ વધુ આરોપ પણ લગાવવામાં આવશે.\nઆ પહેલા જેસિંડાએ ન્યૂઝીલેન્ડ હુમલાને સૌથી કાળા દિવસોમાં એક કરાર કર્યો હતો. બીજી તરફ, ઓસ્ટ્રલિયના પીએમ સ્કોટ મોરિસને જણાવ્યું કે ફાયરિંગ કરનારા એક બંદૂકધારી દક્ષિણપંથી ચરમપંથી છે, જેમની પાસે ઓસ્ટ્રેલિયાની નાગરિકતા છે.\nનોંધનીય છે કે, 15 માર્ચે ન્યૂઝીલેન્ડના ક્રાઇસ્ટચર્ચની બે મસ્જિદોમાં હુમલાખોરે અંધાધૂંધ ફાયરિંગ કર્યું. 28 વર્ષના ટન ટેરેન્ટ હેલ્મેટ પહેરી મસ્જિદમાં ઘૂસ્યો એન ચલો પાર્ટી શરૂ કરીએ કહીને ફાયરિંગ કરવા લાગ્યો. જે સમયે અ હુમલો થયો મસ્જિદ નમાજ અદા કરવા આવેલા લોકોથી ભરાયેલું હતું. બાંગ્લાદેશની ક્રિકેટ ટીમ પણ ત્યાં હાજર હતી.\n49 લોકોનો હત્યારો મુસ્લિમો સાથે બદલો લેવા માંગતો હતો. પોતાની ઈચ્છા એક દિવસ પહેલા જ સોશિયલ મીડિયા પર પોસ્ટ કરેલા 74 પાનાના મેનિફેસ્ટોમાં જાહેર કરી હતી. આશ્ચર્યની વાત એ છે કે આ ઘટનાને 17 મિનિટ સુધી ફેસબુક પર લાઇવ દર્શાવવામાં આવી અને આ કામ ખુદ હુમલાખોરે કર્યું.


Two IIT students createa'cleanse right' device enabling sanitary napkin reuse|IITની બે વિદ્યાર્થિનીઓએ સેનિટરી નેપ્કિનને ફરીથી વાપરવા સક્ષમ બનાવતું ડિવાઈસ ‘ક્લીન્ઝ રાઈટ’ બનાવ્યું\nTwo IIT students createa'cleanse right' device enabling sanitary napkin reuse\nઈન્વેન્શન / IITની બે વિદ્યાર્થિનીઓએ સેનિટરી નેપ્કિનને ફરીથી વાપરવા સક્ષમ બનાવતું ડિવાઈસ ‘ક્લીન્ઝ રાઈટ’ બનાવ્યું\nAug 10, 2019, 05:46 PM IST\nયુથ ઝોન ડેસ્ક: આપણે ભલે 21મી સદીમાં રહેતા હોઈએ પરંતુ આજે પણ છેવાડાની મહિલાઓ સેનિટરી પેડનો ઉપયોગ નથી કરતી, જ્યારે શહેરોમાં તેના વધુ પડતા ઉપયોગને કારણે તેનો કચરો એક સમસ્યા બની છે. એક રિપોર્ટ અનુસાર સિન્થેટિક સેનેટરી પેડને જમીનમાં ભળતાં આશરે 500 વર્ષ લાગે છે. આ પરિસ્થિતિને કારણે પર્યાવરણને ખાસ્સું નુકસાન પહોંચે છે.\nઆ સમસ્યા નિવારવા માટે IITમાં ભણતી બે વિદ્યાર્થિનીઓએ સેનિટરી નેપ્કિનને સાફ કરવા માટે ‘ક્લીન્ઝ રાઈટ’ નામનું ડિવાઇસ બનાવ્યું છે. આ અનોખું ડિવાઇસ IIT, મુંબઈમાં ઇલેક્ટ્રિકલ એન્જિનિયરિંગની વિદ્યાર્થિનીઓ ઐશ્વર્યા અગ્રવાલ અને અને IIT ગોવાની વિદ્યાર્થિની દેવયાની માલાડકરે તૈયાર કર્યું છે.\nઆ ડિવાઇસની કિંમત 1500 રૂપિયા છે. આ બંને વિદ્યાર્થિનીઓએ તેમનાં ડિવાઇસની પેટન્ટ માટે પણ અરજી કરી છે. ઐશ્વર્યા અને દેવયાની જણાવે છે કે, શહેરોમાં મેન્સ્ટ્રુઅલ હાઇજિનના મુદ્દે જાગૃતિ વધવાથી સેનિટરી નેપ્કિનનાં વેચાણમાં વધારો થયો છે. પરંતુ તેના વધુ પડતા ઉપયોગને કારણે તેનો નિકાલ કરવો મુશ્કેલ બન્યો છે.\nકેવી રીતે કામ કરે છે આ ડિવાઇસ\nઆ ડિવાઇસને ચલાવવા માટે વીજળીની જરૂર પડતી નથી. તેમાં પેડલ-સંચાલિત પ્લંજર્સ છે, જે પાણી ભરેલી એક ચેમ્બરની અંદર મૂવ થાય છે. આ પ્લંજર્સ સેનિટરી પેડમાં રહેલાં લોહીને શોષીને તેને પાણીથી ધોઈ નાખે છે. આમ કરવાથી સેનેટેરી પેડને ફરીથી ઉપયોગમાં લઈ શકાય છે અને પર્યાવરણને થતાં નુક્સાનને અટકાવી શકાય છે. ‘ક્લીન્ઝ રાઈટ’ ડિવાઇસની મદદથી નાનાં બાળકોનાં કપડાં પણ ધોઈ શકાય છે.\nવિદ્યાર્થિનીઓનો દાવો છે કે, આ ડિવાઇસથી ઉપયોગમાં લેવાતા સેનિટરી પેડ સંપૂર્ણપણે સલામત છે. તેનો વધુ ને વધુ ઉપયોગ કરવાથી બાયોમેડિકલ કચરાના પ્રમાણમાં ઘટાડો આવશે, જે સ્વચ્છતાને ધ્યાનમાં રાખીને એક ઉત્તમ પગલું છે.\ncleanse rightIIT students


નરેન્દ્ર મોદીની ૩ વર્ષમાં ૮૪ વિદેશ યાત્રા... બે હજાર કરોડનો અધધ ખર્ચ..!\nમેરાન્યૂઝ નેટવર્ક.ગાંધીનગર: વડાપ્રધાન નરેન્દ્ર મોદીએ એક વર્ષ અગાઉ એટલે કે, શરૂઆતના ત્રણ વર્ષના શાસનમાં વિદેશ યાત્રાઓ પાછળ ૨૮૦ મિલિયન ડોલર એટલે કે, બે હજાર કરોડ રૂપિયાનો જંગી ખર્ચ કર્યો છે. વિદેશ મંત્રાલયના જણાવ્યા પ્રમાણે પીએમ નરેન્દ્ર મોદીએ આ સમય દરમિયાન કુલ ૮૪ વખત વિદેશ યાત્રા કરી વિક્રમ સર્જાયો છે.\nસંસદમાં પુછાયેલા એક પ્રશ્નના જવાબમાં કેન્દ્ર સરકારના વિદેશ રાજ્ય મંત્રીએ આ માહિતી આપી હતી. વડાપ્રધાન નરેન્દ્ર મોદીએ જેટલી વખત વિદેશ યાત્રા કરી તેમાં સૌથી વધારે ખર્ચ એર ઇન્ડિયા-૧ વિમાનની સારસંભાળ અને સુરક્ષિત હોટલાઈન સ્થાપિત કરવામાં થયો છે. આ સિવાય જે ખર્ચ કરવામાં આવ્યો તેમાં અન્ય ખર્ચની વિગતો સુરક્ષાનાં હેતુથી આપી શકાય તેમ નહી હોવાનું જણાવાયું છે.\nનરેન્દ્ર મોદીએ મેં-૨૦૧૪માં વડાપ્રધાન બનતા જ જાપાનથી વિદેશ યાત્રાની શરૂઆત કરી હતી. આ પ્રથમ વિદેશ યાત્રામાં જાપાનનાં વડાપ્રધાન અબે શિન્જો સાથે મુલાકાત કરી હતી. નરેન્દ્ર મોદી આ વિદેશ યાત્રાઓ દરમિયાન અમેરિકી રાષ્ટ્રપતિ ડોનાલ્ડ ટ્રમ્પ, જાપાનના અબે શિન્જો તેમજ પાડોશી દેશ ચીનનાં રાષ્ટ્રપતિ શી જીનપીંગ સાથે અનેકવાર મુલાકાત કરી ચુક્યા છે. જ્યારે વિરોધ પક્ષ દ્વારા શરૂઆતથી જ વડાપ્રધાનની આ વિદેશ યાત્રાનો ભારે વિરોધ કરવામાં આવી રહ્યો છે.\nનરેન્દ્ર મોદીએ જુલાઈ ૨૦૧૭ સુધીના ત્રણ વર્ષમાં ૬ મહાદ્રીપ પર ૩૧ વિદેશ યાત્રા કરી હતી. જેમાં મોદીએ સંયુક્ત રાષ્ટ્ર અમેરિકામાં સંયુકત એસેમ્બલીમાં ભાગ લેવા સાથે તેમણે ૪૯ દેશોનો પ્રવાસ કર્યો છે. શરૂઆતમાં તેમણે પાડોશી દેશોમાં પ્રવાસ કર્યા પછી દક્ષિણ અને પૂર્વના રાજ્યોમાં વિદેશ યાત્રા કરી હતી. નરેન્દ્ર મોદીએ પાંચ વખત અમેરિકાનો પ્રવાસ કર્યો છે. જ્યારે ફ્રાંસ, જર્મની અને રશિયામાં ત્રણ-ત્રણ વખત પ્રવાસ કર્યો છે.\nનરેન્દ્ર મોદીએ છેલ્લા ત્રણ વર્ષોમાં કુલ ૩.૪ લાખ કિલોમીટરની યાત્રા કરી છે. ૨૬ મેં ૨૦૧૪થી વિદેશ યાત્રા શરૂ કરનાર વડાપ્રધાન નરેન્દ્ર મોદીએ ૨૦૧૪ના વર્ષમાં કુલ ૯ વખત યાત્રા કરી હતી. નરેન્દ્ર મોદીની સૌથી મોંઘી વિદેશ યાત્રા ૯થી ૧૭ એપ્રિલ, ૨૦૧૫ સુધી ફ્રાંસ, જર્મની અને કેનેડાની રહી હતી. જેમાં રૂપિયા ૩૧.૨ કરોડ ખર્ચ થયો હતો. પીએમ મોદીએ અત્યાર સુધી સૌથી વધારે ૫૫ દિવસ વિદેશમાં વિતાવ્યા છે. આ હવાઈ યાત્રાઓ માટે કુલ રૂપિયા બે હજાર કરોડનો ખર્ચ કર્યો છે.\nPM Narendra Modi foreign trips expenses Modi's expense Politics BJP vs Congress


નિસર્ગ કોમ્યુનિટી સાયન્સ સેન્ટર દ્વારા કરવામાં આવેલ વ્રુક્ષારોપણ ને અસામાજિક તત્વો દ્વારા નુકશાન - My Gandhinagar\nગાંધીનગર: નિસર્ગ કોમ્યુનિટી સાયન્સ સેન્ટર દ્વારા વિજ્ઞાન કેન્દ્રની આસપાસ ૩૦૦ જેટલા વ્રુક્ષો ગયા વર્ષે વાવવામાં આવ્યા છે. આ વ્રુક્ષોનાં સંરક્ષણ માટે ચારે બાજુ કંટાળા તારની વાડ પણ કરવામાં આવેલ છે. આ વ્રુક્ષો ની જાળવણીના કારણે એક વર્ષમાં ઘટાદાર અને ૧૦ ફૂટ ની ઉંચાઈના થઇ ગયા હતા.\nતાજેતરમાંજ સંસ્થા દ્વારા વ્રુક્ષોનાં વધામણાં કાર્યક્રમ રાખવામાં આવેલ. ગઈ કાલે કોઈ અસામાજીક તત્વો દ્વારા ૨૦ જેટલા લીમડાના છોડ ના ડાળા તોડીને ફેકી દીધા છે. અને નુકશાન કરેલ છે. એક બાજુ વ્રુક્ષો ઉછેર માટે લોકો વ્રુક્ષારોપન કરી રહ્યા છે. અને બીજી બાજુ આ રીતે વ્રુક્ષોને નુકશાન પહોચાડાય છે.\nવ્રુક્ષોને કરવામાં આવેલ નુકશાન સંદર્ભે લેખીત રજૂઆત પરિક્ષેત્ર વન અધિકારીશ્રી બોરીજ રેન્જને ફરિયાદ કરવામાં આવી છે. સાથે સાથે વન અને પર્યાવરણ મંત્રીશ્રી, કલેક્ટરશ્રી, ગાંધીનગર, મુખ્ય વન સંરક્ષકશ્રી, ડી.એસ.પી,ગાંધીનગર, કમિશ્નરશ્રી, ગાંધીનગર મહાનગરપાલિકા ને આ સંદર્ભે જાણ કરવામાં આવી છે. વન વિભાગે આવા તત્વોને શોધી કાઢી કડક કાર્યવાહી કરવાની જરૂર છે. જેથી કરી વ્રુક્ષોનુ છેદન ઓછુ થાય તેવું વ્રુક્ષપ્રેમીઓનું માનવું છે.\nપ્રકૃતિ સ્વરૂપ પરમેશ્વર શ્રી કૃષ્ણના જન્મોત્સવ દિને “ગાંધીનગર ચમકાવું છે” ગૃપનું વૃક્ષારોપણ\nગાંધીનગરના મધ્યસ્થ ગ્રંથાલય દ્વારા 'લાયબ્રેરીયન ડે'ની ઓનલાઈન ઉજવણી કરવામાં આવી.


કંગનાએ કહ્યું – મારું દેશભક્તિનું સ્વરૂપ હંમેશાં મારી ફિલ્મમાં જોવા મળતું રહેશે | CN24NEWS\nHomeકંગનાએ કહ્યું - મારું દેશભક્તિનું સ્વરૂપ હંમેશાં મારી ફિલ્મમાં જોવા મળતું રહેશે\nકંગનાએ કહ્યું – મારું દેશભક્તિનું સ્વરૂપ હંમેશાં મારી ફિલ્મમાં જોવા મળતું રહેશે\nકંગના રનૌતે બોલિવૂડ પર બેફામ નિવેદનો આપી રહી છે. વેબ સિરીઝ ‘તાંડવ’માં હિંદુ ધર્મના અપમાન પર કંગનાએ પોતાનો અભિપ્રાય આપ્યો હતો. ત્યારબાદ કંગના ટ્રોલર્સના નિશાને આવી ગઈ છે. આટલું જ નહીં સો.મીડિયામાં ‘સસ્પેન્ડ કંગના રનૌત’ હેશટેગ ટ્રેન્ડ થયા બાદ એક્ટ્રેસે પોતાને ‘બબ્બર શેરની’ ગણાવી છે. આ પહેલાં એક મીડિયા પોસ્ટમાં કંગનાએ ચેતવણી આપી હતી કે તે લિબરલ્સનું જીવન મુશ્કેલ કરીને રહેશે.\nકંગનાની ધમકી, પડકાર કે પછી ચેતવણી\nકગનાએ બુધવાર, 20 જાન્યુઆરીના રોજ એક પોસ્ટમાં કહ્યું હતું, ‘લિબરલ્સ પોતાના કાકા જૈકની આગળ રડ્યા અને મારું અકાઉન્ટ થોડા સમય માટે પ્રતિબંધિત કરાવ્યું. એ લોકો મને ધમકી આપી રહ્યાં છે. મારું અકાઉન્ટ/વર્ચ્યુઅલ ઓળખ ગમે ત્યારે દેશ માટે શહીદ થઈ શકે છે, પરંતુ મારું દેશભક્તિનું સ્વરૂપ હંમેશાં મારી ફિલ્મમાં જોવા મળતું રહેશે. તમારું જીવન મુશ્કેલ કરીને રહીશ.’\nકંગના અંગે સોશિયલ મીડિયામાં આ ટ્રેન્ડ ‘તાંડવ’ના મેકર્સ અંગે કરેલી પોસ્ટ બાદ થયો છે. કંગનાએ શિશુપાલ તથા ભગવાન કૃષ્ણનું ઉદાહરણ આપ્યું હતું.\nસો.મીડિયામાં 24 હજારથી વધુ પોસ્ટ\nકંગનાએ ‘તાંડવ’ અંગે કરેલી પોસ્ટ તથા તે ડિલીટ કર્યા બાદથી તે યુઝર્સના નિશાના પર છે. હેશટૅગ #SuspendKanganaRanaut હેઠળ 24 હજારથી વધુ પોસ્ટ કરવામાં આવી છે. ત્યારબાદ કંગનાએ પોતાના અકાઉન્ટમાં પોસ્ટ કર્યું હતું, ‘દેશદ્રોહી #SuspendKanganaRanautને ટ્રેન્ડ કરાવે છે. પ્લીઝ કરતાં રહો. જ્યારે તેમણે રંગોલીનું અકાઉન્ટ સસ્પેન્ડ કર્યું ત્યારે હું આવી અને તેમના જીવનને દુઃખી કરી નાખ્યું. હવે જો તેઓ મને સસ્પેન્ડ કરે છે તો હું વર્ચ્યુઅલ વર્લ્ડમાંથી બહાર આવી જઈશ અને તેમને અસલી દુનિયાની અસલી કંગના રનૌત બતાવીશ. તમામ પિતાઓની માતા. બબ્બર શેરની.’\nPrevious articleસુરત : પત્નીનું અકસ્માતમાં મોત ખપાવનાર પતિનો ભાંડો ફૂટ્યો, મિત્ર સાથે મળીને ગળુ દબાવી હત્યા કર્યા બાદ ટ્રકનું ટાયર ફેરવી દીધેલું\nNext articleરાજસ્થાન રોયલ્સે સ્ટીવ સ્મિથને, જ્યારે CSKએ હરભજન, જાધવ, વિજય અને ચાવલાને રિલીઝ કર્યા


Pulwama Attack: 12 CRPF jawan from UP killed in attack in J&K – News18 Gujarati\nપુલવામા હુમલો: UPનાં 12 શહીદના પરિવારજનોને રૂ. 25 લાખની સહાય\nયોગી આદિત્યનાથ (ફાઇલ તસવીર)\nસાથે જ તમામ શહીદોના પરિવારના લોકોને સરકારી નોકરી આપવાની સીએમ યોગી આદિત્યનાથે જાહેરાત કરી છે.\nLast Updated : February 15, 2019, 12:08 IST\nલખનઉ : પુલવામા આતંકી હુમલામાં દેશના 37 વીર જવાનો શહીદ થયા છે. એકલા ઉત્તર પ્રદેશના જ 12 જેટલા જવાનો આતંકી હુમલામાં શહીદ થયા છે. ઉત્તર પ્રદેશના મુખ્યમંત્રી યોગી આદિત્યનાથે શહીદના પરિવારજનોને રૂ. 25-25 લાખની સહાયની જાહેરાત કરી છે. સાથે જ તમામ શહીદોના પરિવારના લોકોને સરકારી નોકરી આપવાની જાહેરાત કરવામાં આવી છે.\nએટલું જ નહીં યોગી આદિત્યનાથી જાહેરાત કરી છે કે તમામ શહીદોના પૈતૃક ગામના રસ્તાઓનું નામકરણ શહીદ જવાનોના નામથી કરવામાં આવશે. આ ઉપરાંત શહીદ જવાનના અંતિમ સંસ્કારમાં સરકારના એક-એક મંત્રી હાજર રહેશે.\nકયા રાજ્યના કેટલા જવાન શહીદ થયા\nઉલ્લેખનીય છે કે ગુરુવારે જમ્મુ-કાશ્મીરના પુલવામા જિલ્લા ખાતે થયેલા ફિદાયીન આતંકી હુમલામાં 37 સીઆરપીએફના જવાનો શહીદ થયા છે. આ હુમલો પાકિસ્તાનના આતંકી સંગઠન જૈશ-એ-મોહમ્મદ તરફથી કરવામાં આવ્યો હતો. સીઆરપીએફના જવાનોનો કાફલો જ્યારે પસાર થઈ રહ્યો હતો ત્યારે એક સ્થાનિક આતંકીએ વિસ્ફોટકો ભરેલી કાર કાફલાની એક બસ સાથે અથડાવી દીધી હતી.\nFirst published: February 15, 2019, 12:04 IST\nTags: CRPF, Imran Khan, Israel, Kashmir Terror Attack, Masood-azhar, Pulwama terror attack, Russia, US, Yogi adityanath, ઉત્તરપ્રદેશ, જૈશ એ મોહમ્મદ, પાકિસ્તાન


The crash site is home to about 2,000 people; Nearby villages would not have been flooded, otherwise the tragedy would have been more horrific | જ્યાં ગ્લેશિયર તૂટ્યો ત્યાંથી 51 વર્ષ પહેલાં ચિપકો મુવમેન્ટની શરૂઆત થઈ હતી; પાણીના જોરદાર પ્રવાહથી ચીન બોર્ડર સુધી લઈ જતો એકમાત્ર પુલ પણ વહી ગયો - Divya Bhaskar\nThe Crash Site Is Home To About 2,000 People; Nearby Villages Would Not Have Been Flooded, Otherwise The Tragedy Would Have Been More Horrific\nચમોલીથી ગ્રાઉન્ડ રિપોર્ટ:જ્યાં ગ્લેશિયર તૂટ્યો ત્યાંથી 51 વર્ષ પહેલાં ચિપકો મુવમેન્ટની શરૂઆત થઈ હતી; પાણીના જોરદાર પ્રવાહથી ચીન બોર્ડર સુધી લઈ જતો એકમાત્ર પુલ પણ વહી ગયો\nદુર્ઘટનાવાળી જગ્યાએ લગભગ2હજાર લોકો વસે છે; નજીકના ગામોમાં વધુ પાણી ભરાયું હોત તો દુર્ઘટના વધુ ભયાનક બની હોત\nદેવભૂમિ ઉત્તરાખંડમાં લગભગ સાડા સાત વર્ષ ફરીથી કુદરતી કહેર જોવા મળ્યો. અમે તમને દુર્ઘટનાવાળી જગ્યા એટલે કે ચમોલી જિલ્લાના રૈણી ગામથી ગ્રાઉન્ડ રિપોર્ટ આપી રહ્યાં છીએ. આ એ જ જગ્યાએ છે, જ્યાં ગ્લેશિયર તૂટવાથી સૌથી વધુ નુકસાન થયું છે. ગર્વમેન્ટ પીજી કોલેજ કર્ણપ્રયાગના ડૉ. વીપી ભટ્ટ અને ગોપેશ્વર ગર્વમેન્ટ પીજી કોલેજના ડૉ. અખિલેશ કુકરેતીએ ભાસ્કર માહટે આ રિપોર્ટ આપ્યો છે....\n'હું ડૉ. વીપી ભટ્ટ કર્ણપ્રયાગના ગર્વમેન્ટ પીજી કોલેજમાં પ્રોફેસર છું. આજે તમને મારા સાથી ડૉ. અખિલેશ કુકરેતીની સાથે ચમોલીમાં ગ્લેશિયર તૂટવાની સમગ્ર ઘટનાનો નજરે જોયેલી ઘટના વર્ણવી રહ્યો છું. આ દર્દનાક દુર્ઘટનાની ચીસો અમારા કાનમાં હજુ સંભળાઈ રહી છે. અમે આ દુર્ઘટનામાં અમારા પ્રિય સ્ટૂડન્ટના પરિવારના સભ્યોને પણ ગુમાવી દીધા છે. ચમોલી જિલ્લાની કુલ વસ્તી 3.90 લાખ છે. લીલોછમ પ્રદેશ અને પહાડોની સુંદરતા આ પ્રદેશની એક ઓળખ છે. જો કે આજની દુર્ઘટનાએ આપણને બધાંને હલબલાવી દિધા છે.'\nઆ આપદા સવારે લગભગ 10 વાગ્યે ઘટી. તપોવનના રૈણી ગામની પાસે સપ્તરૂષિ અને ચંબા પહાડ છે. આ બંને પહાડોની વચ્ચે સૌથી નીચેના ભાગથી ગ્લેશિયર તૂટીને રૂષિભંગા નદિમાં પડ્યો હતો. જેના કારણે નદીનું જળસ્તર વધી ગયું હતું. જોતજોતમાં જ નદીની પાસે મુરિંડા જંગલ તેની ઝપેટમાં આવી સાફ થઈ ગયું. લગભગ 15થી 20 હેક્ટર જંગલને નુકસાન થયું. આ તે જ જંગલ છે જ્યાંથી 1970માં ગૌરા દેવીએ ચિપકો મુવમેન્ટનો પ્રારંભ કર્યો હતો.\nજે બાદ રૂષિગંગા પાવર પ્રોજેક્ટ પણ પાણીના ધસમસતા પ્રવાહમાં તણાય ગયો. પ્રોજેક્ટમાં કામ કરી રહેલાં લગભગ 200 લોકો ફંસાય ગયા. જેમાં મજૂરથી લઈને પ્રોજેક્ટના ઓફિસર છે. આ પાવર પ્રોજેક્ટની બીજી બાજુ રૈણી ગામ છે. આ ગામની આજુબાજુ સંભઇ, જુગજુ, જુવાગ્વાર, રિંગિ, તપોવન, ભંગુલે અને ધાક ગામ છે. એટલું સારું થયું કે પાણીનો પ્રવાહ આ ગામ તરફ ન આવ્યો નહીંતર સ્થિતિ હદથી વધુ ખરાબ થઈ જાત. આ ગામોમા લગભગ બે હજારની વસ્તી વસવાટ કરે છે.\nગામમાંથી બહાર અને રૂષિગંગા નદીના કિનારે ઉપરની બાજુ મારા સ્ટૂડન્ટ દેવેન્દ્રસિંહ રાવતનું ઘર છે. દેવેન્દ્ર GIC પાંડુકેશ્વરમાં બાયોલોજીના પ્રવક્તા છે. દેવેન્દ્રનાભાઈએ જ્યારે ગ્લેશિયર તૂટવાનો અવાજ સાંભળ્યો તો તેઓ નદીની પાસે પહોંચી ગયા. કંઈ સમજે તે પહેલાં ઉપરથી આવેલા પાણી તેમને તાણી ગયા.\nરૂષિગંગા પાવર પ્રોજેક્ટને તબાહ કર્યા બાદ પૂર આગળ વધ્યું અને ભારત-ચીનને જોડતો બ્રિજ પણ ખેંચી ગયો. આ બ્રિજ એકમાત્ર હતો જેને આપણાં સૈનિકોને ચીન બોર્ડર પર પહોંચાડે છે. બ્રિજ તૂટ્યાં બાદ આજુબાજુના 12 ગામો સાથેના કનેક્શન પણ તૂટી ગયા. જેમાં પલ્લા રૈણી, લાતા, સુરાઇથોત, તોલમ, સુકિ, ભલગાંવ, પંગરસુ, તમકનાલા છે. પૂરમાં ઘાસ કાપવા ગયેલી લગભગ 30 મહિલાઓ પણ તણાઈ ગઈ. જે બાદ પૂર ધૌલીગંગા નદીમાં સમાઈ ગયું. જ્યાં તેની ગતિમાં વધારો થયો.\nથોડી જ મિનિટોમાં જ નદિ કિનારે કાલી મંદિર અને NTPCના હાઈડ્રો પાવર પ્રોજેક્ટ પાણી-પાણી થઈ ગયા. અહીં લગભગ 180થી 200 લોકોની ભાળ નથી મળી રહી. હવે આ પુર પીપલ કોટી, નંદપ્રયાગ, કર્ણપ્રયાગ, રૂદ્રપ્રયાગ, શ્રીનગર, રૂષિકેશ અને હરિદ્વાર તરફ વધી રહ્યું છે, પરંતુ જો કે હાલ તે નબળું પડી ગયું છે. તેની ગતિ ઘટી ગઈ છે. જેનાથી આ ત્રણ વિસ્તારમાં રહેતા લોકોને કોઈ જ ખતરો નથી.\n- આ બધું ભાસ્કર જર્નાલિસ્ટ હિમાંશુ મિશ્રને જણાવ્યું.